ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΒ΄

Τρίτη 24 Ιουνίου 2025

Αθήνα, σήμερα στις 24 Ιουνίου 2025, ημέρα Τρίτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα. Αρχίζει η συνεδρίαση.

Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Κύρωση της Τροποποιημένης Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της Κυρώσεως της Συμφωνίας, καθώς και οι Κοινοβουλευτικοί Εκπρόσωποι, εφόσον το επιθυμούν και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε.

Προχωράμε κανονικά στη διαδικασία και θα καλέσω πρώτη την ειδική αγορήτρια της Κοινοβουλευτικής Ομάδας της Πλεύσης Ελευθερίας, την κ. Γεωργία Κεφαλά.

Ορίστε, κυρία Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Είναι ένα σημαντικό νομοσχέδιο, μια συμφωνία ιδιαίτερα σημαντική για την ιατρική επιστήμη, με κάποιες ενστάσεις που έχουμε και θα θέλαμε να σας τις θέσουμε και να συζητήσουμε. Η Κύρωση της Τροποποιημένης Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης, όπως πολύ σωστά επεσήμανε και ο ειδικός αγορητής, ο κ. Καζαμίας στην χθεσινή Επιτροπή Παραγωγής και Εμπορίου, είναι μια συνθήκη που φαινομενικά, αλλά και ουσιαστικά προσφέρει ένα ισχυρό data base, ας το πούμε έτσι, στον τομέα της βιοεπιστήμης, μια ισχυρή δηλαδή βάση δεδομένων που θα διευκολύνουν την έρευνα σε αυτόν τον τομέα. Υπάρχουν, όμως, ταυτόχρονα αυτές οι ισχυρές ενστάσεις που είπαμε και πριν.

Μια μικρής έντασης ένσταση είναι ότι η σύνθετη δομή διακυβέρνησης, που αποτελείται από την σύμπραξη του ELIXIR Council με το EMΒL, δηλαδή το Ευρωπαϊκό Εργαστήριο Μοριακής Βιολογίας, ναι μεν θα βοηθήσει στην ταχύτητα λειτουργίας της έναρξης και την αξιοποίηση της υπάρχουσας δομής, αλλά ταυτόχρονα δημιουργεί μια περίπλοκη ιεραρχία που θολώνει τη διαφάνεια, γιατί δεν ξέρουμε τελικά ποιος θα είναι υπεύθυνος για τις αποφάσεις. Γενικά, δεν υπάρχει εμπιστοσύνη στα θέματα διαφάνειας και γιατί αυτή είναι η επίγευση της πολιτικής σας όλα αυτά τα χρόνια, αλλά και βέβαια επειδή δεν φροντίζετε, ώστε να γίνεται κάποια αναφορά στο κείμενο της συμφωνίας, για να καλυφθούν οι αμφιβολίες αυτές που δεν περιορίζονται μόνο στο θέμα της διαφάνειας των αποφάσεων, αλλά και στην προστασία των βιολογικών δεδομένων και γενετικών δεδομένων βάζοντάς τα σε ένα ασαφές πλαίσιο προστασίας, αλλά και δευτερογενούς χρήσης από φαρμακευτικές και ασφαλιστικές εταιρείες.

Χωρίς μηχανισμό ανίχνευσης διαρροών παραδίδουμε ευαίσθητα δεδομένα ως πιστοί ακόλουθοι των ευρωπαϊκών συμφωνιών. Κανείς δεν μας εγγυάται ότι τα ευαίσθητα δεδομένα δεν διαρρεύσουν στην Αμερική ή στην Κίνα, για παράδειγμα, για να τροφοδοτήσουν αυτόν τον ανελέητο ψηφιακό πόλεμο που γίνεται μεταξύ τους και που όλοι γνωρίζουμε. Και είναι ένας πόλεμος που μπορεί να κερδηθεί επιστρατεύοντας την καινοτομία στην έρευνα, τα αποτελέσματα της καινοτομίας αυτής και την εφαρμογή των καινοτόμων εφευρέσεων σε κυρίαρχους τομείς.

Φυσικά, έναν τέτοιο πόλεμο τέτοιας μέγιστης σημασίας δεν μπορούμε να τον πάρουμε ελαφρά. Ούτε μας επιτρέπεται να κοιτάξουμε μόνο την αθώα και την επωφελή μεριά του εγχειρήματος. Και δυστυχώς, δεν υπάρχει καμία εγγύηση για την αποφυγή πιθανής διοχέτευσης και χρήσης δεδομένων σε ινστιτούτα της Αμερικής ή της Κίνας χωρίς τη σύμφωνη γνώμη των εμπλεκομένων. Η διαχείριση, η φύλαξη και η επεξεργασία προσωπικών δεδομένων που προκύπτουν από τη βιοιατρική έρευνα πρέπει να είναι από τους πρωταρχικούς στόχους και σε καμία περίπτωση δεν επιτρέπεται αυτά να είναι αντικείμενο αγοραπωλησίας, για παράδειγμα, όπως έγινε τον Μάιο του 2024 με την προγραμματική σύμβαση του Άδωνι Γεωργιάδη με την αλληλούχιση, ανάλυση και αποθήκευση ενός πλήρους γονιδιώματος εκατό χιλιάδων βρεφών με κόστος 56 εκατομμύρια ευρώ, το οποίο θα αναλάμβαναν δύο εταιρείες και τα ερευνητικά αποτελέσματα θα ανήκαν στη μία από αυτές, μία αμερικανική εταιρεία. Καταλαβαίνουμε το μέγεθος της ωφέλειας στην υγεία σε όλα αυτά, αλλά πρέπει να καταλάβετε και εσείς πως χρειάζεται προσεκτική διαβούλευση, αυστηρό πλαίσιο που θα συμπεριλαμβάνει τα μεγάλα θέματα βιοηθικής που προκύπτουν.

Βέβαια, το κόστος, όπως είθισται, δεν αναγράφεται με ακρίβεια και πολλές φορές δεν αναγράφεται καν σε όσες συμβάσεις ή νομοσχέδια μας φέρνει η Κυβέρνηση. Ξέρουμε πως το ετήσιο ποσό του κόστους είναι της τάξης των 80.000 με 100.000 ευρώ, το οποίο δεν είναι μεγάλο, αλλά δεν συνυπολογίζονται τα πολλαπλάσια ποσά για τη λειτουργία του ίδιου του κόμβου, υποδομές δεδομένων, cloud, ανθρώπινο δυναμικό κ.λπ. Ήδη η αρχική ανάπτυξη έγινε μέσω ΕΣΠΑ με 4 εκατομμύρια ευρώ και, αν υπάρξει σωστή μέριμνα τουλάχιστον, δεν θα υπάρξει χρηματοδοτικό κενό μετά το πέρας των ευρωπαϊκών έργων. Το αν οι εργαζόμενοι στην έρευνα ωφελούνται είναι σαφώς ένα ζήτημα. Δεν υπάρχει ενίσχυση της συμμετοχής των ερευνητών στη λήψη αποφάσεων, για παράδειγμα, ούτε στον σχεδιασμό των υπηρεσιών. Δεν κατοχυρώνεται σε κανένα σημείο η ίση συμμετοχή όλων των ινστιτούτων ούτε η ίση κατανομή των πόρων. Ίσως ένα forum Ελλήνων χρηστών του elixir.gr, που θα συλλέγει για ανατροφοδότηση θα μπορούσε να είναι απαραίτητη.

Θα μπορούσαμε με λίγα λόγια να μιλήσουμε για βελτιώσεις της παρούσας συμφωνίας, αλλά από αυτά που έχουμε μάθει βλέπουμε πως σπάνια λαμβάνεται υπ’ όψιν τις συστάσεις της Αντιπολίτευσης κυρίως σε τέτοιες συμφωνίες, αλλά και ουδεμία ευαισθησία δεν υπάρχει από τη μεριά σας να προστατέψετε την ανθρώπινη ζωή και τα δικαιώματα των ανθρώπων. Πίσω από κάθε σας κίνηση υπάρχει ο κερδοσκοπικός παράγοντας. Ούτε η επιστήμη ούτε η ανάπτυξη ούτε ο άνθρωπος βρίσκεται στις προτεραιότητες της και στη φιλοσοφία σας.

Για άλλη μια φορά η Κυβέρνηση συνεχίζει τη συνεργασία με το κράτος του Ισραήλ σε όλους τους τομείς, μια και η συμφωνία δεν απευθύνεται μόνο στα ευρωπαϊκά μέλη της Ευρωπαϊκής Ένωσης, αλλά και στο Συμβούλιο της Ευρώπης, του οποίου μέλος είναι και το Ισραήλ. Ακόμη και σε μια τόσο κρίσιμη καμπή των διεθνών εξελίξεων που εμπλέκουν ξεκάθαρα τη χώρα μας με την ντροπιαστική συμμετοχή μας στον πόλεμο, η χώρα μας για πρώτη φορά είναι στο πλευρό των θητών. Η πιο ντροπιαστική θέση στην ιστορία της Ελλάδας είναι αυτή.

Η Ζωή Κωνσταντοπούλου βρίσκεται σήμερα στη Χάγη, για να συμμετάσχει σε μια διεθνή πρωτοβουλία για την ειρήνη την οποία ανέλαβε ο πρώην Πρωθυπουργός της Ιταλίας, ο κ. Τζουζέπε Κόντε, ενώ κάλεσε πριν από δύο μέρες τον Πρωθυπουργό κ. Μητσοτάκη να δώσει σαφείς εντολές για απεμπλοκή της Ελλάδας από επιθετικούς πολέμους, από τη γενοκτονία, από εγκλήματα κατά της ανθρωπότητας, εγκλήματα πολέμου και απαρτχάιντ.

Σύμμαχός μας δεν μπορεί να είναι κανένας διεθνής εγκληματίας παρά μόνο το Διεθνές Δίκαιο. Δεν αμφιβάλλουμε πως το Ισραήλ μπορεί να έχει καταπληκτικούς επιστήμονες και πως θα μπορούσε σε άλλες συνθήκες να συμβάλλει, αλλά όχι σε αυτές τις συνθήκες, όχι ενώ συνεχίζει να διαπράττει εγκλήματα. Δεν δεχόμαστε αυτήν την προσβολή και αυτήν την προκλητική στάση μιας κυβέρνησης που τολμά να παρουσιάζει τους νέους αυτής της χώρας που έβαλαν σε κίνδυνο ακόμα και τη ζωή τους, προκειμένου να υπερασπιστούν ένα όραμα, το όραμα της ειρήνης, της προάσπισης του βασικού δικαιώματος στη ζωή και στην ελευθερία, χαρακτηρίζοντάς το ανοησία και τουρισμό. Το χάσμα του κόσμου σας είναι αγεφύρωτο. Τα ιδανικά του αλτρουισμού σάς είναι άγνωστα. Κι όμως υπάρχουν άνθρωποι που καίγονται για τη δικαιοσύνη, που ταλαιπωρούνται, δίνουν τα χρήματα τους, τη δική τους καλοπέραση και ακόμα και τη σωματική τους ακεραιότητα για τον διπλανό τους. Εμείς είμαστε περήφανοι γι’ αυτούς τους νέους. Τουλάχιστον μην τους λερώνετε με τα σχόλιά σας.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Κεφαλά.

Καλείται τώρα στο Βήμα ο ειδικός αγορητής της Κοινοβουλευτικής Ομάδος Νίκη, ο κ. Κομνηνός Δελβερούδης.

Ορίστε, κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συνεδρίαση καλείται να εξετάσει αυτήν την κύρωση της τροποποιημένης συμφωνίας της κοινοπραξίας ELIXIR, μιας ευρωπαϊκής ερευνητικής πρωτοβουλίας που σχετίζεται με τη συγκέντρωση, αποθήκευση, διαχείριση και διαμοιρασμό βιολογικών δεδομένων με στόχο την προαγωγή της έρευνας στις βιοεπιστήμες.

Ας εξετάσουμε αρχικά το ζήτημα της προστασίας των βιολογικών και κυρίως των γενετικών δεδομένων. Σύμφωνα με έκθεση της Ευρωπαϊκής Αρχής Προστασίας Δεδομένων, τα γενετικά δεδομένα κατατάσσονται στα απολύτως ευαίσθητα δεδομένα ειδικών κατηγοριών. Η βιοασφάλεια γενετικών δεδομένων στο πλαίσιο του προγράμματος ELIXIR αποτελεί κρίσιμο και πολυεπίπεδο πεδίο, καθώς τα γονιδιωματικά δεδομένα είναι μοναδικά, μη αναστρέψιμα και ευαίσθητα. Η βιοασφάλεια αναφέρεται στα μέτρα προστασίας από κακόβουλη, ακούσια ή μη εξουσιοδοτημένη πρόσβαση, χρήση ή διαρροή γενετικών δεδομένων, δεδομένων που μπορεί να αποκαλύψουν προδιάθεση σε ασθένειες, οικογενειακή καταγωγή και ταυτοποίηση ατόμου ή συγγενών του. Η πρόσβαση σε τέτοιου τύπου δεδομένα από πολυεθνικά ερευνητικά δίκτυα χωρίς ισχυρό εθνικό έλεγχο και σαφή διασφαλιστικά μέτρα ελέγχου χρήσης μπορεί να οδηγήσει σε διαρροές, εμπορική εκμετάλλευση ή ακόμα και βιοηθικά απαράδεκτες πρακτικές.

Και μια και μιλάμε για θέματα βιοηθικής, θα πρέπει να τονίσουμε το πόσο σημαντικό είναι να υπάρχει η ατομική συναίνεση για πολλαπλές χρήσεις δεδομένων και να μην παρατηρούνται φαινόμενα το άτομο να μη γνωρίζει επακριβώς πού και πώς θα χρησιμοποιηθούν τα δεδομένα του. Μέχρι σήμερα οι εγγυήσεις που παρέχει το ELIXIR με την τροποποιημένη συμφωνία ως προς το πώς θα εξασφαλιστεί στην πράξη ότι η χρήση αυτών των δεδομένων δεν θα ξεφύγει από το πλαίσιο της καθαρά ακαδημαϊκής έρευνας παραμένουν γενικές και ασαφείς, αφού δεν υπάρχει ρητή εναρμόνιση με τον Γενικό Κανονισμό Προστασίας Προσωπικών Δεδομένων, τον GPDR.

Με μια απλή ανάγνωση, εύκολα διαπιστώνει κανείς ότι η συμφωνία δεν περιλαμβάνει συγκεκριμένους μηχανισμούς ελέγχου πρόσβασης ούτε κυρώσεις για παράνομη διακίνηση ή δευτερογενή χρήση βιολογικών δεδομένων από τρίτες οντότητες, δηλαδή με απλά λόγια ότι δεν θα αποτελέσει πεδίο κερδοσκοπίας μεγάλων βιοτεχνολογικών ή φαρμακευτικών εταιρειών. Και όλα αυτά εντείνουν τις ανησυχίες μας, αν αναλογιστούμε ότι στη χώρα μας η νομοθεσία για τη βιοηθική και την προστασία γενετικών δεδομένων είναι αποσπασματική και σε ορισμένες περιπτώσεις ξεπερασμένη από τις ραγδαίες τεχνολογικές εξελίξεις. Αντί, λοιπόν, η Κυβέρνηση να φέρει μια συνολική αναθεώρηση και αυστηροποίηση του πλαισίου, φέρνει προς κύρωση μια τροποποιημένη διεθνή συμφωνία που αντί να θωρακίζει τον πολίτη, επιτείνει τις ανησυχίες του.

Οι φόβοι μας ενισχύονται, επίσης, αν εξετάσουμε τα προβλήματα κυβερνοασφάλειας, τα ζητήματα δηλαδή της εθνικής κυριαρχίας στον έλεγχο και τη φύλαξη αυτών των δεδομένων, δεδομένου ότι η αποθήκευση και η διαχείριση γονιδιωματικών και άλλων βιολογικών πληροφοριών δεν γίνεται αποκλειστικά στο εθνικό έδαφος της χώρας μας ούτε από αμιγώς ελληνικές ερευνητικές υποδομές. Ο χαρακτήρας αυτής της κοινοπραξίας προϋποθέτει διασπορά των υποδομών και κεντρικό έλεγχο σε ευρωπαϊκό επίπεδο. Αυτό πρακτικά τι σημαίνει; Ότι ενώ η Ελλάδα επωμίζεται το κόστος λειτουργίας και συντήρησης των κόμβων του δικτύου ELIXIR, η τελική εξουσία για το πού θα διαμοιραστούν ή πώς θα χρησιμοποιηθούν αυτά τα δεδομένα δεν βρίσκεται στα δικά μας χέρια. Επομένως, στο όνομα της ευρωπαϊκής συνεργασίας παραχωρούμε για άλλη μια φορά ευαίσθητα εθνικά κεφάλαια πληροφορίας χωρίς ουσιαστικές ρήτρες ανακλητικότητας ή μονομερούς ελέγχου. Παρά τις διαβεβαιώσεις του ELIXIR για διασφαλισμένα πρωτόκολλα κρυπτογράφησης, η διαχείριση και αποθήκευση σε πολλαπλούς κόμβους πολλών χωρών καθιστά την ανίχνευση διαρροών εξαιρετικά δύσκολη, αν όχι αδύνατη.

Επειδή, βέβαια, κάποιοι πιθανόν να σπεύσουν να χαρακτηρίσουν αυτές τις επιφυλάξεις μας και τους προβληματισμούς που έχουμε ως κινδυνολογίες ή θεωρίες συνωμοσίας, θέλω να τονίσω ότι ευθύνεται η ίδια η Κυβέρνηση που με τις ενέργειές της μας κάνει άκρως επιφυλακτικούς. Να θυμίσω, για παράδειγμα, ότι το ελληνικό Υπουργείο Υγείας χωρίς καμία διαβούλευση ήθελε να συμμετέχει στο πρόγραμμα «FirstSteps» που προέβλεπε τη λήψη γενετικού υλικού DNA από χιλιάδες νεογνά για ολικό γονιδιακό έλεγχο και αποστολή σε εταιρείες βιοτεχνολογίας στις ΗΠΑ, μια κίνηση που θα έθετε σε κίνδυνο τα πιο ευαίσθητα προσωπικά δεδομένα, όχι μόνο των χιλιάδων νεογνών τα οποία θα φακελώνονταν εφ’ όρου ζωής, αλλά και των συγγενών τους, καθώς και των μελλοντικών τους απογόνων, οι οποίοι θα έχουν συγγενές DNA. Για το γεγονός αυτό είχε ήδη ξεσηκωθεί θύελλα αντιδράσεων από το Ινστιτούτο Υγείας του Παιδιού, το οποίο εξέδωσε ρητή ανακοίνωση, μιλώντας για προβλήματα ηθικής και δεοντολογίας που εγείρει η συνέργεια σε ένα τέτοιο εγχείρημα μαζικής κλίμακας ελέγχου του γονιδιώματος των νεογνών. Και αυτό, βέβαια, είχε σαν αποτέλεσμα να μην πραγματοποιηθεί ευτυχώς τελικά αυτό το πρόγραμμα.

Εμείς ως Νίκη υποστηρίζουμε τη διεθνή επιστημονική συνεργασία, αλλά όχι απροϋπόθετα. Θεωρούμε, λοιπόν, ότι το πλαίσιο με το οποίο η χώρα μας συμμετέχει σε αυτήν την κοινοπραξία δεν είναι επαρκώς θωρακισμένο, δεν έχει ενσωματώσει τις απαραίτητες ρήτρες προστασίας, δεν εγγυάται απόλυτη ασφάλεια και έλεγχο επί των γενετικών δεδομένων των πολιτών μας και δεν διασφαλίζει την εθνική μας ανεξαρτησία στη διαχείριση αυτών των πληροφοριών.

Για όλους αυτούς τους λόγους η θέση μας παραμένει ξεκάθαρη και κριτική. Ζητούμε την αναβολή αυτής της κύρωσης της τροποποιημένης συμφωνίας, την εκπόνηση πλήρους, αυστηρού εθνικού πλαισίου για τη βιοηθική και τα γενετικά δεδομένα, την υιοθέτηση ρητρών μονομερούς ελέγχου και ανακλητικότητας για την Ελλάδα, καθώς και την πρόβλεψη αυστηρών μηχανισμών ελέγχου της διαχείρισης και διαμοιρασμού των δεδομένων που συλλέγονται. Μόνο έτσι θα μπορέσουμε να συζητήσουμε μια τέτοια διεθνή συνεργασία, με όρους που δεν παραχωρούν αβασάνιστα το πιο ευαίσθητο προσωπικό και εθνικό μας κεφάλαιο, δηλαδή τα βιολογικά και γενετικά δεδομένα των πολιτών μας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Δελβερούδη.

Τον λόγο τώρα έχει εκ μέρους της Νέας Αριστεράς ο ειδικός αγορητής κ. Οζγκιούρ Φερχάτ.

Ορίστε, κύριε Φερχάτ, έχετε τον λόγο.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε

Κύριε Υφυπουργέ, κυρίες και κύριοι συνάδελφοι, η κύρωση της τροποποιημένης συμφωνίας της κοινοπραξίας ELIXIR για την Ευρωπαϊκή Ερευνητική Υποδομή Βιολογικών Δεδομένων στον τομέα της βιοεπιστήμης κινείται προς τη σωστή κατεύθυνση όσον αφορά στην ενίσχυση της ερευνητικής υποδομής στον τομέα της βιοπληροφορικής και της μοριακής βιολογίας. Τα θετικά σημεία της κοινοπραξίας αφορούν στην επίτευξη των βιοπληροφορικών υποδομών των ευρωπαϊκών χωρών και στη διαλειτουργικότητα των δεδομένων, τα οποία λειτουργούν υποστηρικτικά σε σημαντικούς τομείς όπως η γενετική και η γονιδιωματική, η αγροβιοτεχνολογία, η ιατρική ακριβείας, η θαλάσσια βιολογία και η φαρμακογενετική. Επιπλέον, στόχος πρέπει να είναι η ενίσχυση της έρευνας, των ερευνητικών κέντρων και η ανάλυση βιολογικών δεδομένων, καθώς λειτουργούν υποστηρικτικά σε σημαντικούς τομείς όπως η γενετική και η γονιδιωματική.

Ωστόσο, όπως κάθε μεγάλη ερευνητική υποδομή, έτσι και η ELIXIR έχει κάποια προβληματικά σημεία τα οποία πρέπει να προσέξουμε, καθώς σχετίζονται με προκλήσεις, περιορισμούς, αλλά και εκμετάλλευση δεδομένων. Συγκεκριμένα, η γραφειοκρατία και η πολυπλοκότητα δυσχεραίνουν αυτό το έργο. Η διαχείριση μιας τέτοιας πανευρωπαϊκής δομής απαιτεί σύνθετες διοικητικές διαδικασίες που μπορεί να καθυστερούν την υλοποίηση έργων ή την ένταξη νέων εργαλείων και την πρόσβαση σε πόρους. Υπάρχει ανομοιογένεια μεταξύ χωρών, καθώς οι κόμβοι των διαφόρων χωρών δεν έχουν ισότιμους πόρους, χρηματοδότηση και τεχνογνωσία, κάτι που δημιουργεί ανισότητες στη συμμετοχή και τη συνεισφορά, με τον κίνδυνο κάποιες χώρες να θεωρούνται λιγότερο ορατές.

Επίσης, παραμένει πρόκληση η υιοθέτηση από όλους τους οργανισμούς και ερευνητές των ερευνητικών υποδομών και κοινοτήτων, καθώς δεν είναι πάντα εφικτό να διασφαλιστεί η ποιότητα και η διαλειτουργικότητα των δεδομένων σε πανευρωπαϊκό επίπεδο.

Εν κατακλείδι, παρά το γεγονός ότι η ELIXIR αναγνωρίζεται ευρέως ως χρήσιμη και αναγκαία υποδομή για τη σύγχρονη βιοεπιστήμη, όπως συμβαίνει σε κάθε μεγάλο δίκτυο, αντιμετωπίζει προκλήσεις συντονισμού και αποτελεσματικότητας και γι’ αυτό χρειάζεται συνεχή προσαρμογή στις ανάγκες των επιστημόνων και απαιτεί διαφάνεια, απλοποίηση στις διαδικασίες και δυνατότητα κοινωνικού ελέγχου.

Θα επισημάνω εδώ και ένα σημείο μείζονος σημασίας. Είναι η χώρα μας μέλος στην ELIXIR από το 2021. Δεν έχουμε δει απολογισμό για τα μέχρι τώρα πεπραγμένα. Θεωρούμε ότι στη συζήτηση του νομοσχεδίου έπρεπε να συμπεριληφθεί.

Συνεχίζοντας επί του νομοσχεδίου, οι παρατηρήσεις μας είναι ότι ενώ ορίζεται ευρύ φάσμα επιστημονικών στόχων που καλύπτει τις σύγχρονες ανάγκες βιοπληροφορικής και βιοϊατρικής έρευνας, η γενική διατύπωση αφήνει περιθώρια ασάφειας ως προς το εύρος των δραστηριοτήτων, τα εργαλεία αξιολόγησης της συνεισφοράς του κέντρου στην ερευνητική κοινότητα και απουσιάζει η διάκριση ανάμεσα σε ερευνητικές, εκπαιδευτικές και αναπτυξιακές λειτουργίες.

Δεν εξειδικεύονται τα προσόντα, οι διαδικασίες επιλογής και τα κριτήρια αξιολόγησης των μελών των οργάνων. Επίσης, η διάρκεια θητείας και οι δυνατότητες ανανέωσης δεν συνοδεύονται από επαρκείς ασφαλιστικές δικλείδες διαφάνειας και ασφάλειας.

Τέλος, δεν προβλέπεται εκπροσώπηση της ευρύτερης επιστημονικής ή κοινωνικής κοινότητας. Ναι μεν, υπάρχει ποικιλία δυνατών πόρων, όμως, η απουσία αναλυτικού μηχανισμού ελέγχου και διαφάνειας για την κατανομή και χρήση τους δημιουργεί δυνητικούς κινδύνους κακής διαχείρισης.

Επίσης, δεν καθορίζεται αν θα υπάρχει ετήσιος έλεγχος από ανεξάρτητο ελεγκτικό όργανο ή δημοσίευση του πλαισίου του οικονομικού απολογισμού. Μια συγκεκριμένη πρόταση είναι η δημιουργία αντίστοιχου οργάνου ή φορέα για έλεγχο στο επίπεδο του EMBF.

Η οικονομική διαχείριση βάσει των κανόνων του ιδιωτικού τομέα δεν συνοδεύεται από εγγυήσεις ελέγχου. Δεν καθορίζεται ποιος εγκρίνει τον προϋπολογισμό και πώς διασφαλίζεται η συμβατότητα με τις εθνικές ερευνητικές προτεραιότητες.

Δεν αναφέρεται ρητά η διαδικασία πρόσληψης, τα κριτήρια επιλογής και ο τρόπος αξιολόγησης, ενώ απουσιάζει η πρόβλεψη για τα εργασιακά δικαιώματα, το καθεστώς απασχόλησης ή τις συνθήκες αποχώρησης. Δεν υπάρχουν όροι διασφάλισης του δημοσίου συμφέροντος κατά τις συνεργασίες, ιδίως όταν εμπλέκονται ιδιωτικοί φορείς.

Αναφορικά με τα πνευματικά δικαιώματα και τα δεδομένα, η διατύπωση είναι υπερβολικά γενικόλογη. Δεν ορίζεται αν τα δεδομένα που παράγονται με δημόσια χρηματοδότηση θα είναι ανοικτής πρόσβασης. Επίσης, απουσιάζει η πρόβλεψη για την προστασία προσωπικών δεδομένων, ενώ και η πρόβλεψη για προστασία πνευματικών δικαιωμάτων ιδιοκτησίας δεδομένων και δεοντολογίας είναι ελλιπής.

Επομένως, στο πλαίσιο της κριτικής μας αναδεικνύουμε τις διατάξεις για τις δραστηριότητες και τη χρηματοδότηση, οι οποίες είναι υπερβολικά αόριστες, χωρίς σαφή κριτήρια επιλεξιμότητας για αξιολόγηση έργων, καθώς και την ελλιπή πρόβλεψη για διαφάνεια, λογοδοσία και αξιοκρατία.

Χρειάζεται επομένως σημαντική θεσμική ενίσχυση και περαιτέρω εξειδίκευση στα κρίσιμα ζητήματα της διαφάνειας στη διοίκηση και το προσωπικό και συγκεκριμένες εγγυήσεις χρηστής διαχείρισης πόρων, ώστε να αποφευχθούν πρακτικά και νομικά προβλήματα κατά την εφαρμογή του.

Επιτρέψτε μας να είμαστε επιφυλακτικοί, επειδή έρχονται στο φως της δημοσιότητας καταγγελίες για την παρακμή στην οποία έχουν περιέλθει τα ερευνητικά κέντρα, καταγγελίες για αδιαφορία, παραγοντισμό, εμπορευματοποίηση και εργασιακή εκμετάλλευση.

Συγκεκριμένα, εκφράζεται η έκδηλη ανησυχία των μελών του Εθνικού Συμβουλίου Έρευνας, Καινοτομίας και Τεχνολογίας, που αδυνατεί να επιτελέσει το έργο του, καθώς ο ρόλος του ανώτατου γνωμοδοτικού οργάνου έχει καταστεί διακοσμητικός. Καταξιωμένοι επιστήμονες, με βαριά βιογραφικά, αποχωρούν ο ένας μετά τον άλλον από το διοικητικό συμβούλιο του ΕΣΕΤΕΚ, καθώς διαψεύστηκαν οι ελπίδες πως κάτι θα μπορούσε να αλλάξει στον χώρο της έρευνας.

Οι καταγγελίες που έρχονται από τους εξειδικευμένους επιστήμονες αναφέρουν ότι δυστυχώς η έρευνα δεν αποτελεί προτεραιότητα για τη στρατηγική ανάπτυξη της Ελλάδας και ότι δεν επιτεύχθηκαν βασικοί και απολύτως εφικτοί στόχοι, όπως ποιοτική αναβάθμιση της έρευνας με οργάνωση ενός ενιαίου ανεξάρτητου οργανισμού για τη διανομή κονδυλίων σε πανεπιστήμια και ερευνητικά κέντρα αντί για τον κατακερματισμό τους σε διάφορα υπουργεία, αύξηση των δαπανών και εξαίρεση των ειδικών λογαριασμών κονδυλίων έρευνας και των ερευνητικών κέντρων από το δημόσιο λογιστικό.

Επίσης, υπάρχει καταγγελία από τον σύλλογο προσωπικού του ΕΚΚΕ ότι το Εθνικό Κέντρο Κοινωνικών Ερευνών υποχρηματοδοτείται σε σημείο που η χρηματοδότηση από τον τακτικό προϋπολογισμό επαρκεί μόνο για την καταβολή της μισθοδοσίας και την κάλυψη του ενοικίου. Υπάρχουν καταγγελίες ακόμα και για σκάνδαλα αναξιοκρατίας του Ινστιτούτου Παστέρ.

Τέλος, θα αναφερθώ και στο πρόσφατο φιάσκο του Υπουργείου Υγείας με την υπογραφή σύμβασης παραχώρησης των γονιδιωμάτων εκατό χιλιάδων νεογνών σε ιδιωτική εταιρεία, που μετά την κατακραυγή για το επιστημονικό, βιοηθικό και κοινωνικό ατόπημα και τη διαμαρτυρία τεσσεράμισι χιλιάδων συμπολιτών μας, αποσύρθηκε.

Δεν ξέρουμε αν αποτελεί δείκτη στρεβλής κατεύθυνσης το ELIXIR, γι’ αυτό και επιμένουμε ιδιαίτερα στις διατάξεις που αφορούν στη διαφάνεια των δράσεων και στον κοινωνικό έλεγχο, τα οποία αναδύονται ως απολύτως απαραίτητα.

Δεν είμαστε απέναντι στην πρόοδο της επιστήμης, στην ανάπτυξη της ερευνητικής κοινότητας και στη χρήση τεχνολογιών αιχμής. Είμαστε όμως επιφυλακτικοί απέναντι στις πολιτικές επιλογές και την εκμετάλλευση αυτών των μέσων από συγκεκριμένα κέντρα και με αδιαφανείς διαδικασίες.

Για όλους τους παραπάνω λόγους, εμείς ως Νέα Αριστερά ψηφίζουμε «παρών» στο παρόν νομοσχέδιο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον κ. Φερχάτ.

Καλείται στο Βήμα ο ειδικός αγορητής της Κοινοβουλευτικής Ομάδας Ελληνική Λύση, ο κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, καλούμαστε σήμερα να κυρώσουμε την Τροποποιημένη Συμφωνία Κοινοπραξίας ELIXIR, μια Συμφωνία η οποία εντάσσει τη χώρα μας σε ένα σημαντικό δίκτυο επιστημονικής συνεργασίας με επίκεντρο τη διαχείριση βιολογικών και βιοϊατρικών δεδομένων.

Ωστόσο, όπως σε κάθε μεγάλη πρόοδο της επιστήμης και της τεχνολογίας, έτσι και εδώ δεν μπορούμε να παραβλέψουμε τους σοβαρούς προβληματισμούς που ανακύπτουν γύρω από την προστασία της ιδιωτικότητας και των προσωπικών δεδομένων των πολιτών, ιδίως όταν μιλάμε για δεδομένα τόσο ευαίσθητα όσο αυτά της βιοϊατρικής πληροφορίας και της γονιδιωματικής.

Υπάρχουν οφέλη και δυνατότητες από τη συγκεκριμένη συμφωνία; Σαφώς και υπάρχουν. Όμως, ακριβώς επειδή οι δυνατότητες είναι τόσο μεγάλες, οι ευθύνες μας είναι ακόμη μεγαλύτερες. Και η μεγαλύτερη ευθύνη είναι να διασφαλίσουμε ότι η πρόοδος αυτή δεν θα πραγματοποιηθεί εις βάρος της προστασίας των προσωπικών δεδομένων και της ιδιωτικότητας των συμπολιτών μας.

Τα άρθρα 10 και 11 της Συμφωνίας κάνουν αναφορά σε ζητήματα διανοητικής ιδιοκτησίας και κανόνων δεοντολογίας, καθώς και στη θέσπιση μηχανισμών για την τήρηση αυτών των κανόνων κατά την επεξεργασία, διαχείριση και φύλαξη προσωπικών δεδομένων.

Μπορεί αυτές οι διατάξεις να ακούγονται καθησυχαστικές σε πρώτη ανάγνωση, αλλά στην πράξη δεν αρκούν. Στην εποχή των μεγάλων δεδομένων και της τεχνητής νοημοσύνης η αξία των βιοϊατρικών πληροφοριών είναι ανυπολόγιστη. Τα προσωπικά δεδομένα υγείας και γονιδιωματικής πληροφορίας αποτελούν πλέον τον νέο χρυσό της οικονομίας της γνώσης. Γι’ αυτό και είναι εξαιρετικά ευάλωτα σε κακόβουλη χρήση και εμπορική εκμετάλλευση. Ο κίνδυνος κατάχρησης, διαρροής ή εκμετάλλευσης αυτών των δεδομένων δεν είναι θεωρητικός, είναι υπαρκτός και τεκμηριωμένος.

Θα θυμίσω χαρακτηριστικές περιπτώσεις.

Στη Φινλανδία η υπόθεση Vastaamo οδήγησε σε εκβιασμούς πολιτών, κοινωνικό σοκ και θεσμική κρίση, επειδή ευαίσθητα δεδομένα ψυχικής υγείας διέρρευσαν στα χέρια κακόβουλων δραστών.

Στην Αυστραλία η επίθεση στην Medibank το 2022 αποκάλυψε δεδομένα υγείας σχεδόν δέκα εκατομμυρίων πολιτών, περιλαμβανομένων αρχείων ψυχιατρικών θεραπειών, χειρουργικών επεμβάσεων και θεραπειών για εθισμούς.

Στην Ευρωπαϊκή Ένωση ο Ευρωπαίος Επόπτης Προστασίας Δεδομένων και το Ευρωπαϊκό Συμβούλιο Προστασίας Δεδομένων έχουν επανειλημμένα τονίσει ότι τα βιοϊατρικά και γονιδιωματικά δεδομένα πρέπει να υπόκεινται σε αυστηρότερα πρότυπα προστασίας, διότι σε περίπτωση παραβίασης η ζημιά είναι μη αναστρέψιμη.

Απευθύναμε ερωτήματα στον Υφυπουργό Ανάπτυξης κατά τη χθεσινή εξέταση του σχεδίου στη Διαρκή Επιτροπή Παραγωγής και Εμπορίου σχετικά με το πώς διασφαλίζεται η άμεση ενημέρωση των πολιτών σε περίπτωση παραβίασης, αν υπάρχει επιχειρησιακό σχέδιο διαχείρισης κινδύνων για ενδεχόμενα κατάχρησης ή διαρροής ή εκμετάλλευσης, ποια μέτρα έχουν σχεδιαστεί ώστε τα δεδομένα που θα διακινούνται διασυνοριακά στο πλαίσιο του ELIXIR να υπόκεινται σε συνεχή έλεγχο, συμβατό με το εθνικό και ευρωπαϊκό δίκαιο.

Δεν πρέπει να επιτρέψουμε η Ελλάδα να συμμετέχει σε μια διεθνή κοινοπραξία, όσο σημαντική και αν είναι, χωρίς να έχει εξασφαλίσει απολύτως τη διαφάνεια, τη λογοδοσία και τον έλεγχο.

Η παράταξή μας στηρίζει τη δύναμη της καινοτομίας, αλλά και τις αρχές του κράτους δικαίου. Γι’ αυτό θεωρούμε επιβεβλημένη τη δέσμευση της Κυβέρνησης να καταθέσει ειδικό επιχειρησιακό σχέδιο προστασίας προσωπικών δεδομένων για τη συμμετοχή μας στην ELIXIR και να θεσπίσει ανεξάρτητο μηχανισμό συνεχούς αξιολόγησης κινδύνων και συμμόρφωσης, με ετήσια δημόσια έκθεση τόσο στη Βουλή όσο και στους πολίτες.

Τελειώνοντας, θα θεωρούσα εγκληματική αμέλεια να μην αναφερθώ στο γεγονός της δολοφονίας 22 Ελλήνων -γιατί έτσι αισθάνονται- χριστιανών της Συρίας. Oι εικόνες των μικρών χριστιανόπουλων πριν τη δολοφονική επίθεση ενός τζιχαντιστή θα μας στοιχειώνουν όλους. Επίσης, στη μνήμη μας θα μείνουν και οι εικόνες οι οποίες έφτασαν σήμερα το πρωί από τους Ρωμιούς της Συρίας, οι οποίοι στον χώρο ο οποίος ακόμα δεν έχει καθαριστεί από τα αίματα των χριστιανών, ψάλλουν όλοι μαζί το «Χριστός Ανέστη». Αυτό δεν είναι τυχαίο. Μιλάμε για ανθρώπους οι οποίοι έχουν αντέξει τις επιθέσεις κατά κύματα πολλών αυτοκρατοριών εχθρικών απέναντί τους και παρ’ όλα αυτά υπέμειναν και βρίσκονται εκεί, διατρανώνοντας την πίστη τους και την καταγωγή τους. Αυτοί οι άνθρωποι είναι ό,τι έχει απομείνει -θα το πω για μια ακόμη φορά- από το αυτοκρατορικό μας παρελθόν. Έχουμε υποχρέωση, έχουμε χρέος ως Ελλάδα να τους στηρίξουμε με ό,τι μέσα διαθέτουμε.

Θα σας διαβάσω την απάντηση την οποία έδωσε ένας εξ αυτών στην ανάρτηση του κ. Δένδια προχτές: «Γυρίσατε την πλάτη στην ελληνορθόδοξη χριστιανική κοινότητα της Συρίας. Όταν σας είχαμε ανάγκη περισσότερο από ποτέ, μείνατε σιωπηλοί. Μας είδατε να εκδιωκόμαστε, να δεχόμαστε επιθέσεις, να εξαφανιζόμαστε και δεν είπατε λέξη. Μην προσποιείστε τώρα ότι σας νοιάζει. Η συμπόνια σας ήλθε πολύ αργά και ακούγεται ψεύτικη. Αξίζαμε τη φωνή σας, όταν είχε σημασία. Σας παρακαλούμε, γλιτώστε μας από αυτήν την υποκρισία».

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Φωτόπουλο.

Καλείται στο Βήμα ο ειδικός αγορητής του Κομμουνιστικού Κόμματος Ελλάδας κ. Ιωάννης Δελής.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Ξέρετε, κυρίες και κύριοι, στη συμφωνία που κυρώνεται υπάρχει μια κρίσιμη λεπτομέρεια. Μέλος της κοινοπραξίας βιολογικών δεδομένων ELIXIR είναι το Ισραήλ, ένα κράτος-κατακτητής, ένα κράτος-τρομοκράτης, χωρίς κανέναν ηθικό φραγμό και κανένα φυσικά σεβασμό για την ανθρώπινη ζωή. Και μιλάμε για τα βιολογικά δεδομένα. Το μαρτυρούν οι 65.000 νεκροί στη Γάζα, αυτή η Γκουέρνικα του καιρού μας.

Μετά μάλιστα τα αμερικανικά χτυπήματα στο Ιράν και τα αντίποινα βέβαια του τελευταίου, ο ιμπεριαλιστικός πόλεμος στη Μέση Ανατολή κλιμακώνεται επικίνδυνα, πλησιάζοντας στο σημείο μιας γενικευμένης ανάφλεξης. Πρόκειται φυσικά για έναν ακόμη πόλεμο σε αυτήν την αδυσώπητη κόντρα για την πρωτοκαθεδρία στο παγκόσμιο ιμπεριαλιστικό σύστημα, με τα γνωστά βέβαια από παλιά προσχήματα της ασφάλειας και των όπλων μαζικής καταστροφής που πάντα τα επικαλούνται και ποτέ δεν τα βρίσκουν, εν προκειμένω το πυρηνικό οπλοστάσιο του Ιράν, όπως λένε.

Η Κυβέρνηση της Νέας Δημοκρατίας έχει μεγάλες ιστορικές ευθύνες. Με τη στήριξη και των άλλων κομμάτων του ευρωατλαντισμού στον έναν ή στον άλλο βαθμό, εμπλέκει μέσω των αμερικανονατοϊκών βάσεων τη χώρα μας και τη μετατρέπει σε στόχο αντιποίνων. Δεν πρέπει λοιπόν ο λαός μας να δείξει καμία απολύτως εμπιστοσύνη στην Κυβέρνηση της πολεμικής προετοιμασίας και της εμπλοκής και η χώρα μας, η Ελλάδα, πρέπει να μείνει έξω από τον πόλεμο. Κανένα δικαίωμα δεν έχει η Κυβέρνηση και καμία εξουσιοδότηση από τον ελληνικό λαό για να τον σέρνει σε τέτοιες επικίνδυνες περιπέτειες.

Τώρα, σε ό,τι αφορά τη συμφωνία για το ELIXIR Consortium Agreement, είναι μια επουσιώδης τροποποίηση της συμφωνίας που κυρώθηκε το 2021. Το ELIXIR είναι μια ερευνητική υποδομή της Ευρωπαϊκής Ένωσης για τη συλλογή και αξιοποίηση του τεράστιου όγκου βιολογικών δεδομένων που παράγονται διεθνώς από τις βιοεπιστήμες και την ανάπτυξη της βιοπληροφορικής. Εντάσσεται στη λεγόμενη ευρωπαϊκή στρατηγική διαχείρισης δεδομένων που έχει σαν κύριο στόχο τη λειτουργία μιας ενιαίας αγοράς δεδομένων, ώστε να εξασφαλίζεται ότι τα δεδομένα μεγάλης κλίμακας, τα big data, θα μπορούν να κυκλοφορούν ελεύθερα εντός της Ευρωπαϊκής Ένωσης και σε όλους τους τομείς. Για ποιον λόγο; Προκειμένου να προσφέρουν διαρκώς νέα επενδυτικά πεδία στους επιχειρηματικούς ομίλους, έχοντας μάλιστα εκ των προτέρων εξασφαλισμένη και την επιπλέον οικονομική τους στήριξη από τους κρατικούς προϋπολογισμούς που συμμετέχουν σε προγράμματα όπως το ELIXIR.

Να, λοιπόν, για ποιο πράγμα προορίζεται αυτό το ELIXIR. Αποτελεί έναν «κράχτη» για επενδυτές στον τομέα αυτόν, προσφέροντας βιολογικά δεδομένα προς εμπορική αξιοποίηση. Άλλωστε και η διοικητική δομή του ELIXIR προϋποθέτει τη συμμετοχή ιδιωτών -αν το διαβάσει κανείς προσεκτικά- μέσω του επιστημονικού του συμβουλίου, αφήστε που και η μέχρι τώρα εμπειρία δείχνει ότι τα μέλη τέτοιων επιστημονικών συμβουλίων είναι συχνά εκπρόσωποι συμφερόντων και λειτουργούν πρώτα ως λομπίστες και μετά ως επιστήμονες. Και βέβαια ο επονομαζόμενος ψηφιακός μετασχηματισμός, δηλαδή η σύγχρονη παραγωγική εφαρμογή της επιστήμης, ποτέ δεν είναι μια ουδέτερη αταξική διαδικασία, αφού το κρίσιμο ζήτημα είναι παντού και πάντα το ποιος διαφεντεύει τελικά τα μέσα παραγωγής και άρα και την ίδια την παραγωγή και στον καπιταλισμό αυτοί είναι οι επιχειρηματικοί όμιλοι. Προβλέπονται δωρεές σύμφωνα με τη συμφωνία, αρκεί να είναι συμβατές με τους σκοπούς του ELIXIR, δηλαδή οι δωρητές δεν θα δίνουν απλώς 250.000 ευρώ, για παράδειγμα, αλλά θα ορίζουν και τι θα γίνει με αυτά τα χρήματα, κατευθύνοντας έτσι και την έρευνα.

Στην εποχή μας φυσικά τα ψηφιακά δεδομένα είναι ο νέος χρυσός. Αποτελούν τεράστιο πεδίο κερδοφορίας, είτε μιλάμε για τη συλλογή τους μέσω ερευνητικών έργων είτε για την αποθήκευσή τους, τα κέντρα δεδομένων, είτε για την επεξεργασία τους, αυτό που λέγεται πια καινοτομία, δηλαδή η χρήση τους γίνεται για την ανάπτυξη εφαρμογών, φαρμάκων, υπηρεσιών και άλλων εμπορευμάτων από επιχειρήσεις όλων των ειδών και μεγεθών, startups, μικρομεσαίες, μονοπώλια.

Επί της ουσίας φυσικά μια χούφτα μονοπώλια θέτουν τους κανόνες και ελέγχουν αυτά τα δεδομένα, στα κέντρα δεδομένων η Microsoft και η Amazon, στα εργαλεία τεχνητής νοημοσύνης και επεξεργασίας η Google, η Microsoft και η Amazon, ενώ τα μονοπώλια φυσικά αγοράζουν και όποια εφαρμογή ή προϊόν από startup υπόσχεται εμπορική επιτυχία.

Η βιοπληροφορική τώρα αποκτά και έναν κομβικό ρόλο λόγω της προόδου στην επιστήμη των δεδομένων και την υπολογιστική επιστήμη και αυτό πυροδοτεί και τις ραγδαίες εξελίξεις στην τεχνητή νοημοσύνη. Η δε χώρα μας έχει να επιδείξει στον τομέα αυτό σημαντικότατο έργο, με επιστήμονες και υποδομές διεθνούς κύρους και εξειδικευμένα ινστιτούτα.

Τα βιολογικά όμως δεδομένα από τη φύση τους είναι ιδιαίτερα ευαίσθητα, πρώτον γιατί παρέχουν σημαντικές, κρίσιμες πληροφορίες για το άτομο και δεύτερον γιατί ακόμα και ανώνυμα μπορούν να χρησιμοποιηθούν για τη δημιουργία προφίλ χρηστών, εν δυνάμει άρρωστων, προσδόκιμου ζωής κλπ., δηλαδή πληροφορίες που ενώ στον σοσιαλισμό, για παράδειγμα, θα ήταν χρυσάφι πραγματικό για τις ζωές των ανθρώπων, στο καπιταλιστικό σύστημα που ζούμε γίνονται χρυσάφι μεν, αλλά για τα κέρδη των μονοπωλίων, των ασφαλιστικών, των φαρμακευτικών και ούτω καθεξής.

Μάλιστα, δεν έχει περάσει και πολύς καιρός από τον περασμένο Μάιο που το Υπουργείο Υγείας δημοσιοποίησε το σχέδιό του να προχωρήσει σε μαζική συλλογή δειγμάτων αίματος από νεογνά που θα γεννηθούν στη χώρα από το ‘25 μέχρι το ‘29 και παράδοση φυσικά αυτών των δεδομένων σε ιδιωτικές εταιρείες, οι οποίες θα διατηρούν τα γενομικά δεδομένα και τα ερευνητικά αποτελέσματα θα αποτελούν αποκλειστική ιδιοκτησία τους. Μπορεί να «τα μάζεψε» η Κυβέρνηση μετά την κατακραυγή από επιστημονικούς και κοινωνικούς φορείς, αλλά η πρόθεση παραμένει. Για το θέμα αυτό το Κ.Κ.Ε. κατέθεσε ερώτηση στο Ευρωκοινοβούλιο.

Συνοψίζοντας, η βάση ELIXIR πράγματι είναι ένα πολύτιμο εργαλείο και χρησιμοποιείται πολύ από τους επιστήμονες, μιας και είναι απαραίτητη η ανταλλαγή δεδομένων και η συνεργασία μεταξύ τους.

Ωστόσο η πολιτική των ανοιχτών δεδομένων που εφαρμόζετε στο ELIXIR δεν διασφαλίζει τα πνευματικά δικαιώματα των επιστημόνων οι οποίοι, καλόβουλα οι άνθρωποι, προσφέρουν τους καρπούς της εργασίας τους σε όλους τους χρήστες αυτού του κόμβου.

Αντίθετα και σε αυτή την περίπτωση τα δεδομένα που είναι αποτέλεσμα επιστημονικής εργασίας αποτελούν πεδίο και αυτά κερδοφορίας για επιχειρήσεις, που έτσι κι αλλιώς αυτές οριοθετούν και τον ανταγωνισμό. Άπαξ και αποκτήσουν πρόσβαση σε ένα σετ ανοιχτών δεδομένων και αναπτύξουν με αυτά ένα προϊόν, παραδείγματος χάρη μια εφεύρεση με εμπορική αξία, είναι ελεύθεροι να κλειδώσουν τη νέα γνώση στο όνομα του ανταγωνισμού. Και αυτό κάνουν. Αυτό δηλώνεται ξεκάθαρα στο άρθρο 10 για την πνευματική ιδιοκτησία. Αντίθετα το άρθρο 11 περί δεοντολογίας είναι χαρακτηριστικά γενικόλογο και ασαφές.

Όσο για τον κανονισμό περί προσωπικών δεδομένων ο ευρωενωσιακός κανονισμός ουσιαστικά δεν προσφέρει καμία απολύτως προστασία. Τούτων δοθέντων όλων καταψηφίζουμε ως Κ.Κ.Ε. και την τροποποίηση αυτής της σύμβασης, όπως καταψηφίσαμε και την αρχική.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Δελή.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκατρείς φοιτήτριες και φοιτητές και δύο συνοδοί από το Boston College.

Σας καλωσορίζουμε στη Βουλή. Σας ευχόμαστε καλή πρόοδο και καλό καλοκαίρι.

(Χειροκροτήματα από όλες τις πτέρυγες της Βουλής)

Θα καλέσω τώρα στο Βήμα τον εισηγητή του ΠΑΣΟΚ-Κινήματος Αλλαγής, τον συνάδελφο κ. Γεώργιο Νικητιάδη.

Ορίστε, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως διαφάνηκε από τις συζητήσεις στην Επιτροπή, εμείς υπερψηφίζουμε το νομοσχέδιο. Τοποθετούμαστε θετικά. Άλλωστε είχαμε ψηφίσει και την αρχική συμφωνία. Εδώ αφορά τροποποίηση.

Παραμένει όμως, κύριε Υπουργέ, το ερώτημα γιατί να μην ψηφιστεί το 2021 αυτό που ψηφίζουμε σήμερα, αφού ήδη είχε έρθει και η τροποποίηση και χάσαμε άδικα τέσσερα χρόνια; Πραγματικά δεν μπορώ να το καταλάβω. Δεν ασκώ αντιπολίτευση. Απλώς παροτρύνω να το ελέγξετε για να δείτε αυτά τα τέσσερα χρόνια που δεν ψηφίστηκε τι απωλέσαμε ως κράτος. Τι έρευνες θα μπορούσαν να έχουν γίνει που δεν έγιναν;

Δράττομαι όμως, κύριε Πρόεδρε και κύριε Υπουργέ, κυρίες και κύριοι συνάδελφοι, της ευκαιρίας να αναφερθώ σήμερα και να τοποθετηθώ σε ένα εθνικό ζήτημα που είναι και επίκαιρο και αφορά ειδικότερα την ιδιαίτερη πατρίδα μου, τη Δωδεκάνησο, όχι όμως μόνο τη Δωδεκάνησο.

Κυρίες και κύριοι συνάδελφοι, δεν είναι καθόλου τυχαίο. Εκτιμώ ότι την ίδια ώρα που τίθεται εν αμφιβόλω η παγκόσμια γεωπολιτική ισορροπία με όσα συμβαίνουν στο Ιράν, η καλή μας γείτονας η Τουρκία στη σύνοδο του οργανισμού ισλαμικής συνεργασίας που έλαβε χώρα στην Κωνσταντινούπολη το περασμένο σαββατοκύριακο επεδίωξε ξανά στις ληφθείσες αποφάσεις να συμπεριλάβει αναφορές για τουρκική μειονότητα στη δυτική Θράκη, για τουρκικό μουσουλμανικό πληθυσμό των Δωδεκανήσων, καθώς και σε διασφάλιση εγγενών δικαιωμάτων των μουσουλμάνων Τουρκοκυπρίων, αφήνοντας με σαφήνεια ανοικτή τη στήριξη τουρκοκυπριακού κράτους.

Αυτά είναι τα ήρεμα νερά των γειτόνων μας. Στιγμή δεν ησυχάζουν θέτοντας διαρκώς εν αμφιβόλω το διεθνές δίκαιο, τις διεθνείς συνθήκες, ακόμη και την ώρα που ευρίσκεται προ των θυρών μια άκρως επικίνδυνη ανάφλεξη στην ευρύτερη περιοχή μας και σε ολόκληρο τον κόσμο.

Βεβαίως, οι ευσεβείς ασεβείς πόθοι της Τουρκίας δεν βρήκαν αντίκρισμα εύκολα σε όλα τα μέλη αφού στις αναφορές της απόφασης που σχετίζονταν με την Κύπρο, τη Θράκη και τη Δωδεκάνησο διατήρησαν, προς τιμήν τους, επιφυλάξεις διατυπώνοντας με αυτόν τον τρόπο τη διαφωνία τους σημαντικές ισλαμικές χώρες, όπως η Αίγυπτος, το Ιράκ, η Σαουδική Αραβία, το Κουβέιτ, ο Λίβανος και το Μπαχρέιν.

Ωστόσο, κυρίες και κύριοι συνάδελφοι, αυτά όλα έγιναν παρουσία του κ. Ερντογάν και παρουσία του Υπουργού Εξωτερικών, του κ. Χακάν Φιντάν, ο οποίος στην εναρκτήρια ομιλία του στη σύνοδο αυτή των ισλαμικών κρατών φρόντισε να αναφερθεί στην καταπίεση της μουσουλμανικής μειονότητας, που την αναφέρει βέβαια τουρκική μειονότητα στη Θράκη. Φρόντισε να αναφερθεί στους τουρκικούς πληθυσμούς της Δωδεκανήσου που καταπιέζονται. Φρόντισε να αναφερθεί στο πρόβλημα που αντιμετωπίζουν οι Τουρκοκύπριοι στο ψευδοκράτος της βόρειας Κύπρου, αυτό που θέλουν αυτοί να ανακηρύξουν ανεξάρτητο κράτος.

Σε ό,τι αφορά στο Κυπριακό, κυρίες και κύριοι συνάδελφοι, οι θέσεις μας είναι σταθερές. Είναι γνωστές σε όλους. Εμείς υποστηρίζουμε τις αποφάσεις του Συμβουλίου Ασφαλείας των Ηνωμένων Εθνών και δεν κουνάμε ούτε βήμα πίσω από αυτές τις θέσεις. Σε ό,τι σχετίζεται με τη Θράκη είναι γνωστές οι τακτικές που ακολουθούν οι Τούρκοι διαρκώς, η Τουρκία με το προξενείο, με όσα προσπαθούν εκεί πέρα έτσι ώστε να δημιουργήσουν θέμα.

Εγώ όμως θέλω να αναφερθώ στη Δωδεκάνησο επειδή έχω βιωματικές εμπειρίες. Αλήθεια, κύριε Φιντάν; Τουρκικός πληθυσμός στη Δωδεκάνησο; Οι φίλοι μας Έλληνες μουσουλμάνοι, κύριε Φιντάν, ούτε επιθυμούν ούτε προσβλέπουν στις εθνικιστικές κορώνες σας.

Μεγάλωσα, κύριε Υπουργέ των Εξωτερικών της Τουρκίας με τον Αλί, τον Οσμάν, τον Χουσεΐν. Είχα στενό φίλο τον Μαχίρ στο γυμνάσιο, στο σχολείο. Πάντα μαζί, δίπλα. Ποτέ δεν αισθάνθηκαν όλα αυτά που περιγράφετε. Όλα αυτά είναι προπαγανδιστικές κατασκευές για να βαφτίσετε έναν τόπο, με τον οποίο δεν έχετε καμία σχέση, δικό σας τόπο και μάλιστα γαλάζια πατρίδα. Δεν πιάνει, κύριε Φιντάν, η προπαγάνδα σας. Δεν γίνεται να αλλάξεις την ιστορία.

Ο Ιπποκράτης ο Κώος, πρέπει να πούμε σε αυτούς τους ανιστόρητους, δίδασκε ιατρική και έγραφε βιβλία ιατρικής. Και έγραψε τον περίφημο όρκο της ιατρικής στην ελληνική γλώσσα στην Κω. Ο Κλεόβουλος ο Λίνδιος, ένας από τους αρχαίους Έλληνες σοφούς, τους επτά αρχαίους σοφούς, άφησε παρακαταθήκη στην ιστορία το «παν μέτρον άριστον» στην ελληνική γλώσσα.

Όλα τα νησιά μας, κύριε Φιντάν και κύριε Ερντογάν, είναι γεμάτα εκκλησάκια. Φωνάζουν και τραγουδούν Ελλάδα. Ψέλνουν ορθοδοξία, κύριε Φιντάν, στα ελληνικά. Πού είδατε τις γαλάζιες πατρίδες σας; Σε κάθε άκρη των νησιών μας μια Παναγία και ένας Προφήτης Ηλίας στέκουν για να ανακράζουν Ελλάδα και χριστιανισμό, κύριε Ερντογάν και κύριε Φιντάν. Η Αποκάλυψη του Ιωάννη, κύριε Φιντάν, γράφτηκε στην Πάτμο, γράφτηκε στα ελληνικά. Δεν γράφτηκε στα τουρκικά. Η μετόπη στον Παρθενώνα που δείχνει τη γέννηση της Νισύρου προκύπτει από την ελληνική μυθολογία, κύριε Φιντάν, όχι από την τουρκική μυθολογία. Εσείς αναφέρεστε σε μυθεύματα. Κατασκευάζετε μυθολογία για γαλάζιες πατρίδες. Παραμύθια, δηλαδή, αλλά με τα παραμύθια δεν χτίζετε ιστορία. Μυθεύματα μόνο χτίζονται.

Ωστόσο, κυρίες και κύριοι συνάδελφοι, την ίδια ώρα που ο κ. Φιντάν ανερυθριάστως αναφέρει όσα είπα παραπάνω, εμείς απαντάμε με το Υπουργείο Εξωτερικών έτσι γενικώς. Γιατί, κυρίες και κύριοι της Νέας Δημοκρατίας; Επιτρέψτε μου από το Βήμα αυτό να καλέσω τον συμπατριώτη μου, τον κ. Γεραπετρίτη, τον Υπουργό Εξωτερικών που είναι από την Κάρπαθο -που είμαι βέβαιος ότι ασπάζεται και αποδέχεται ακριβώς τα ίδια όσα εγώ περιέγραψα παραπάνω για την ελληνικότητα των νησιών μας- και να του ζητήσω να απαντάει ο ίδιος στον κάθε κ. Φιντάν. Να απαντάει όχι μόνο με απλή επίκληση του διεθνούς δικαίου, γιατί αυτοί πια είναι βέβαιο ότι δεν καταλαβαίνουν από διεθνές δίκαιο ή το κάνουν καραμέλα. Κάνουν πως δεν καταλαβαίνουν. Το χρησιμοποιούν μόνο όπου τους συμφέρει. Να απαντάει με πολύ πιο συγκεκριμένο τρόπο, με αναφορές για την ελληνικότητα των νησιών μας, όπως αυτές που έκανα εγώ παραπάνω.

Εμείς πρέπει να ξέρετε, κυρίες και κύριοι συνάδελφοι, στα νησιά μας έχουμε υψηλότατο εθνικό φρόνημα. Τους παλικαρισμούς αυτούς που προσπαθούν να επιδείξουν οι Τούρκοι ειλικρινά δεν τους υπολογίζουν οι νησιώτες μας και αυτό πρέπει να το περάσει ο κ. Γεραπετρίτης στον απέναντι γείτονα. Δεν ζητάμε, κύριοι συνάδελφοι της Νέας Δημοκρατίας, να αναφερθείτε στην Κωνσταντινούπολη, ούτε στην Αγιά Σοφιά, ούτε στη Σμύρνη, ούτε στο Αϊβαλί, ούτε στις χαμένες πατρίδες. Εμείς σεβόμαστε το διεθνές δίκαιο, αλλά υπάρχουν και όρια που πρέπει επιτέλους να θέσουμε στον κάθε κ. Φιντάν.

Εμείς θα είμαστε δίπλα σας, κύριε Γεραπετρίτη, θα είμαστε δίπλα σε κάθε κυβέρνηση που δεν θα είναι απλώς πατριώτης, αλλά και θα το αναδεικνύει με κάθε ευκαιρία και με κάθε τρόπο, ακόμα και με επίδειξη και επίκληση δύναμης, αν αυτό χρειάζεται.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Νικητιάδη.

Και να καλέσω τώρα στο Βήμα τον εισηγητή της Νέας Δημοκρατίας τον κ. Μάξιμο Σενετάκη.

Ορίστε, κύριε Σενετάκη, έχετε το λόγο.

Και ολοκληρώνουμε με την τοποθέτησή σας τις παρεμβάσεις των ειδικών αγορητών και εισηγητών.

**ΜΑΞΙΜΟΣ ΣΕΝΕΤΑΚΗΣ:** Κύριε Υπουργέ, κυρίες και κύριοι συνάδελφοι, η Βουλή καλείται να κυρώσει την τροποποιημένη Συμφωνία Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον Τομέα της Βιοεπιστήμης, ώστε να διατηρήσει θεσμικά και λειτουργικά τη συμμετοχή της Ελλάδας σε μια κομβική ευρωπαϊκή ερευνητική υποδομή.

Θυμίζω ότι η Ελλάδα συμμετείχε στο ELIXIR ως παρατηρητής από το 2019 και εντάχθηκε ως πλήρες μέλος το 2021 με τον ν.4836. Η κύρωση της παρούσας τροποποιημένης Συμφωνίας συμπληρώνει και επικαιροποιεί το θεσμικό αυτό πλαίσιο. Η παρούσα τροποποιημένη Συμφωνία αναγνωρίζει τη γαλλική ως δεύτερη επίσημη γλώσσα μαζί με τα αγγλικά. Επιτρέπει προσθήκη επιπλέον γλωσσών με απόφαση των μερών και διορθώνει διατυπώσεις και τεχνικές ασάφειες σε υφιστάμενα άρθρα.

Θυμίζω, επίσης, ότι η συμμετοχή μας στο ELIXIR εντάσσεται σε εμβληματικές στρατηγικές επιλογές της χώρας στον τομέα της καινοτομίας, της επιστημονικής συνεργασίας και της βιοπληροφορικής. Και αυτό διότι πρόκειται για έναν υπερεθνικό μηχανισμό συλλογής, αποθήκευσης, επεξεργασίας και διάχυσης των βιολογικών δεδομένων, που παράγονται από την ευρωπαϊκή ερευνητική κοινότητα στους τομείς των βιοεπιστημών, της ιατρικής, της αγροβιοτεχνολογίας, της θαλάσσιας βιολογίας και της φαρμακογονιδιωματικής.

Η Συμφωνία ορίζει ότι σκοπός του ELIXIR είναι η δημιουργία και η διαχείριση μιας ασφαλούς διαλειτουργικής και ανοιχτής πλατφόρμας για τα βιολογικά δεδομένα της επιστημονικής κοινότητας, που θα ενισχύσει τη διασυνοριακή συνεργασία και την τεχνολογική σύγκλιση. Η δομή του ELIXIR δείχνει και τον τρόπο για να επιτελέσει τον σκοπό του. Το ELIXIR δομείται ως κατανεμημένο δίκτυο από έναν κεντρικό κόμβο και από εθνικούς κόμβους. Ο κεντρικός κόμβος θα βρίσκεται στο Wellcome Genome Campus στο Hinxton στην Αγγλία. Η διοικητική δομή του κεντρικού κόμβου δεν συγκροτεί νέο νομικό πρόσωπο, αλλά λειτουργεί εντός του EMBL, το Ευρωπαϊκό Εργαστήριο Μοριακής Βιολογίας, αξιοποιώντας το καθεστώς του ως διακυβερνητικού οργανισμού.

Οι εθνικοί κόμβοι λειτουργούν εντός των είκοσι ενός κρατών και τριών παρατηρητών βάσει αυστηρών επιστημονικών και τεχνικών κριτηρίων. Η συμμετοχή της χώρας μας σε αυτήν την πρωτοπόρα τεχνολογική υποδομή, οργανώνεται μέσω του εθνικού κόμβου ELIXIR. GR, το οποίο συνιστά και το εθνικό δίκτυο που συναποτελούν δεκαεπτά εταίροι, οκτώ πανεπιστήμια, οκτώ ερευνητικά κέντρα και το ΕΔΥΤΕ. Το ΕΔΥΤΕ συγκεκριμένα αναλαμβάνει, μεταξύ άλλων, τη διασύνδεση της εθνικής υποδομής με το ευρωπαϊκό δίκτυο, παρέχοντας υπολογιστικούς και τεχνικούς πόρους υψηλών απαιτήσεων.

Η συμμετοχή της Ελλάδας στο ELIXIR εξασφαλίζει για τα ελληνικά ιδρύματα: Πρόσβαση σε καινοτόμα εργαλεία και πλατφόρμες δεδομένων, ενίσχυση της εκπαίδευσης και της τεχνολογικής μεταφοράς, δυνατότητα συμμετοχής σε κοινοπραξίες χρηματοδοτούμενες από το Horizon Europe και το Digital Europe και κυρίως ενίσχυση της διεθνοποίησης της ελληνικής επιστημονικής παραγωγής.

Συνεπώς, η Κύρωση επιτρέπει στην Ελλάδα να συνεχίσει απρόσκοπτα τη θεσμική και λειτουργική της συμμετοχή, ενώ καθιστά τη νομική της σχέση πλήρως πλέον συμβατή με τις τροποποιήσεις που εισήγαγε η ενσωμάτωση νέων κρατών και η ενίσχυση της γλωσσικής πληρότητας.

Κυρίες και κύριοι συνάδελφοι, στη Συμφωνία περιγράφεται αναλυτικά ο τρόπος διακυβέρνησης του ELIXIR, από πού χρηματοδοτείται και το νομικό πλαίσιο εντός του οποίου λειτουργεί, τις υποχρεώσεις και τα δικαιώματα των μελών του. Συνοπτικά να σας πω ότι η Συμφωνία προβλέπει σαφή και πολυεπίπεδη διακυβέρνηση του ELIXIR.

Το Συμβούλιο του ELIXIR είναι το ανώτατο όργανο λήψης αποφάσεων και απαρτίζεται από εκπροσώπους των κρατών-μελών. Το επιστημονικό Συμβούλιο επιβλέπει την ποιότητα των δράσεων, ο διευθυντής του ELIXIR έχει εκτελεστικές αρμοδιότητες και προτείνει τον ετήσιο προϋπολογισμό, το επιστημονικό πρόγραμμα και εποπτεύει τις διεθνείς συνεργασίες. Η χρηματοδότηση του ELIXIR βασίζεται σε ετήσιες εισφορές των κρατών μελών, σύμφωνα με το καθαρό εθνικό εισόδημά τους, όπως προβλέπεται από το άρθρο 5.1.2. Ο προϋπολογισμός καταρτίζεται ετησίως από τον διευθυντή και εγκρίνεται με ειδική πλειοψηφία από το Συμβούλιο.

Προβλέπεται, επίσης, η δυνατότητα προσαρμογής εισφοράς για ειδικές περιστάσεις, επιβολή τόκου για καθυστερημένες πληρωμές και η δυνατότητα ετήσιου εξωτερικού ελέγχου. Η συμφωνία θέτει ενιαίο νομικό πλαίσιο για την πνευματική ιδιοκτησία και τη διαχείριση εργαλείων δεδομένων, για την ευθύνη σε περιπτώσεις παραβίασης ή ζημιάς, για την ηθική δεοντολογία, για την επίλυση διαφορών μέσω διαιτησίας και για τη λήξη ή αποχώρηση από τη συμφωνία.

Κυρίες και κύριοι συνάδελφοι, η κύρωση είναι σημαντική για τη χώρα και την επιστημονική της κοινότητα γιατί διασφαλίζει την εθνική συμμετοχή σε μία από τις πλέον καινοτόμες επιστημονικές υποδομές της Ευρώπης. Ειδικότερα, εδραιώνει τη διεθνή θέση της ελληνικής επιστήμης και των πανεπιστημίων μας, διευκολύνει τη συνεργασία με ερευνητικά οικοσυστήματα παγκόσμιας εμβέλειας, υπηρετεί την εθνική στρατηγική για την ιατρική ακριβείας, τη βιοτεχνολογία και την τεχνητή νοημοσύνη, εξασφαλίζει συνέχεια στη λειτουργία του ELIXIR-GR με δυνατότητες χρηματοδότησης.

Η ερευνητική ισχύς μιας χώρας αποτιμάται και με τη συμμετοχή της στις υποδομές του αύριο. Το ELIXIR είναι μία από αυτές. Συνεπώς, οφείλουμε η Ελλάδα να βρίσκεται στις τεχνολογικές πλατφόρμες του αύριο και να συμμετέχει ισότιμα, κατάλληλα προετοιμασμένη και στρατηγικά τοποθετημένη. Γι’ αυτό και σας καλώ να υπερψηφίσετε την κύρωση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα ζήτησε και έχει ο Πρόεδρος της Ελληνικής Λύσης, ο κ. Κυριάκος Βελόπουλος, ο οποίος και καλείται στο Βήμα.

Ορίστε, κύριε Πρόεδρε, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Σιγά που δεν θα ερχόσουν σήμερα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Νομίζω, κύριε Νικητιάδη, ότι επιβάλλεται όλοι οι πολιτικοί Αρχηγοί, τουλάχιστον σήμερα, να είναι εδώ.

**ΓΕΩΡΓΙΟΣ ΝΙΚΗΤΙΑΔΗΣ:** Αυτά που είπα, νομίζω, τα ασπάζεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εννοώ γενικά. Δεν το λέω ειδικά για εσάς. Επιβάλλεται να είμαστε σήμερα εδώ γιατί και παγκοσμίως, αλλά και στην Ελλάδα έχουμε εξελίξεις, εξελίξεις που οι περισσότερες εξ αυτών θεωρώ ότι δεν είναι και πολύ καλές.

Να ξεκινήσω από τη Χίο που είναι κοντά στο νησί σας. Έχουμε δει μια επαναλαμβανόμενη σύμπτωση: Την ανικανότητα της Κυβέρνησης και την έλλειψη πρόληψης. Εκεί το πρόγραμμα ΑΙΓΙΣ, το οποίο ακούγαμε από το 2020-2021 δεν εφαρμόστηκε ποτέ. Αναμένω από την Κυβέρνηση να μου πει γιατί καίγεται η Χίος. Τρία μέτωπα σε ευθεία γραμμή περίπου 15 χιλιομέτρων. Ταυτόχρονα.

Το βάζει κάποιος γιατί θέλει να ενωθεί το μέτωπο, να μεγαλώσει; Το αν είναι εμπρησμός, δεν δικαιολογεί την Κυβέρνηση ότι κάηκε το νησί, διότι η πρόληψη είναι προτιμοτέρα της καταστολής και ενδοξοτέρα, θα έλεγα.

Αυτό όμως που θέλω να τονίσω είναι ότι υπάρχουν δημοσιεύματα στον Τύπο σήμερα, τα οποία θα σας τα δείξω από μακριά. «Χίος: Σοβαρές περιβαλλοντικές και οικονομικές επιπτώσεις από τις ανεμογεννήτριες στα χωριά της μαστίχας». Πριν λίγους μήνες. Δεύτερον -και πρέπει να το πω και αυτό- πόσο συμπτωματικό είναι ότι οι κάτοικοι αντιδρούν και στις ανεμογεννήτριες και στο αντιμόνιο; Ρωτώ τώρα: Πού είναι το αντιμόνιο, ξέρει κανείς εδώ μέσα; Σε ποια περιοχή; Στην περιοχή που συμπτωματικά καίγεται. Εγώ δεν λέω ότι κάποιοι το έκαναν. Λέω ότι πολλές συμπτώσεις επαναλαμβανόμενες βλέπω και σύμπτωση επαναλαμβανόμενη, δεν μπορεί να είναι σύμπτωση. Δεν υποψιάζονται κάποιοι τι μπορεί να συμβαίνει; Υπάρχουν τρία ενδεχόμενα: Μπήκε από μόνη της σε τρία διαφορετικά σημεία σε ευθεία γραμμή. Την έβαλαν εμπρηστές Τούρκοι λένε κάποιοι άλλοι, σε ευθεία γραμμή και το τρίτο είναι αυτό. Δεν υπάρχει άλλο ενδεχόμενο. Ας διαλέξει ο καθένας ό,τι θέλει, αλλά αυτή η Κυβέρνηση πίσω της θα αφήσει στάχτη και αποκαΐδια -τίποτα άλλο- στην Ελλάδα. Στάχτη και αποκαΐδια!

(Χειροκροτήματα από την πτέρυγα της Ελληνικής Λύσης)

Καίγεται η Χίος, τα Μαστιχοχώρια, ένα πανέμορφο νησί. Εντάξει, θα κάνουμε κάποιες δηλώσεις, έκανε μια σύσκεψη ο Κεφαλογιάννης, θα ξαναπούμε τα ίδια, φταίει ο άνεμος, φταίει ο αέρας, φταίει ο ένας, φταίει το άλλο. Δεν φταίει ποτέ η Κυβέρνηση.

Επειδή, όμως, αυτή η χώρα ταλανίζεται συνεχώς από προβλήματα άλυτα ή δυσεπίλυτα, θέλω να μιλήσω για τον ΟΠΕΚΕΠΕ. Σας άκουσα. Κοντά στην περιοχή δεν είστε που έχουν τα πολλά τα γίδια και τα κατσίκια; Μπράβο. Εκατομμύρια η Κρήτη με κεφάλια, αιγοπρόβατα, προβατάκια. Η Κρήτη μπορεί να είναι τριώροφη με αιγοπρόβατα μαζί. Δεν φταίνε οι Κρητικοί γιατί πέντε χιλιάδες λαμόγια κατέκλεψαν τη χώρα. Όχι. Φταίνε οι πολιτικοί που άφησαν τα πέντε χιλιάδες λαμόγια Κρητικούς και άλλους Έλληνες να κλέψουν το βιός των αγροτών.

(Χειροκροτήματα από την πτέρυγα της Ελληνικής Λύσης)

Αυτό που με ενόχλησε περισσότερο, όμως, είναι η προσπάθεια της Κυβέρνησης. Και εδώ πάλι είχαμε ωμή παρέμβαση, κύριε Υπουργέ, στη δικαιοσύνη. Ωμότατη! Ακούω την κ. Μπακογιάννη να επιχειρεί το εξής αμίμητο, κύριε Νικητιάδη. Διάχυση ευθύνης. Τι λέει; «Το έκαναν κι άλλοι». «Φταίνε οι προηγούμενοι», ο ΣΥΡΙΖΑ, το ΠΑΣΟΚ, φταίει ο κακός καιρός. Δηλαδή επειδή έκλεψαν οι άλλοι ή έκαναν λάθη οι άλλοι, θα κλέψουμε κι εμείς, θα κάνουμε λάθη κι εμείς. Τότε γιατί σας ψήφισε ο ελληνικός λαός; Σας ψήφισε για να διορθώσετε τα λάθη των άλλων, τα οποία δεν τα διορθώσατε.

(Χειροκροτήματα από την πτέρυγα της Ελληνικής Λύσης)

Διάχυση ευθύνης για να μην βρεθεί ποτέ ο υπαίτιος, ο φυσικός αυτουργός και παρέμβαση στη δικαιοσύνη. Ντόρα Μπακογιάννη. Ακούστε τι είπε: «Από κει και πέρα, όσοι έχουν κάνει λαθροχειρία στον ΟΠΕΚΕΠΕ είναι αυτοί που θα πληρώσουν στον λογαριασμό». Εγώ απ’ ό,τι ξέρω όταν επιβάλλεται ένα πρόστιμο του ΟΠΕΚΕΠΕ από την Ευρωπαϊκή Ένωση, δεν το πληρώνουν οι Έλληνες. Θα κοπεί από την επόμενη επιδότηση. Είναι έτσι ή δεν είναι έτσι; Έμμεσα, δηλαδή, πάλι θα μεταφερθεί στον Έλληνα πολίτη.

Ακούστε, όμως, το απίστευτο που είπε: «Υπάρχουν ποινικές ευθύνες πολιτικών προσώπων…», ρωτάει ο Ευγενίδης, γνωστός νεοδημοκράτης -εντάξει, κεντροδεξιός, να μην πω νεοδημοκράτης, μη στεναχωρηθεί το παιδί κιόλας, της Νέας Δημοκρατίας είναι εκεί τα παιδιά- «…πέρα από τις πολιτικές;». Απαντά η Ντόρα Μπακογιάννη: «Μα, δεν τις αναφέρει η Εισαγγελία, θα τις αναφέρω εγώ;». Πού το ξέρει η κ. Μπακογιάννη; Είδε τη δικογραφία που ήρθε από την Ευρωπαία Εισαγγελέα; Άνοιξε τη δικογραφία η κ. Μπακογιάννη; Δύο πράγματα, λοιπόν, συμβαίνουν. Ή άνοιξε τη δικογραφία η κ. Μπακογιάννη ή προκαταλαμβάνει και παρεμβαίνει στο έργο της δικαιοσύνης και στο έργο του Ελληνικού Κοινοβουλίου. Δεν υπάρχει άλλη δικαιολογία.

Έχουμε κι άλλη δήλωση από τον κ. Τσιάρα: «Ο Ανδρουλάκης να ανατρέξει στις κυβερνήσεις του ΠΑΣΟΚ για να θυμηθεί τι συνέβαινε. Πρέπει κάποια στιγμή να υπάρξει υπευθυνότητα». Διάχυση ευθύνης. Ο αρμόδιος Υπουργός διαχέει την ευθύνη σε όλες τις κατευθύνσεις. Να φύγει η πλέμπα από πάνω μας και να πάει σε όλους. Εγώ δεν λέω ότι δεν υπήρχε πλιάτσικο. Για δεκαετίες υπάρχει πλιάτσικο. Μια κυβέρνηση, όμως, εκλέγεται και ψηφίζεται για να διορθώσει τις κακές καταστάσεις.

Κι έχουμε το αμίμητο, παρέμβαση του Πρωθυπουργού. Ύστερα τον κατηγορώ εγώ ή εμείς κάποιοι εδώ μέσα για εσχάτη προδοσία. Ακούστε τη δήλωση του Πρωθυπουργού: «Δεν υπάρχει σκάνδαλο ΟΠΕΚΕΠΕ». Ξεκάθαρος ήταν. Παθογένειες. Όταν βγαίνει ο Πρωθυπουργός της χώρας σε μια δικογραφία που έρχεται στη Βουλή και τα ακούν οι δικαστές, «δεν υπάρχει σκάνδαλο ΟΠΕΚΕΠΕ», δεν εννοείται ότι είναι παρέμβαση και καμπανάκι στους δικαστές και εισαγγελείς καθίστε φρόνιμα, εμείς διορίζουμε; Ρωτώ. Μπορεί να κάνω και λάθος.

Θέλετε να σας πιστέψουμε; Τι λέει η δικογραφία; Φταίει ο ένας, ο άλλος, οι υπάλληλοι, οι γραμματείς, οι διευθυντές και οι Υπουργοί. Τώρα δέσμευση όλων των περιουσιακών στοιχείων όσων ενεπλάκησαν μέχρι να αποφασιστεί ποιος φταίει και ποιος δεν φταίει.

(Χειροκροτήματα από την πτέρυγα της Ελληνικής Λύσης)

Δέσμευση τώρα στα περιουσιακά στοιχεία όλων και των Υπουργών. Δεν γίνεται όταν τα παιδιά, κυρία Δούρου, κάνουν ζημιά στο σχολείο, να τα πληρώνουν οι γονείς, αλλά όταν κλέβουν οι Υπουργοί ή δεν κάνουν καλά τη δουλειά τους, να τα πληρώνουν πάλι οι Έλληνες. Δεν γίνεται. Δεν γίνεται. Υπάρχει και εγκληματική αμέλεια σε αυτόν τον τόπο επιτέλους.

Κι επειδή είναι μια παρέμβαση η ομιλία μου, θα σας πω κάτι. Από την πρώτη στιγμή η Ελληνική Λύση ήταν με την ειρήνη. Από την πρώτη στιγμή λέγαμε ότι θέλουμε την ειρήνη και επιμένουμε στην ειρήνη. Είναι το υπέρτατο αγαθό της ανθρωπότητας η ειρήνη. Δεν πρέπει, όμως, να κοροϊδεύουμε τον ελληνικό λαό.

Και τον κοροϊδεύει η Κυβέρνηση με την εμπλοκή που έχουμε με τη Σούδα και με τις άλλες αμερικανικές βάσεις. Εγώ θα σας πω ποιες πόλεις με βάση τα όσα λένε οι νατοϊκοί είναι στόχος των Ιρανών. Μην κοροϊδευόμαστε. Αλεξανδρούπολη, Ξάνθη, Λιτόχωρο, Λάρισα, Στεφανοβίκειο, Βόλος, Άκτιο, Τανάγρα, Ελευσίνα, Άραξος, Ανδραβίδα, Καλαμάτα, Σούδα είναι βάσεις αμερικανικές ή ημιαμερικανικές και ελληνικές. Από τη στιγμή που οι Ιρανοί είπαν ότι είναι στόχος κάθε αμερικανική βάση στην περίμετρο τους, η Νέα Δημοκρατία αντί να γίνει γέφυρα φιλίας και ειρήνης των λαών, ενεπλάκη στην πολεμική σύγκρουση και η Ελλάδα έχει γίνει στόχος. Το καταλαβαίνουμε αυτό;

Κι εδώ υπάρχει και η ρεαλιστική πολιτική. Ποια είναι αυτή; Μια πολιτική που έχει αποδομήσει ό,τι χριστιανικό, ό,τι ελληνικό, ό,τι λογικό και σοβαρό. Είχαμε τη βομβιστική επίθεση στον Προφήτη Ηλία στη Συρία. Εδώ και ενάμιση χρόνο ουρλιάζει η Ελληνική Λύση εδώ μέσα και σας λέει προστατεύστε τους Έλληνες της Συρίας ορθοδόξους. Φωνάζουμε, ουρλιάζουμε. Αντί να κάνει αυτό η Νέα Δημοκρατία πήγε και αναγνώρισε τον Τζολάνι, τον μέγα σφαγέα, τον μισάνθρωπο, αυτόν τον τύπο που σφάζει χριστιανούς και άλλες μειονότητες στη Συρία, επειδή πήρε εντολή από την Ευρωπαϊκή Ένωση, προσπερνώντας τα εθνικά συμφέροντα. Να χαίρεστε, λοιπόν, τον Τζολάνι κι αυτούς που βάλανε τις βόμβες στην εκκλησία του Προφήτη Ηλία.

(Χειροκροτήματα από την πτέρυγα της Ελληνικής Λύσης)

Όμως, έχω να κάνω μία παρατήρηση προς την Αριστερά. Αριστερά είστε εσείς, οι άλλοι είναι κάτι άλλο, εν πάση περιπτώσει. Κάποτε όταν έγινε στη Γαλλία κάτι παρεμφερές με ένα περιοδικό έβγαιναν όλοι και λέγανε «όλοι είμαστε Γάλλοι». Κι εγώ μαζί. Βγαίνατε για την Παλαιστίνη. Γιατί να μην είμαστε όλοι τώρα Έλληνες της Συρίας και να στηρίζουμε τους ορθοδόξους;

(Χειροκροτήματα από την πτέρυγα της Ελληνικής Λύσης)

Γιατί αυτή η μονομέρεια μόνο σε ό,τι ενοχλεί ή σε ό,τι ιδεολογικά ταυτίζεται με τις απόψεις σας; Γιατί; Μια ανακοίνωση και ξεμπερδέψαμε; Γιατί να μην κάνει μια πορεία όλη η Βουλή εδώ για τους Έλληνες χριστιανούς της Συρίας; Γιατί να μην πιέσουμε την Κυβέρνηση να κάνει παρεμβάσεις. Ας αφήσουμε τις ιδεολογικές αγκυλώσεις. Θυμάμαι ήμουν δεκαεπτά-δεκαοκτώ χρονών παιδί στο λύκειο και πήγαμε πορεία από τον Λαγκαδά από τη βάση την αμερικανική τότε -χαμογελάτε, κύριε συνάδελφε- με τα πόδια μέχρι την αμερικάνικη πρεσβεία που ήταν τότε, αν θυμάστε, κάτω στην παραλία.

**ΙΩΑΝΝΗΣ ΔΕΛΗΣ:** Στο προξενείο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στο προξενείο, μπράβο.

Γιατί να μην κάνουμε κάτι παρεμφερές σήμερα για τους Έλληνες χριστιανούς της Συρίας; Γιατί; Γιατί; Ας αφήσουμε τις ιδεολογικές αγκυλώσεις. Είμαστε ένα εθνικό, ελληνικό Κοινοβούλιο. Ας το καταλάβουμε.

(Χειροκροτήματα από την πτέρυγα της Ελληνικής Λύσης)

Κλείνοντας, κύριε Υπουργέ, θα διαβάσω μόνο τι απήντησε ένας ελληνορθόδοξος κάτω από τον κ. Δένδια στο tweet που έκανε. «Γυρίσατε την πλάτη στην ελληνορθόδοξη χριστιανική κοινότητα της Συρίας. Όταν σας είχαμε ανάγκη περισσότερο από ποτέ, μείνατε σιωπηλοί. Μας είδατε να εκδιωκόμαστε, να δεχόμαστε επιθέσεις, να εξαφανιζόμαστε και δεν είπατε λέξη. Μην προσποιείστε τώρα ότι σας νοιάζει. Η συμπόνια σας ήρθε πολύ αργά και ακούγεται ψεύτικη. Αξίζαμε τη φωνή σας όταν είχε σημασία, κύριε Δένδια», λένε οι ελληνορθόδοξοι της Συρίας. «Σας παρακαλούμε, γλιτώσετε μας από αυτή την υποκρισία». Ελληνορθόδοξος από τη Συρία απαντά στον Υπουργό τον κ. Δένδια.

Ας αφήσουμε, λοιπόν, την υποκρισία και ας μπούμε στην ουσία. Θα προστατεύσουμε οποιονδήποτε Έλληνα οπουδήποτε βρίσκεται στον πλανήτη! Αυτό σημαίνει σοβαρό κράτος.

(Χειροκροτήματα από την πτέρυγα της Ελληνικής Λύσης)

Ενημερώνουμε τη Νέα Δημοκρατία και την Κυβέρνηση. Κύριοι συνάδελφοι, όταν τον Έλληνα το φτάσεις στα όριά του ή θα τον φοβηθείς ή θα το θαυμάσεις. Ήρθε η ώρα να τον φοβηθείτε. Και φαίνεται ότι τρέμετε τις εκλογές που έρχονται. Τις τρέμετε. Μην ξεχνάμε ότι στην προηγούμενη εκλογική διαδικασία εδώ μέσα επτά δικοί σας της Νέας Δημοκρατίας διέρρευσαν από τη διαδικασία. Σας στήριξαν κάτι περίεργα ανθρωπάκια εδώ μέσα, κάποιοι διαγραφείς, κάποιοι άλλοι δήθεν που ήταν από αλλού σας στήριξαν και ψήφισαν υπέρ σας.

Τώρα πρέπει να σας πω ότι ο Πρωθυπουργός και ο κ. Γεραπετρίτης έχουν καταντήσει τη χώρα -και θα το πω με πόνο ψυχής- cheerleader του πολέμου, δυστυχώς, χωρίς καμία διάθεση παρέμβασης. Ούτε στον πόλεμο στην Ουκρανία ούτε τώρα με το Ιράν ούτε πουθενά στη Μέση Ανατολή.

Στην Αίγυπτο χάσαμε οριστικά και αμετάκλητα. Τι έγινε η Μονή Σινά, θα μας πείτε; Ό,τι έγινε και το TurkAegean, που έλεγε o Βορίδης και ο Άδωνις, το οποίο διαφημίζεται και τώρα στο CNN.

Κύριοι συνάδελφοι, θα πω κάτι που προσιδιάζει στην τραγικότητα του Αισχύλου, αλλά ίσως και στην αριστοφανική διάθεση του Αριστοφάνους. Ευτυχώς, κύριοι συνάδελφοι, έχετε Υπουργό Εξωτερικών και Πρωθυπουργό που είναι φιλέλληνες, γιατί αν δεν ήταν φιλέλληνες θα δείτε τι θα παθαίναμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον Πρόεδρο της Ελληνικής Λύσης, τον κ. Βελόπουλο.

Πριν καλέσω στο Βήμα τον Πρόεδρο της Κοινοβουλευτικής Ομάδος ΣΥΡΙΖΑ - Προοδευτική Συμμαχία, να κάνω μια ανακοίνωση.

Κυρίες και κύριοι συνάδελφοι, έχω την τιμή να σας ανακοινώσω ότι σε εκτέλεση της από 18 Ιουνίου 2025 απόφασης της Ολομέλειας της Βουλής, συγκροτήθηκε η Ειδική Κοινοβουλευτική Επιτροπή προς διενέργεια προκαταρκτικής εξέτασης, σχετικά με «το τραγικό δυστύχημα που έλαβε χώρα στις 28-2-2023 στην περιοχή Ευαγγελισμός Τεμπών Λάρισας» για την ενδεχόμενη τέλεση από τον κ. Καραμανλή Κωνσταντίνο του Αχιλλέως, πρώην Υπουργού Υποδομών και Μεταφορών του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28-2-2023 κατά παράβαση του άρθρου 40 παρ. 3 του νόμου 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία “Οργανισμός Σιδηροδρόμων Ελλάδος ΑΕ”» και σύμφωνα με τα διαλαμβανόμενα στην πρόταση.

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωρισθεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Αθανάσιος Μπούρας):** Καλώ τώρα στο Βήμα τον Πρόεδρο της Κοινοβουλευτικής Ομάδος ΣΥΡΙΖΑ-Προοδευτική Συμμαχία, τον κ. Σωκράτη Φάμελλο.

Ορίστε, κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Ευχαριστώ, κύριε Πρόεδρε.

Οι ακραίες και επικίνδυνες διεθνείς εξελίξεις με υποχρεώνουν, κύριε Υπουργέ, κυρίες και κύριοι Βουλευτές να παρέμβω στην Ολομέλεια, γιατί όλοι και όλες μας είτε ως πολιτικοί αλλά ουσιαστικά ως πολίτες οφείλουμε να δράσουμε για να αποφύγουμε τον όλεθρο. Η ειρήνη, η ασφάλεια και η σταθερότητα και στην περιοχή, στη χώρα μας, αμφισβητούνται, με αδύναμους διεθνείς θεσμούς και με κυρίαρχες τις αναθεωρητικές και πολεμοκάπηλες ηγεσίες.

Τα θύματα ως συνήθως είναι οι λαοί, η ειρήνη, το μέλλον της ανθρωπότητας, οι άμαχοι και τα παιδιά. Και είναι τραγικές και οι ευθύνες και η ανεπάρκεια των πολιτικών ηγεσιών που οδηγούν σε αυτή την αιματοχυσία. Η εξελισσόμενη γενοκτονία και ο λιμός στη Γάζα, η επίθεση του Ισραήλ και των ΗΠΑ στο Ιράν, το ντόμινο των απαντήσεων, η αντανάκλασή τους σε τρομοκρατικές επιθέσεις και σε ένα νέο προσφυγικό κύμα, η ήττα της διπλωματίας και της διεθνούς συνεργασίας συνθέτουν το παζλ της κρίσης. Η συγκυρία για την ανθρωπότητα είναι πάρα πολύ κρίσιμη, όπως είναι όμως και για τη θέση και τα συμφέροντα της Ελλάδας, γιατί συνδέονται και με τα κυριαρχικά μας δικαιώματα.

Θέλω να ξεκινήσω καταδικάζοντας με τον πιο έντονο τρόπο την τρομοκρατική πολύνεκρη επίθεση στην ελληνορθόδοξη εκκλησία του Προφήτη Ηλία στη Δαμασκό και την απαίτησή μας από την ελληνική Κυβέρνηση, αλλά και την Ευρωπαϊκή Ένωση να λάβουν άμεσα μέτρα για την προστασία των θρησκευτικών και εθνικών μειονοτήτων στη Συρία. Το λέω αυτό, κύριε Υπουργέ, γιατί δεν έχουν ληφθεί μέτρα.

Από την πλευρά μας -δυστυχώς- προειδοποιήσαμε γι’ αυτόν τον κίνδυνο από τον Μάρτιο. Η άκρως αρνητική αυτή εξέλιξη επιβεβαιώνει μια εκτίμηση που ο ΣΥΡΙΖΑ έχει καταθέσει με επάρκεια και επεξεργασία, ότι η πτώση του αυταρχικού και εγκληματικού καθεστώτος Άσαντ από δυνάμεις Τζιχαντιστών, που έχουν και την στήριξη της Τουρκίας, δεν προμήνυε μια δημοκρατική εξέλιξη στη Συρία, αλλά δυστυχώς μια νέα φάση συγκρούσεων και καταπίεσης του συριακού λαού που περιλαμβάνει και τη στοχοποίηση θρησκευτικών και εθνικών μειονοτήτων και μέσα σε αυτούς περιλαμβάνονται και χριστιανικοί πληθυσμοί. Τότε είχαμε ζητήσει να υπάρχει μια πρωτοβουλία για τη δημοκρατική μετάβαση στη Συρία και να την αναλάβει η χώρα μας, που είναι και μη μόνιμο μέλος του Συμβουλίου Ασφαλείας. Δεν ακούσαμε, κύριε Υπουργέ, τίποτα τέτοιο από την Κυβέρνηση. Αντίθετα αφήσατε χώρους για άλλες πρωτοβουλίες και για μια εξέλιξη τραγική που πρέπει τώρα να την προλάβουμε με πρωτοβουλίες διεθνούς συνεργασίας.

Κάθε μέρα που περνάει συνεχίζεται ταυτόχρονα το ανελέητο σφυροκόπημα στη Γάζα. Έχουν ήδη χάσει τη ζωή τους πάνω από πενήντα πέντε χιλιάδες άμαχοι, πάρα πολλά παιδιά, γυναίκες. Έχουν ισοπεδωθεί υποδομές, νοσοκομεία. Είναι χαρακτηριστικό ότι και ο επικεφαλής των ανθρωπιστικών υποθέσεων του ΟΗΕ, ο Τομ Φλέτσερ, δήλωσε ότι οι κάτοικοι της Γάζας υφίστανται αναγκαστική λιμοκτονία από το Ισραήλ, ένα έγκλημα πολέμου, κάτι το οποίο περιλαμβάνεται και στις αποφάσεις του Διεθνούς Ποινικού Δικαστηρίου.

Επισκέφτηκα πρόσφατα προσωπικά την Παλαιστίνη, επικεφαλής αντιπροσωπείας του ΣΥΡΙΖΑ. Συναντήθηκα με την ηγεσία της, όπως συναντήθηκα και με τον Πατριάρχη στα Ιεροσόλυμα. Διαπίστωσα την τραγωδία. Διαπίστωσα την απουσία και της ισχυρής ελληνικής φωνής. Διαπίστωσα τη συναίνεση των ανθρώπων, των λαών της περιοχής, να υπάρχει συνύπαρξη, να υπάρχει λύση με βάση τις αποφάσεις του ΟΗΕ.

Τι κάνουμε, όμως, γι’ αυτό; Δεν επιτρέπεται σε οποιονδήποτε να γυρίζουμε το βλέμμα αλλού. Οφείλουμε να απαιτήσουμε εκεχειρία, ανθρωπιστική βοήθεια, παύση της γενοκτονίας, γιατί η κρίση επεκτείνεται και γνωρίζετε ότι είναι μια ανοιχτή πληγή.

Η Ελλάδα αντί να πρωτοστατεί σε τέτοιες πρωτοβουλίες, έχει επιλέξει να μην αξιοποιεί τη θέση της στο Συμβούλιο Ασφαλείας του ΟΗΕ. Ο κ. Μητσοτάκης έχει επιλέξει να σιωπά. Περιορίζεται σε ανώδυνα τηλεφωνήματα με τον κ. Νετανιάχου και στηρίζει μια λογική δεδομένου και πιστού συμμάχου, πρόθυμου και προς τις ΗΠΑ και προς το Ισραήλ. Η απόφαση των Ηνωμένων Πολιτειών της Αμερικής και του κ. Τράμπ να συνταχθούν με το Ισραήλ και να επιτεθούν στο Ιράν καταλύει όχι μόνο την ειρήνη, αλλά και το διεθνές δίκαιο, ανατρέποντας παράλληλα -και αυτό είναι πολύ επικίνδυνο- την περιφερειακή ασφάλεια, κύριε Υπουργέ, στη Μέση Ανατολή και αυτό μας ανησυχεί και σαν χώρα πλέον.

Η απόφαση της αμερικανικής κυβέρνησης δεν ακολούθησε τις αποφάσεις του ΟΗΕ, ούτε το διεθνές δίκαιο. Εγκατέλειψε, δηλαδή, τον δρόμο της διπλωματίας για το ζήτημα των πυρηνικών υποδομών του Ιράν και επέλεξε την επίθεση. Αυτό είναι μια σαφέστατα ανησυχητική εξέλιξη, γιατί δημιουργεί κινδύνους και απειλές παγκοσμίως, καθώς αποσταθεροποιείται ακόμα περισσότερο μια περιοχή η οποία είναι ναρκοπέδιο, η Μέση Ανατολή, μια περιοχή που έχει όπλα μαζικής καταστροφής, κύριε Υπουργέ.

Και εδώ θέλω να τονίσω ότι σαφέστατα δεν υπάρχει καμία ανοχή εκ μέρους μας σε περίπτωση απόκτησης πυρηνικών όπλων από το Ιράν και κατά την άποψή μας από καμία χώρα, γιατί και για την Ευρώπη δεν είναι λύση οι πυρηνικοί εξοπλισμοί. Όμως οι επιλογές Τραμπ διαψεύδουν -και θέλω να το πω αυτό εδώ στην Ολομέλεια- και όλα αυτά τα ακροδεξιά εξαπτέρυγα του κ. Τραμπ που τον υποστήριζαν εδώ στην Ελλάδα και λέγανε ότι θα φέρει την ειρήνη και αναφέρομαι από τον κ. Γεωργιάδη της Νέας Δημοκρατίας μέχρι τον κ. Βελόπουλο της Ελληνικής Λύσης. Τώρα που εξαπάτησαν τους Έλληνες πολίτες με αυτά που έλεγαν, τι έχετε να πείτε; Είναι πολιτική ειρήνης η πολιτική Τραμπ;

Ακόμη και η ανακοινωθείσα από τον Πρόεδρο Τραμπ εκεχειρία είναι εύθραυστη, γιατί απέχουμε από μια συγκροτημένη ειρηνευτική διαδικασία η οποία πρέπει να είναι στο πλαίσιο των διεθνών οργανισμών και πρέπει να βασίζεται στο διεθνές δίκαιο. Αντίθετα, τι έχουμε; Τον κανόνα και τον νόμο του ισχυρού, όποιος έχει δύναμη και πιστόλια κατοχυρώνει τη δική του θέση. Αυτό ωφελεί την Ελλάδα, ωφελεί τους λαούς; Έχουμε αποτελέσματα τα οποία μπορούν κάθε στιγμή να ανατραπούν και αυτές οι ενέργειες υποσκάπτουν την περιφερειακή ασφάλεια στη Μέση Ανατολή. Θυμίζουν εποχές Ιράκ, εποχές Λιβύης, με τα γνωστά αποτελέσματα, της αποσταθεροποίησης.

Τα ζούμε και στην Ελλάδα όλα αυτά σε συνάφεια με τα κυριαρχικά μας δικαιώματα και φέρνουν την ανθρωπότητα πιο κοντά στον εφιάλτη ενός τρίτου παγκοσμίου πολέμου. Γι’ αυτό υποχρεούμαστε να μιλήσουμε. Δεν είναι μια εικασία, μια υπόθεση, είναι ένα πραγματικό ενδεχόμενο το οποίο μας υποχρεώνει να επιλέξουμε έναν δρόμο, αυτόν της ενεργούς διπλωματίας και της ενίσχυσης των θεσμών, όπως ο Οργανισμός Ηνωμένων Εθνών.

Και εδώ πρέπει να έχει ρόλο και συμβολή η Ευρωπαϊκή Ένωση. Το λέω αυτό γιατί η Ευρωπαϊκή Ένωση χωρίς στρατηγική αυτονομία από το ΝΑΤΟ, εγκλωβισμένη σε μια ψυχροπολεμική λογική στρατιωτικοποίησης για μια οικονομία του πολέμου δισεκατομμυρίων ευρώ -που θα λείψουν από τις κοινωνίες μας-, έχει μοναδικούς κερδισμένους τη στρατιωτική βιομηχανία και χαμένους τους λαούς της Ευρώπης.

Η αμερικανική ηγεσία ακολουθώντας τυφλά τις επιλογές του Ισραήλ θέτει όλη τη Μέση Ανατολή στη δίνη του πολέμου και δημιουργεί ένα ακόμη σημαντικό κενό ασφάλειας. Ο διάλογος αντικαταστάθηκε από τις βόμβες και η διπλωματία από τις συγκρούσεις.

Η Ευρώπη εδώ, λοιπόν, πρέπει να επιλέξει μια διαφορετική πολιτική. Και εδώ θα φανεί η δύναμη της ευρωπαϊκής οικογένειας. Εδώ θα φανεί αν υποστηρίζετε και εσείς μια ενοποιημένη ισχυρή Ευρώπη. Πρέπει να καταθέσει δημόσια θέση με πράξεις για την αλλαγή και τη στροφή της πολιτικής. Μία μπορεί να είναι η κατεύθυνση: Η ειρήνη, η σταθερότητα είτε αφορά την Ευρώπη είτε αφορά τη Μέση Ανατολή. Διότι μόνο ο δρόμος της ειρήνης είναι ένας δρόμος για το βιώσιμο μέλλον.

Οι εξελίξεις αυτές είναι πολύ επικίνδυνες και για τη χώρα μας. Και επειδή γίνεται μια δημόσια συζήτηση, είναι επικίνδυνες και για την ασφάλεια των πολιτών της χώρας, γιατί ακούμε και διαδόσεις για αλλαγή της διάταξης αμυντικών δυνάμεων της χώρας μας και αμυντικών υποδομών της χώρας μας, αλλά είναι ταυτόχρονα επικίνδυνες και για τα κυριαρχικά μας δικαιώματα. Δεν το καταλαβαίνετε; Δεν το καταλαβαίνετε ότι είναι επικίνδυνο η Ελλάδα να λειτουργεί ως προκεχωρημένο φυλάκιο της Δύσης και να ακολουθεί πιστά τις εντολές και τις επιλογές και μάλιστα εκ των υστέρων των Τραμπ και Νετανιάχου; Διότι η Κυβέρνηση σύρεται. Απαιτείται λοιπόν να ανταποκριθεί η Ελλάδα στα ιστορικά της καθήκοντα και να αναλάβει πρωτοβουλίες και σε επίπεδο Ευρώπης και σε επίπεδο ΟΗΕ.

Και το λέω αυτό, κύριε Υπουργέ, γιατί υπάρχει μια ρήξη της Κυβέρνησης με την εθνική γραμμή και τη στρατηγική επιλογή της Κυβέρνησης του ΣΥΡΙΖΑ. Είχε κατοχυρωθεί, σε συνέχεια εθνικών γραμμών, μια ενεργητική πολυδιάστατη εξωτερική πολιτική στην Ελλάδα. Το εφάρμοσε η δική μας Κυβέρνηση και ήταν πολιτική ειρήνης και πολιτική σταθερότητας και στην Ανατολική Μεσόγειο και στα Βαλκάνια. Και αυτό έχει καταγραφεί ιστορικά.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Πρώτα από όλα μία πολιτική, η οποία δεν ακολουθεί άβουλα τις επιλογές άλλων και μάλιστα, ισχυρών που δεν εκπροσωπούν πάντα τα συμφέροντα της χώρας μας. Προασπίζαμε τα συμφέροντα των λαών και των Βαλκανίων και της Ανατολικής Μεσογείου και έτσι αναβαθμίσαμε και τη διεθνή θέση της χώρας. Λύσαμε χρόνιες εκκρεμότητες, όπως προφανώς είναι η συμφωνία των Πρεσπών, αλλά θα βάλω μέσα και τους ηγέτες των Βαλκανίων και τη συμφωνία 3+1 στην Ανατολική Μεσόγειο, που έγιναν επί κυβέρνησης Αλέξη Τσίπρα.

Οφείλω να πω ότι εμείς τα τελευταία χρόνια και μετά το 2019 ακολουθούμε με σεβασμό και σταθερότητα την ίδια γραμμή και παίρνουμε νέες πρωτοβουλίες. Δεν παραμένουμε μόνο στο 2019. Πρόσφατα επισκέφθηκα τον Πρόεδρο της Δημοκρατίας και κατέθεσα συγκεκριμένες προτάσεις για τις οποίες ενημερώθηκε και ο Υπουργός Εξωτερικών για το τι πρέπει να κάνουμε στην Παλαιστίνη. Σας ανέφερα πώς ξεκινήσαμε με παρεμβάσεις από τον Μάρτιο για τη Συρία. Από τον Δεκέμβριο ενημέρωσα τον Υπουργό Εξωτερικών και για τα θέματα του Κυπριακού. Ο ΣΥΡΙΖΑ είναι παρών εδώ, με προτάσεις εξωτερικής πολιτικής που υπηρετούν αυτόν τον ρόλο για τη χώρα μας. Όμως, η Κυβέρνηση του κ. Μητσοτάκη έχει κόψει αυτό το νήμα. Τι κι αν ο ΣΥΡΙΖΑ προσπαθεί και στο Ευρωκοινοβούλιο να αναδείξει τον ρόλο της Ελλάδας με πρωτοβουλίες ειρήνης; Και το κάναμε και πρόσφατα με πρωτοβουλίες που θα επιλύσουν το Παλαιστινιακό, αν θέλετε, και θα απενεργοποιήσουν αυτή τη νάρκη που υπάρχει στη Μέση Ανατολή προς όφελος των λαών. Ο κ. Μητσοτάκης δεν ακούει. Και σε μια περίοδο καταιγιστικών διεθνών εξελίξεων το αποτύπωμα της χώρας μας, δυστυχώς, συρρικνώνεται. Και αυτό έχει τραγικούς κινδύνους για την Ελλάδα.

Η μία διπλωματική αποτυχία διαδέχεται την άλλη. Χαρακτηριστικό παράδειγμα, το πρόσφατο φιάσκο με τη Λιβύη, η οποία κατηγόρησε την Ελλάδα για απόπειρα υφαρπαγής κυριαρχικών δικαιωμάτων, με αφορμή τον διεθνή διαγωνισμό για υδρογονάνθρακες νότια, νοτιοανατολικά της Κρήτης. Γι’ αυτό το θέμα η χώρα μας κατηγορήθηκε και από την πλευρά της Βεγγάζης, η οποία ως γνωστόν ελέγχεται από τον κ. Χαφτάρ, τον οποίο η Κυβέρνηση είχε φιλοξενήσει πρόσφατα στην Αθήνα ως φίλο της Ελλάδας. Και ερωτώ, τι πήγε λάθος εδώ; Θα μας απαντήσει η Κυβέρνηση; Θα μας απαντήσετε γιατί η Βουλή της Λιβύης η οποία κάποτε είχε απορρίψει το τουρκολιβυκό, τώρα εξετάζει τη νομιμότητα του; Και όλα αυτά λίγο πριν την επίσκεψη του Υπουργού Εξωτερικών στη Λιβύη. Με τι εγγυήσεις ασκείτε εξωτερική πολιτική για τη χώρα; Με ποια προετοιμασία πήγαινε εκεί ο Υπουργός Εξωτερικών; Γιατί είναι τόσο δυσμενές το κλίμα, ακόμα και σε ένα θέμα στο οποίο υπήρχε μία προετοιμασία; Και αναφέρομαι και στην προετοιμασία επί Κυβέρνησης ΣΥΡΙΖΑ. Γιατί δεν πιέζουμε τη Λιβύη να συμμορφωθεί με το διεθνές δίκαιο;

Προσθέστε, κυρίες και κύριοι Βουλευτές, στο φιάσκο της Λιβύης το επικίνδυνο φιάσκο -δεν το λέω ως γελοιότητα, το λέω ως κίνδυνο- το ναυάγιο με το ιδιοκτησιακό καθεστώς της Μονής του Σινά, παρά τη συνάντηση εδώ του Πρωθυπουργού με τον κ. Σίσι, που δεν μπόρεσε να ολοκληρώσει μια συμφωνία προς όφελος της Μονής του Σινά. Προσθέστε τη διακοπή της ηλεκτρικής σύνδεσης με την Κύπρο, όπου δεν πήρατε πρωτοβουλίες, όπως είχαμε πάρει εμείς να υπερασπιστούμε τα κυριαρχικά δικαιώματα της χώρας. Προσθέστε την πώληση F-16 Meteor Eurofighter στην Τουρκία και τη συζήτηση για τα F-35. Προσθέστε τη συμμετοχή της Τουρκίας στο πρόγραμμα SAFE και το ReArmEU, χωρίς εγγυήσεις για τον σεβασμό του διεθνούς δικαίου, μια χώρα που κατέχει το μισό μιας ευρωπαϊκής χώρας της Κύπρου. Προσθέστε τη συνεχή αμφισβήτηση κυριαρχικών δικαιωμάτων. Όλα αυτά αναδεικνύουν ένα κρίσιμο έλλειμμα εξωτερικής πολιτικής. Στην πιο κρίσιμη στιγμή για την Ανατολική Μεσόγειο και τη Μέση Ανατολή, η χώρα μετράει ήττες στην εξωτερική πολιτική και υποχωρήσεις. Επικίνδυνη η επιλογή σας, χωρίς συνεκτική εθνική στρατηγική από τα Βαλκάνια μέχρι τη Μέση Ανατολή.

Θέλω να σας πω κάτι πολύ απλό. Μπορεί ο κ. Μητσοτάκης να βγει σήμερα και να δηλώσει ότι την ειρήνη και τη σταθερότητα στη Μέση Ανατολή δεν θα τη φέρουν οι βόμβες, αλλά η διπλωματία και η ειρήνη; Μπορεί σήμερα να βγει ο Πρωθυπουργός και να το δηλώσει;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Έχει κάνει τις επιλογές του, όμως. Είδα και την πρόσφατη ανακοίνωση μετά το ΚΥΣΕΑ. Επιλέγει μια παθητική στάση υπηρετώντας στρατηγικές άλλων χωρών. Επιλέγει να σιωπήσει μπροστά στην κατάρρευση του συλλογικού συστήματος ασφάλειας, όπως διαμορφώθηκε μετά τον Β΄ Παγκόσμιο Πόλεμο και τη στρατηγική της πολυμερούς διπλωματίας. Και αυτές οι επιλογές είναι επικίνδυνες, έχουν βαρύ κόστος για τους πολίτες και για τη χώρα.

Και εδώ πρέπει να το πω, κυρίες και κύριοι Βουλευτές και απευθυνόμενος και στις υπόλοιπες πτέρυγες ότι απαιτείται ένα νέο, μεγάλο, παγκόσμιο κίνημα ειρήνης, στο οποίο να συμβάλουμε όλοι και όλες και στο οποίο πρέπει να συμμετέχουμε με αγωνιστικές κινηματικές διαδικασίες, όχι μόνο από την ασφάλεια των social media. Και εδώ χρειάζεται ένας άλλος ρόλος στον Οργανισμό Ηνωμένων Εθνών ως θεματοφύλακας του διεθνούς δικαίου, γιατί απαιτείται ένα ανάχωμα στις αναθεωρητικές δυνάμεις.

Η κυριαρχία αναθεωρητικών λογικών, στις οποίες εσείς σύρεστε από πίσω, όπως του κ. Τραμπ και του κ. Νετανιάχου ενισχύει αναθεωρητικές δυνάμεις και στις υπόλοιπες περιοχές του κόσμου. Και δυστυχώς έχουμε απέναντί μας, στην άλλη μεριά του Αιγαίου, έναν αναθεωρητή γείτονα και πρέπει να το αντιμετωπίσουμε. Αν ανοίξετε την πόρτα σε λογικές του αναθεωρητισμού, ανοίγετε την πόρτα στην αμφισβήτηση κυριαρχικών δικαιωμάτων της Ελλάδας. Γι’ αυτό μιλάμε για εθνική γραμμή. Γι’ αυτό παίρνω τον λόγο σήμερα.

Εμείς έχουμε προτείνει και πιστεύουμε ότι τώρα είναι απαραίτητο να υπάρχει μία διεθνής διάσκεψη του Οργανισμού Ηνωμένων Εθνών με την Ευρωπαϊκή Ένωση στην Ανατολική Μεσόγειο για τα θέματα ασφάλειας. Απαιτείται ακόμα περισσότερο -το λέμε από τον Μάρτιο- κάτι τέτοιο. Και εδώ η χώρα μας πρέπει να λάβει πρωτοβουλία. Είμαστε ημιμόνιμο μέλος του Συμβουλίου Ασφαλείας; Είμαστε. Γιατί δεν αναλαμβάνουμε μια πρωτοβουλία που θα αναδείξει τον ρόλο της Ελλάδας; Γιατί δεν την έχουμε αναλάβει ήδη αυτήν την πρωτοβουλία; Και μέσα σε μια τέτοια πρωτοβουλία θυμίζω ξανά ότι πρέπει να υπάρχει δίκαιη επίλυση του Παλαιστινιακού και άμεση διακοπή της συνεχιζόμενης γενοκτονίας στη Γάζα. Μόνο έτσι θα υπάρχει ειρήνη και ασφάλεια και δικαιοσύνη και με αίσθημα ευθύνης απέναντι στα θέματα της εξωτερικής πολιτικής, την οποία δεν εργαλειοποιούμε, όπως έκανε κάποτε ο κ. Μητσοτάκης όταν ήταν Αντιπολίτευση για να γίνει Κυβέρνηση. Εμείς καταθέτουμε συγκεκριμένη πρόταση για ένα σχέδιο ειρήνης και ασφάλειας στη Μέση Ανατολή. Αρκετές προτάσεις κατέθεσα όπως σας είπα ήδη στον Πρόεδρο Δημοκρατίας και στον Υπουργό Εξωτερικών.

Προτείνω, λοιπόν, η διεθνής διάσκεψη για τη Μέση Ανατολή να έχει ταυτόχρονα με τα θέματα του Παλαιστινιακού και της Συρίας και προτάσεις για να μετατραπεί η Μέση Ανατολή σε μία ζώνη χωρίς πυρηνικά όπλα και άλλα όπλα μαζικής καταστροφής. Πρέπει να σταματήσουμε τον όλεθρο και βέβαια να ανοικοδομηθεί η Συρία με δημοκρατία και με ενότητα, με κατοχύρωση των δικαιωμάτων των μειονοτήτων και να υπάρχει απαγόρευση εξαγωγής όπλων σε όλες τις χώρες της Μέσης Ανατολής. Αυτή είναι μία λύση ειρήνης.

Σε ένα τέτοιο πλαίσιο είναι προφανές ότι μπορούμε να συζητήσουμε με καλύτερες προϋποθέσεις αφετηρίες και την επίλυση του Κυπριακού. Πενήντα χρόνια έχει κατοχυρωθεί ο διχασμός και η μπότα του Αττίλα. Δεν μπορώ να επιτρέψω να μείνουν αυτά τα αποτυπώματα.

Σε μια λοιπόν, περίοδο διεθνών ανακατατάξεων, η Κυβέρνηση δεν μπορεί είτε να σύρεται πίσω από επιλογές άλλων που παραβιάζουν το διεθνές δίκαιο είτε να ασκεί μυστική διπλωματία. Γι’ αυτόν τον λόγο συμφωνούμε ότι πρέπει άμεσα να συγκληθεί συμβούλιο Πολιτικών Αρχηγών για να εξοπλιστεί η χώρα μας στη διεθνή της παρουσία και στη διπλωματία και βέβαια και μία πρωτοβουλία μιας προ ημερήσιας διάταξης συζήτησης στη Βουλή θα ήταν πολύ σημαντική για να συζητηθούν εδώ όλα αυτά τα ζητήματα. (PS)

Αντίστοιχες πρωτοβουλίες ο ΣΥΡΙΖΑ αναλαμβάνει και σε επίπεδο Ευρωπαϊκού Κοινοβουλίου και θα αναλάβει και η Ευρωομάδα της Αριστεράς.

Πιστεύουμε, κύριε Υπουργέ, ότι το ίδιο πρέπει να κάνει και ο κ. Μητσοτάκης και στο πλαίσιο του Ευρωπαϊκού Συμβουλίου. Δεν μπορεί να μείνει άφωνη η Ευρώπη. Η Κυβέρνηση δεν έχει δικαίωμα να απομονώνει τη χώρα από τις κρίσιμες αποφάσεις, που διαμορφώνουν το μέλλον της περιοχής.

Γι’ αυτόν τον λόγο και καλούμε και όλους τους προοδευτικούς δημοκράτες πολίτες σε μια τέτοια συστράτευση για μια φιλειρηνική, πολυδιάστατη εξωτερική πολιτική και με διπλωματία με επίκεντρο την ειρήνη και τη σταθερότητα. Γιατί είναι η μόνη διπλωματία, που είναι αντίστοιχη και στις εθνικές γραμμές, αλλά και στην ιστορία και τις παραδόσεις του ελληνικού λαού. Δυστυχώς, αυτό υποχωρεί και το υποβαθμίζετε. Ακόμη και αυτό που έχει κατοχυρώσει η συνείδηση του λαού μας.

Κυρίες και κύριοι Βουλευτές, κύριε Πρόεδρε, θα μου επιτρέψετε να αναφερθώ για λίγο, σε ένα θέμα επιπλέον, το οποίο παράλληλα με ευθύνη της Κυβέρνησης του κ. Μητσοτάκη συγκλονίζει και την πολιτική και την οικονομία και είναι το σκάνδαλο του ΟΠΕΚΕΠΕ, το όποιο είναι σκάνδαλο της Κυβέρνησης της Νέας Δημοκρατίας. Θέλω να το ξεκαθαρίσω, γιατί άκουσα κάποια ακραία υποκριτικά λόγια από τον κ. Μητσοτάκη για διαχρονικές ευθύνες.

Κυρίες και κύριοι Βουλευτές, να το πούμε καθαρά. Υπάρχει επίσημη ανακοίνωση στη σελίδα της Ευρωπαϊκής Εισαγγελίας, που λέει ότι «η διερεύνηση αφορά την περίοδο 2019-2022». Είναι σκάνδαλο Μητσοτάκη το σκάνδαλο του ΟΠΕΚΕΠΕ. Όταν έχεις αλλάξει πέντε Υπουργούς Αγροτικής Ανάπτυξης και έξι Προέδρους ΟΠΕΚΕΠΕ, δεν είναι δυνατόν να μην ξέρει ο κ. Μητσοτάκης τι γινόταν στον ΟΠΕΚΕΠΕ. Γιατί τους άλλαζε σαν τα πουκάμισα και τους Υπουργούς και τους Προέδρους;

Εν γνώσει του κ. Μητσοτάκη είναι ό,τι γινόταν στον ΟΠΕΚΕΠΕ. Είχε βουίξει ο τόπος. Ήμασταν σε επιτήρηση εδώ και έναν χρόνο. Αμφισβητήθηκε ακόμη και η διαπίστευση του ΟΠΕΚΕΠΕ στη διαδικασία του Οργανισμού Πληρωμών από την Ευρωπαϊκή Επιτροπή. Δεν τα ήξερε; Διαχρονικές οι ευθύνες; Και γιατί δεν είχε συμβεί, τα προηγούμενα χρόνια, κάτι τέτοιο;

Η δικογραφία, λοιπόν, είναι ξεκάθαρη, όσα ψέματα και να πει ο κ. Μητσοτάκης. Και είναι πολλαπλά τα επεισόδια κρίσης, τα οποία τα είχε μάθει όλη η ελληνική κοινωνία, τα μάθανε και όλοι οι αγρότες, οι οποίοι δεν πληρώνονταν τις ενισχύσεις, κάτι που είχε κατοχυρωθεί την περίοδο της διακυβέρνησης.

Ο Οργανισμός έφτασε με την Κυβέρνηση της Νέας Δημοκρατίας στο απόλυτο ναδίρ και όσον αφορά τον χρόνο και όσον αφορά την διαφάνεια των πληρωμών. Είναι ένα σκάνδαλο της Νέας Δημοκρατίας και υπάρχουν δημόσιες δηλώσεις ότι το πρόβλημα κορυφώθηκε το 2022-2023. Δεν το είπε ένας -πρόσφατα καταργηθείς- Πρόεδρος, που είχε μπει με τη δική σας διοίκηση, ότι αυτήν την περίοδο αφορά το σκάνδαλο; Δεν το ακούσατε; Διαλύθηκε ο Οργανισμός. Το πληροφοριακό σύστημα έπεσε με αποτέλεσμα να υπάρχει χώρος για πάρα πολλές κομπίνες.

Να το πούμε έτσι απλά; Υπηρετήσατε ένα σχέδιο διάλυσης του Οργανισμού, για να τον έχετε αθωράκιστο σε θέματα διαφάνειας για να γίνονται ταυτοποιήσεις και να τις αξιοποιήσετε και για τις εκλογές του 2023. Κι έτσι προσβάλλατε τον απλό αγρότη και τον αγρότισσα, αδυνατίσατε την ύπαιθρο, μειώσατε τις ενισχύσεις, μειώσατε τους πόρους, που πηγαίνουν στην ύπαιθρο. Τα ξέρετε πάρα πολύ καλά όλα αυτά. Υπάρχουν συγκεκριμένες ερωτήσεις, που πρέπει να απαντηθούν.

Ερώτημα, πρώτον: Ισχύει ή δεν ισχύει ότι το 2020 η Κρήτη πήρε το 67% των ενισχύσεων του εθνικού αποθέματος για την κτηνοτροφία και όλες οι άλλες περιφέρειες της χώρας πήραν 33%; Ισχύει ή όχι; Είναι εκεί το κτηνοτροφικό κεφάλαιο, το 67% της χώρας;

Ισχύει ή όχι ότι ο κ. Αυγενάκης τον Αύγουστο του 2023 έβγαινε και έλεγε ότι με δύο απλές κινήσεις απελευθέρωσε τις επιδοτήσεις και τις ενισχύσεις των κτηνοτρόφων; Δημοσιευμένο είναι, το έχουμε ανακοινώσει.

Πέστε μου, σας παρακαλώ, πόσες φορές άλλαξε επί Νέας Δημοκρατίας -κι αυτά είναι ερωτήματα και για την Επιτροπή της Βουλής, που θα συγκροτηθεί- η εγκύκλιος για τον έλεγχο των ενισχύσεων στους κτηνοτρόφους; Πόσες φορές; Εγώ σας λέω ότι μέχρι το 2019 ήταν ίδιος ο Κανονισμός Ελέγχου. Πέστε μου από το 2019 και μετά, πόσες φορές άλλαξε. Η πληροφορία που σας δίνω λέει ότι είναι περισσότερες από πέντε, μην σας πω ότι είναι και οκτώ. Μαζεύουμε όλα αυτά τα στοιχεία, για τον έλεγχο που θα γίνει στη Βουλή.

Πέστε μου, επίσης, πόσα χρόνια πέρασαν από τη δική σας τροπολογία του 2019 στα διαχειριστικά σχέδια βόσκησης μέχρι να εφαρμοστεί; Ξέρετε ότι κάνατε τροπολογία για τα διαχειριστικά σχέδια βόσκησης το ’19, έτσι ώστε να υπάρχει αντιστοίχιση των λιβαδικών εκτάσεων με τα ζώα και τις ενισχύσεις και τη μελέτη την αναθέσατε τον Ιούνιο φέτος; Έξι χρόνια δεν κάνατε τίποτα. Γιατί; Για να γίνονται παιχνίδια; Αυτά είναι σκάνδαλα της Νέας Δημοκρατίας.

Και ταυτόχρονα τι κάνετε τώρα; Επιχειρείτε να καλύψετε το πρόβλημα για να καλύψετε τους υπαίτιους. Όταν ανακοινώθηκε το πρόβλημα από την Ευρωπαϊκή Εισαγγελία εσείς τι είπατε; Για πρώτη φορά, λέει, η Κυβέρνηση ανέλαβε πρωτοβουλία για την επιτήρηση του ΟΠΕΚΕΠΕ. Μα, τι λέτε; Η Ευρώπη μας έθεσε σε επιτήρηση. Για πρώτη φορά είναι ντροπή της Ελλάδας ότι έγινε αυτό από την Ευρωπαϊκή Επιτροπή. Δεν ασχολείστε για πρώτη φορά. Για πρώτη φορά ασχολείστε να κουκουλώσετε το πρόβλημα. Αυτό κάνατε για πρώτη φορά.

Και τώρα τι βρήκατε; Την λύση, λέει, της ΑΑΔΕ. Η μεταφορά στην ΑΑΔΕ θα λύσει το πρόβλημα. Μάλιστα. Μήπως ισχύουν αυτά που λέει η αγορά ότι η μεταφορά και το κλείσιμο του ΟΠΕΚΕΠΕ θα λειτουργήσει ως κολυμβήθρα του Σιλωάμ για να καλυφθούν όλα αυτά τα οποία έχουν γίνει; Και μήπως έτσι οι αγρότες ανησυχούν με το δίκιο τους ότι θα αμφισβητηθούν οι επιδοτήσεις και οι ενισχύσεις του πρώτου και δεύτερου πυλώνα της ΚΑΠ, που πρέπει να ολοκληρωθούν μέχρι το τέλος του χρόνου; Μήπως επιχειρείτε, κύριε Υπουργέ, ακόμη μια φορά το μπάζωμα της αλήθειας, όπως κάνατε στα Τέμπη; Γιατί αυτό ζει η ελληνική κοινωνία. Για να κρύψετε ευθύνες δικών σας, μπαζώνετε την αλήθεια.

Έχω καταθέσει από τις 28 Μαΐου του 2025 επίκαιρη ερώτηση στον κ. Μητσοτάκη για τον ΟΠΕΚΕΠΕ. Και ρωτώ: Έχουν περάσει είκοσι έξι ημέρες, γιατί δεν έχει έρθει; Τι φοβάται; Δεν είναι Πρωθυπουργός της χώρας; Πριν από είκοσι έξι ημέρες ο ΣΥΡΙΖΑ κατέθεσε επίκαιρη ερώτηση, πριν προκύψει το θέμα της δικογραφίας της Ευρωπαίας Εισαγγελέως. Γιατί δεν έρχεται ο κ. Μητσοτάκης; Γιατί κρύβεται μπροστά στα σκάνδαλα, που είναι σκάνδαλα της Νέας Δημοκρατίας, που είναι σκάνδαλα που έχουν αφαιρέσει πόρους από την ελληνική ύπαιθρο, η οποία ρημάζει με δικές σας επιλογές, ερημώνει και από πληθυσμό και από αγροτικά προϊόντα.

Αυτό είναι το πρόβλημα και μετά χτίζετε φράχτες και οι αγρότες φεύγουν από τον Έβρο, φεύγουν τα νέα παιδιά. Γιατί; Γιατί κάποιοι κάνουν πάρτι με τις ενισχύσεις. Αυτή είναι η πολιτική της Νέας Δημοκρατίας. Ένα σκάνδαλο, το οποίο δυσφημεί την χώρα στο εξωτερικό. Μαύρο πρόβατο στην Ευρώπη ξανά η Ελλάδα, όπως ίσχυε το ’13 - ’14. Μαύρο πρόβατο μας είχατε κάνει και τότε με την χρεοκοπία που φέρατε και όλες τις λαμογιές που γινόντουσαν, γιατί έτσι χρεοκόπησε η πατρίδα μας. Και τώρα η Κυβέρνηση του «νεοεκσυγχρονισμού» και της «αριστείας», είναι κυβέρνηση διαπλοκής, διαφθοράς και πελατειακού κράτους. Προσθέστε υποκλοπές με τον ανιψιό, ο οποίος εμφανίστηκε και στη γιορτή της «Ομάδας Αναλήθειας». Προσθέστε το μπάζωμα στα Τέμπη, τη διαρροή προσωπικών δεδομένων, την επίθεση στις ανεξάρτητες αρχές, για να μην θυμηθώ τα παιχνίδια γαλάζιων παιδιών, πρώην συναδέλφων σας, με τα κόκκινα δάνεια. Αυτή είναι η Νέα Δημοκρατία, η Κυβέρνηση των σκανδάλων.

Εμείς έχουμε μια σοβαρή ευθύνη για τη δημοκρατική και προοδευτική προοπτική της χώρας. Γιατί η προοδευτική προοπτική της Ελλάδας δεν είναι μόνο μια καθαρή δημοκρατική προοπτική -καθαρή γιατί δεν θα έχει σκάνδαλα- αλλά είναι και μια προοπτική προκοπής, προόδου, δημιουργίας εθνικού προϊόντος, αντιστροφής του προβλήματος του δημογραφικού και της ερήμωσης της υπαίθρου. Γι’ αυτό και εντός του Ελληνικού Κοινοβουλίου, αλλά και στην Ευρώπη, αλλά και στην ελληνική κοινωνία, εμείς θα αγωνιστούμε για τα αυτονόητα, που είναι δημοκρατία, διαφάνεια, ασφάλεια, κάθαρση, αλλά και εισόδημα, επιβίωση, αξιοπρέπεια, τα οποία δεν υπάρχουν σήμερα στην ελληνική κοινωνία. Είναι το ελάχιστο καθήκον της προοδευτικής παράταξης απέναντι στους Έλληνες πολίτες και στους αγρότες, αλλά και σε όλο τον ελληνικό λαό.

Και όσο υπάρχει κοινοβουλευτικός έλεγχος, όσο υπάρχει η Κοινοβουλευτική Ομάδα του ΣΥΡΙΖΑ, δεν θα αφήσουμε τίποτα που να μην το ψάξουμε και θα αποδοθούν ευθύνες όσο ψηλά κι αν βρίσκονται. Γιατί και στο ερώτημα που θα προκύψει με τη νέα δικογραφία, που είναι πόσο ψηλά είχε φτάσει η ενημέρωση για το σκάνδαλο του ΟΠΕΚΕΠΕ, η Βουλή θα κληθεί να δώσει απάντηση.

Και εμείς θα δώσουμε την ίδια απάντηση. Όσο ψηλά κι αν βρίσκονται, πρέπει να αποδοθούν οι ευθύνες. Δεν μπορείτε να παριστάνετε ότι δεν τρέχει τίποτα. Δεν μπορείτε να καλύπτετε άλλο τον κ. Μητσοτάκη. Έχετε και εσείς ιστορική ευθύνη, διότι τα σκάνδαλα σκάνε το ένα μετά το άλλο. Και σας το λέμε ξεκάθαρα, όσο υπάρχει δημοκρατία ο ΣΥΡΙΖΑ - Προοδευτική Συμμαχία θα διεκδικεί και τον έλεγχο και τη δικαιοσύνη όσο και αν δεν θέλετε εσείς να υπάρχουν.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Φάμελλο.

Πριν προχωρήσουμε στη διαδικασία θα ήθελα να κάνω μια ανακοίνωση στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας Κομμουνιστικό Κόμμα Ελλάδας, κ. Δημήτριος Κουτσούμπας και η Κοινοβουλευτική του Ομάδα κατέθεσε αίτημα για Προ Ημερησίας Διατάξεως συζήτηση, σύμφωνα με το άρθρο 143, παράγραφος 2 του Κανονισμού της Βουλής, με αντικείμενο: την επικίνδυνη κλιμάκωση του ιμπεριαλιστικού πολέμου στην περιοχή και τη στάση της ελληνικής Κυβέρνησης».

Έχουν ζητήσει τον λόγο και οι Κοινοβουλευτικοί Εκπρόσωποι.

Πρώτος έχει τον λόγο ο κ. Βρεττός, Κοινοβουλευτικός Εκπρόσωπος της Νίκης.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι της Νέας Δημοκρατίας, το νομοσχέδιο κύρωσης της Συμφωνίας του Προγράμματος ELIXIR, διαχείριση δηλαδή βιολογικών δεδομένων, κάτω από άλλες συνθήκες, ίσως με προϋποθέσεις, θα μπορούσε να έχει θετικό πρόσημο. Όμως, αυτή την περίοδο που δοκιμάζεται η παγκόσμια κοινότητα με πολέμους, γενοκτονίες, δουλεμπόρια και κάθε μορφής εκμετάλλευση της ανθρώπινης υπόστασης, ακούγεται τραγελαφικό να συζητάμε τη διαχείριση βιολογικών δεδομένων.

Όταν, δηλαδή, βομβαρδίζονται με διατρητικές βόμβες και πυραύλους που εξαφανίζουν και εξαϋλώνουν κάθε ίχνος βιολογικού μορίου, πόσο μάλλον ανθρώπινου ιστού, ακούγεται τραγελαφικό να μιλάμε για διαχείριση βιολογικών δεδομένων.

Για το δουλεμπόριο, δε, που μέσω της σχεδιασμένης λαθρομετανάστευσης έχει καταστεί σε σύγχρονο όπλο μαζικής καταστροφής του σύγχρονου πολιτισμού και αντικατάστασης των ντόπιων πληθυσμών της Ευρώπης, κάτι που τραγικά και σήμερα το βιώνουμε στην πατρίδα μας, στο Ρέθυμνο, τι έχει να προσφέρει αυτή η Συμφωνία συλλογής και διαχείρισης των βιολογικών δεδομένων;

Εσείς, κύριοι της Κυβέρνησης, η μόνη συμφωνία που τηρείτε πιστά είναι η συμφωνία του τριγωνικού κατεστημένου που αποτελούν η Κυβέρνηση, οι τραπεζίτες και οι ολιγάρχες για να διασφαλίσετε το ελιξίριο βιωσιμότητας μιας καταστροφικής Κυβέρνησης που «βομβαρδίζει» συνεχώς την κοινωνία με σκάνδαλα διαφθοράς, που διαλύει την κοινωνία, που φτωχοποιεί τους νοικοκύρηδες, αξιοπρεπείς μικροϊδιοκτήτες, μικροαγρότες, μικροβιοτέχνες, μικροπαραγωγούς, μισθωτούς και δημοσίους υπαλλήλους και που δεν αποτρέπει η Κυβέρνησή σας τον προδιαγραμμένο θάνατο των παιδιών μας στο έγκλημα των Τεμπών.

Κυρίες και κύριοι συνάδελφοι, όπου και να πηγαίνουμε, ό,τι και να διαβάζουμε, όποιον και αν βλέπουμε στην πατρίδα και στο εξωτερικό – μόλις χθες γύρισα από το Έσσεξ, έναν φάρο της Ορθοδοξίας μέσα στην Αγγλία- ένα πράγμα ακούμε παντού: Η Ελλάδα βρίσκεται σε παρακμή. Και αυτός είναι ένας ήπιος χαρακτηρισμός. Υπάρχει μια γενικευμένη ανασφάλεια στους Έλληνες πολίτες και μια διεθνής διπλωματική ανυποληψία προς τη χώρα μας. Αυτά δεν προέκυψαν εν μια νυκτί. Προέκυψαν εξαιτίας μιας σειράς στοχευμένων πολιτικών σας, που στα εθνικά μας θέματα μάς έχουν καταστήσει πλήρως ανυπόληπτους.

Επιτρέψατε μέχρι ακόμη και στους Χαφτάρ -πατήρ και υιό- να απειλούν ευθέως κυριαρχικά μας δικαιώματα. Μας λένε ότι τα δύο ελληνικά οικόπεδα νοτίως της Κρήτης παραβιάζουν τη Λιβυκή ΑΟΖ στο μέρος της Λιβύης, το οποίο ελέγχει. Μας στέλνουν τους λαθρομετανάστες με μορφή τσουνάμι και την υψηλή ναυτική προστασία της Άγκυρας. Και εσείς παρακαλείτε για κάτι επιστολές της Φον ντερ Λάιεν που ζητά να προσέχουν τον προστατευόμενο της Τουρκίας Χαφτάρ, της Τουρκίας που η ίδια την έχει εντάξει σε όλα τα αμυντικά προγράμματα της Ευρωπαϊκής Ένωσης.

Τι διαμεσολάβησε άραγε από τότε που ο Χάφταρ ήρθε επίσκεψη στην Ελλάδα; Μεσολάβησε ο κ. Γεραπετρίτης και η διπλωματική αποστολή εκτέλεσης των Ελλήνων στρατιωτικών στη Λιβύη; Γιατί ο κ. Μητσοτάκης δηλώνει τώρα πως θα στείλει πολεμικά πλοία στη Νότια Κρήτη; Δεν θα αποπέμψει προηγουμένως τον Υπουργό Εξωτερικών που απέτυχε στη διπλωματική του διαπραγμάτευση; Δεν θα υποστεί ο Υπουργός τις συνέπειες της αποτυχίας του; Γιατί δεν πρόβλεψε την αλλαγή στάσης του Χάφταρ; Γιατί δεν διασφαλίστηκε η στάση του;

Τι έκανε η Κυβέρνηση από τότε μέχρι σήμερα, ώστε να ισχυροποιηθεί η συνεργασία με τη Λιβύη της Βεγγάζης και να τη βοηθήσει απέναντι σε εχθρικό καθεστώς Ντιμπεϊμπά, που λυμαίνεται την άλλη μισή Λιβύη, ως όργανο της Τουρκίας; Εκ του αποτελέσματος τίποτα, απολύτως τίποτα! Φτάσαμε στο σημείο Χάφταρ και Ντιμπεϊμπά να ανταγωνίζονται για το ποιος θα φανεί δουλικότερος στην Τουρκία και πιο απαιτητικός στις διεκδικήσεις του εναντίον των εθνικών μας συμφερόντων.

Ένα πράγμα, όμως, είναι απολύτως σίγουρο, ότι και οι δύο ενωμένοι, παρόλες τις παροιμιώδεις διαφορές τους, τα βρήκαν απέναντι στην Ελλάδα. Μας προειδοποιούν συντονισμένα πια ότι αν δεν υπάρξει διάλογος για το θέμα των οικοπέδων με την Ελλάδα, η Λιβύη θα καταφύγει στη χορήγηση αδειών για τις ίδιες περιοχές σε εταιρείες που ειδικεύονται στην έρευνα υδρογονανθράκων. Κι εκεί απλώνεται μπροστά στα μάτια μας το μεγάλο πλάνο, η κρατική πετρελαϊκή εταιρεία της Λιβύης που σε μια κοινή κίνηση Τρίπολης-Βεγγάζης θα αναθέσει τις έρευνες στην τουρκική κρατική εταιρεία.

Και αναρωτιέμαι πραγματικά: Ξέρατε για το τουρκο-λιβυκό και δεν κάνατε τίποτα; Είχατε έτοιμο τον Χάφταρ να αντιδράσει και να έχουμε μοχλό ανατροπής ή παρέμβασης στην υφιστάμενη κατάσταση και δεν κάνατε τίποτα; Γιατί; Τι συμβαίνει; Είστε απλά ανίκανοι; Δεν ξέρετε τι σας γίνεται;

Από το Τομπρούκ άλλωστε έρχονται χωρίς σταματημό καραβιές χιλιάδων λαθρομεταναστών στην Κρήτη πολύ καιρό τώρα. Δεν το είχατε το υποπτευθεί; Δεν καταλαβαίνετε ότι καιρό τώρα έχει αλλάξει η κατάσταση των πραγμάτων; Βλέπουμε τα βίντεο που κυκλοφορούν για τις καραβιές λαθρομεταναστών που καταφθάνουν στην Κρήτη. Είναι όλοι ισλαμιστές, είναι όλοι νεαροί σε ηλικία και είναι όλοι άνδρες. Τους βλέπουμε σε live μετάδοση να τους προφυλάσσετε σε γήπεδα της Κρήτης. Η επαρχία ερημώνει και μαθαίνουμε ότι σταδιακά τους στέλνετε όλους στην ηπειρωτική ενδοχώρα.

Τι ακριβώς σκαρώνετε; Θέλετε να αλλάξει εθνολογική και θρησκευτική σύνθεση του ελληνικού κράτους; Γιατί; Δεν έχετε δείτε πράξει σε άλλες χώρες, όπως στη Συρία για παράδειγμα, ο Ερντογάν με την εθνοθρησκευτική σύνθεση του πληθυσμού; Δεν σας τα έχει πει με σαφήνεια ο Νταβούτογλου στο βιβλίο του χρόνια τώρα; Τι κάνετε; Ποιος είναι ο στόχος σας; Δεν αντιλαμβάνεστε ότι με αυτόν τον ρυθμό θα αντιστρέψετε τα τετελεσμένα της Επανάστασης του 1821;

Και μιας και αναφέρθηκα στη Συρία, ο κ. Γεραπετρίτης είχε μεταβεί με ευπροσήγορη διάθεση να σφίξει το χέρι του πρώην τζιχαντιστή Αλ Γκολάνι και νυν δυτικού Αλ Σαράα. Τώρα που μέσα στον ναό τους, στη Θεία Λειτουργία, σκοτώνουν τα αδέλφια μας, κρυμμένος βρίσκεται ο ουδετερόθρησκος, άθεος ή δεν ξέρω τι, που το μόνο μέλημά του είναι το καινοτόμο Σύνταγμα και πώς θα διώξουν από το προοίμιο του Συντάγματος το όνομα της Αγίας Τριάδος. Μόνο γι’ αυτό ενδιαφέρεται; Τι εγγυήσεις έλαβε για την προστασία των Ελληνορθοδόξων στη Συρία όταν επισκέφτηκε τον τζιχαντιστή; Ποιες είναι οι διπλωματικές ενέργειες και συμφωνίες που έκανε μαζί του;

Αλλά και ο κ. Δένδιας, ο οποίος παρουσιάζεται από εφημερίδες φίλα προσκείμενα σε εκείνον, ως καραμανλικός πατριώτης -και δεν ξέρω και τι άλλες επιδιώξεις έχει στη μετά-Μητροτάκη εποχή- που βρίσκεται; Μακριά από το γραφείο του για την ασφάλειά του, γιατί ξέρει ότι η αποστολή εκτέλεσης εστάλησαν οι αξιωματικοί του Ελληνικού Στρατού.

Κυρίες και κύριοι, ο κ. Δένδιας έλαβε -ακούστηκε και από τον κ. Βελόπουλο- μια πληρωμένη απάντηση από ορθόδοξο Σύριο, στον οποίο η Ελληνική Κυβέρνηση έδειξε ότι είναι συνυπεύθυνη γι’ αυτό που συνέβη στον Προφήτη Ηλία στη Δαμασκό και του απάντησε με τον τρόπο που θα ξαναδιαβάσω για να καταγραφεί. «Μας γυρίσατε την πλάτη στην ελληνορθόδοξη χριστιανική κοινότητα της Συρίας. Όταν σας είχαμε ανάγκη περισσότερο από ποτέ, μείνατε σιωπηλοί. Μας είδατε να εκδιωκόμαστε, να δεχόμαστε επιθέσεις, να εξαφανιζόμαστε και δεν είπατε λέξη. Μην προσποιήστε τώρα ότι σας νοιάζει. Η συμπόνια σας ήρθε πολύ αργά και ακούγεται ψεύτικη -εγώ θα δηλώσω ότι είναι ψεύτικη-. Αξίζαμε τη φωνή σας όταν είχε σημασία. Σας παρακαλούμε γλιτώστε μας από αυτή την υποκρισία».

Τι να προσθέσει κάποιος σοβαρός νοήμων άνθρωπος σε αυτή την πληρωμένη απάντηση; Πείτε μου τι να προσθέσω εγώ ει μη μόνο ντροπή. Δεν ντρέπεστε; Μόνο ο Πρόεδρος της Κυπριακής Δημοκρατίας είχε τη στοιχειώδη τσίπα να αποστείλει εκπρόσωπο ώστε να ενημερωθεί τουλάχιστον διά της φυσικής παρουσίας για το συμβαίνει εκεί με τη σφαγή των αδελφών μας. Εσείς πού είστε; Εσείς τι κάνατε; Ποιοι είναι οι στόχοι σας;

Βέβαια, εκεί δεν υπάρχει κανένα σεμινάριο συνεργασίας της ΓΕΚ ΤΕΡΝΑ για να πάει Υπουργός. Εκεί υπάρχει πόνος, υπάρχουν νεκροί και είναι χριστιανοί ορθόδοξοι και αδελφοί.

Το μόνο που ξέρετε βεβαίως, είναι στον τελευταίο σύμμαχο που μας έχει απομείνει, το Ισραήλ, να του κάνετε και ηθικοπλαστικά μαθήματα.

Την ίδια εγκληματική ανικανότητα και αβλεψία δείξατε στην Ιερά Μονή της Αγίας Αικατερίνης Σινά. Μας διαβεβαιώνατε ότι το θέμα θα λυθεί. Η αλήθεια είναι ότι όχι απλά δεν λύθηκε, αλλά και ο Σίσι μέσα στο Μέγαρο Μαξίμου σας αγνοεί επιδεικτικά. Σας αγνοεί ο Σίσι, σας αγνοεί ο Ντιμπέιμπα, σας αγνοεί ο Χαφτάρ, σας αγνοεί ο Αλ Γκολάνι. Όλοι σας αγνοούν. Τορπιλίσατε τη χρόνια εξαιρετική σχέση που είχαμε με τη Σερβία.

Με το Πρόγραμμα SAFE βάλατε την Τουρκία εντός της ευρωπαϊκής αρχιτεκτονικής ασφαλείας. Θα φτάσουμε σε λίγο να αγοράζουμε -θα μας φτάσετε εσείς- όπλα από την Τουρκία για να αμυνόμαστε από την Τουρκία. Είστε πλήρως υποταγμένοι στο καθεστώς Ράμα που έχει αρπάξει περιουσίες Ελλήνων Βορειοηπειρωτών, που φυλάκισε τον νόμιμα εκλεγμένο Δήμαρχο της Χειμάρρας και που κατέβαινε στα Χανιά και ανήγγειλε προξενείο αλβανικό.

Για τα Σκόπια, έχουμε χάσει το μέτρημα πια πόσες εκατοντάδες παραβιάσεις της Συμφωνίας των Πρεσπών έχουν κάνει. Και εσείς εκεί, δεν λέτε λέξη, τσιμουδιά! Το Ισραήλ σας παρακαλάει να προχωρήσετε στο 3 συν 1 και στην πόντιση καλωδίου και έφτασε στο σημείο να το πράττει μόνο με τη μικρή, πιο αδύναμη από την Ελλάδα, Κύπρο.

Η Πρέσβης των ΗΠΑ αγνοείται. Είμαστε περικυκλωμένοι από παντού και βρισκόμαστε σε καθεστώς πρωτοφανούς διεθνούς ανυποληψίας.

Τελικά με τον μόνο που κατάφερε να είναι σύμμαχος η Κυβέρνησή σας είναι με τον προαιώνιο, νεωτεριστή, επιθετικό γείτονά μας και εχθρό, την Τουρκία. Δεν θέλω να πιστέψω ότι όλα αυτά τα πράττετε, ώστε να μας απομονώσετε από όλους τους συμμάχους μας και να μας παρουσιάσετε την εκμετάλλευση με τους Τούρκους ως μονόδρομο.

Επειδή θέλω να πιστεύω ότι δεν είναι αυτή η πρόθεσή σας, οφείλω να καταθέσω με βεβαιότητα μια προειδοποίηση: Κανένας από τους υγιείς πατριώτες δεν πρέπει να αφήσει η Ελλάδα να τουρκοποιηθεί, ούτε άμεσα, αλλά ούτε και έμμεσα. Αλλάξτε ρότα, πριν να είναι αργά. Κανείς δεν ξεχνά, τίποτα δεν ξεχνιέται και αν τελικά δεν μπορείτε, καιρός να αποσυρθείτε. Διότι μπορεί να μη σας νοιάζει να εξευτελιστείτε. Φροντίστε όμως, να μην καταδικαστείτε, όχι μόνο στη συνείδηση του ελληνικού λαού, αλλά και στην ελληνική δικαιοσύνη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Να καλέσω τώρα στο Βήμα τον Κοινοβουλευτικό Εκπρόσωπο του ΠΑΣΟΚ- Κινήματος Αλλαγής, τον κ. Παύλο Χρηστίδη.

Ορίστε, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Νομίζω ότι σήμερα συζητάμε ένα πλαίσιο, ένα Πρόγραμμα, για το οποίο ο εισηγητής μας, ο κ. Γιώργος Νικητιάδης, έβαλε σε αυτά τα πρώτα λεπτά της ομιλίας του με πολύ σοβαρό τρόπο την ουσία του ζητήματος, καθώς και σε όσα αναφέρθηκε γύρω από την πολιτική της Τουρκίας τα τελευταία χρόνια, όπου υποτίθεται ότι έχουμε ήρεμα νερά, αλλά βλέπουμε τη χώρα μας διαρκώς να χάνει από το ιστορικό και εθνικό της απόθεμα και νομίζω ότι ο τρόπος με τον οποίο αναπτύσσεται μια ένταση, την οποία η Νέα Δημοκρατία πασχίζει να την κρατήσει έξω από τη δημοσιότητα, έξω από την επικαιρότητα, είναι κάτι το οποίο είναι βλαπτικό για τα εθνικά μας συμφέροντα.

Όμως, κύριε Πρόεδρε, δεν θα μπορούσα να ξεκινήσω διαφορετικά την ομιλία μου από το να μεταφέρω τις σκέψεις όλης της Κοινοβουλευτικής Ομάδας του ΠΑΣΟΚ, νομίζω όμως και όλης της Βουλής και όλων των Ελλήνων στη Χίο, στη Χίο η οποία δοκιμάζεται για τρίτη συνεχόμενη μέρα, στη Χίο η οποία έχει να αντιμετωπίσει μία ασύμμετρη απειλή με πολλές και διαφορετικές εστίες και φυσικά στους Χιώτες, οι οποίοι έχουν συνηθίσει να δίνουν αγώνες πολλών και διαφορετικών ειδών. Είμαι βέβαιος ότι με την γνωστή τους περηφάνια και τη γνωστή τους εξωστρέφεια, θα καταφέρουν να ξαναστήσουν το νησί, το οποίο περνά μια τόσο μεγάλη δυσκολία.

Εδώ δεν είμαστε φυσικά για να στέλνουμε μόνο τις ευχές. Είμαστε για να δούμε και τι θα μπορούσαμε να κάνουμε για την πρόληψη τέτοιων καταστροφών, για να αντιμετωπίσουμε όλα αυτά τα ζητήματα. Έχουμε και τις επόμενες ημέρες να συζητήσουμε. Έχουμε και αύριο ένα νομοσχέδιο το οποίο αφορά τα θέματα αυτά, ειδικά των πυροσβεστών και της ενίσχυσης του τρόπου, με τον οποίο θα έπρεπε να αντιμετωπίζεται η κλιματική κρίση, των ανθρώπων εκείνων, οι οποίοι κατά περιόδους έρχονται να βοηθήσουν την πατρίδα μας και τους Έλληνες της κρίσης, τις οποίες κρίσεις αντιμετωπίζουμε όλα τα καλοκαίρια, αλλά όχι μόνο τα καλοκαίρια.

Για να το κάνουμε αυτό, κύριε Υπουργέ, αυτό το οποίο χρειάζεται πρωτίστως και κυρίως, είναι να αξιοποιήσουμε τα χρήματα του ελληνικού λαού με τρόπο ο οποίος είναι καθαρός, διαυγής, διαφανής, καλοσχεδιασμένος και φυσικά, να αξιοποιήσουμε και τα χρήματα, τα οποία έρχονται από την Ευρώπη, με τρόπο, ο οποίος διασφαλίζει ότι ενισχύονται πραγματικά οι Έλληνες και δεν πληρώνουν αυτά τα οποία εσείς κάνετε ή δεν κάνετε τα τελευταία έξι χρόνια που βρίσκεστε στη διακυβέρνηση του τόπου.

Θα μπω στην ουσία του ζητήματος. Αναφέρθηκαν και οι προηγούμενοι ομιλητές σε ένα σκάνδαλο το οποίο ταλανίζει τη χώρα και το οποίο προσπαθείτε να αντιμετωπίσετε μέσω της διάχυσης των ευθυνών. Στην πατρίδα μας αυτή τη στιγμή επικρέμαται ένα πρόστιμο 415.000.000 ευρώ που επιβλήθηκε εξαιτίας της κακοδιαχείρισης στον ΟΠΕΚΕΠΕ επί της δικής σας διακυβέρνησης. Αυτός δεν είναι απλά ένας αριθμός. Είναι η απόδειξη ενός κράτους που αδυνατεί να οργανώσει αποτελεσματικά τις δημόσιες δομές του, να στηρίξει τον πρωτογενή τομέα με διαφάνεια, να σεβαστεί τους ευρωπαϊκούς κανόνες και να δημιουργήσει συνθήκες μιας βιώσιμης ανάπτυξης.

Εδώ, προφανώς, έχουμε δύο ερωτήματα τα οποία γεννώνται. Το πρώτο είναι το ποιος θα πληρώσει τα χρήματα αυτά και εάν ο καθένας από τους Έλληνες πολίτες θα κληθεί να πληρώσει τουλάχιστον από 40 ευρώ, τα οποία έχουν τη δικιά σας υπογραφή, εξαιτίας ενός προστίμου, το οποίο έχει να κάνει με την κακοδιαχείριση. Φυσικά, να αναλογιστούμε πού πηγαίνουν τελικά τα χρήματα των Ελλήνων πολιτών.

Θα σας φέρω ένα παράδειγμα και νομίζω ότι έχει νόημα να το κρατήσετε. Διότι, συνηθίζετε πολλές φορές να λέτε μεγάλες κουβέντες, αλλά όταν έρχεται η ώρα του ταμείου, κρύβεστε.

Ο κ. Μητσοτάκης στις 20 Μαρτίου 2024, εξαγγέλλοντας μία ακόμα από τις πολύ μεγάλες του υποσχέσεις για την αντιμετώπιση των πυρκαγιών και του τρόπου ενίσχυσης της Αεροπορίας μας και του τρόπου με τον οποίο θα αντιμετωπίζονται τα καλοκαίρια τα μεγάλα μας θέματα, αναφέρθηκε στο πόσο κοστίζουν πέντε συν δύο Canadair, τα οποία θα μπορούσαν να συμβάλλουν στην πυρόσβεση. Ο κ. Μητσοτάκης, λοιπόν, τότε κοστολόγησε αυτά τα Canadair 360.000.000 ευρώ.

Σήμερα, οι Έλληνες πολίτες καλούνται να πληρώσουν ένα πρόστιμο για τον ΟΠΕΚΕΠΕ 415.000.000 ευρώ. Θέλω να αναλογιστούν οι Έλληνες πολίτες, οι οποίοι μας ακούν, τι θα συνέβαινε εάν η Κυβέρνηση της Νέας Δημοκρατίας διαχειριζόταν με πολύ πιο σώφρονα τρόπο τα χρήματα μας, τα χρήματα των Ελλήνων πολιτών. Τι ενίσχυση θα μπορούσαν να έχουν οι δημόσιες υπηρεσίες, τα σχολεία μας, τα νοσοκομεία μας, τα κέντρα υγείας τα οποία έχουμε; Τι στήριξη θα μπορούσαν να έχουν οι εργαζόμενοι; Τι στήριξη θα μπορούσαν να έχουν οι συνταξιούχοι, αν τα χρήματα της Νέας Δημοκρατίας δεν πήγαιναν σε λίγους και εκλεκτούς, για να έχουμε και πρόστιμα και χαμένες επιδοτήσεις, τις οποίες θα τις ψάχνει η Ευρωπαϊκή Εισαγγελία, περιμένοντας να δούμε και πού θα καταλήξει και πόσα χρήματα θα μπορούσαμε να έχουμε γλιτώσει, εξαιτίας της δική σας κακοδιαχείρισης;

Θα το πω ακόμη πιο καθαρά, με ένα νούμερο. Με αυτά τα 415.000.000 ευρώ πρόστιμο, τα οποία καλούμαστε να πληρώσουμε, θα μπορούσαμε να έχουμε πάρει εφτά ακόμα Canadair για να αντιμετωπίσουμε τα ζητήματα που αντιμετωπίζει η Ελλάδα κάθε καλοκαίρι. Το γεγονός ότι δεν το κάνουμε, έχει τη δικιά σας υπογραφή.

Και θέλω να σας πω κάτι, κλείνοντας, κύριε Πρόεδρε, και σεβόμενος στο χρόνο τον οποίο μου δίνετε. Θέλω να σταθώ σε κάτι το οποίο προσωπικά ως Βουλευτή δύο ετών σε αυτήν την σπουδαία Αίθουσα με ενοχλεί πάρα πολύ. Είναι η επιλογή της διάχυσης των ευθυνών. Ο τρόπος με τον οποίο πορευόμαστε ναρκοθετεί και διαλύει το πολιτικό σύστημα. Δεν υπάρχει κανένας μας, τουλάχιστον στο ΠΑΣΟΚ, ο οποίος θέλει να κρύψει ευθύνες κάτω από το χαλί. Εάν έχετε στοιχεία τα οποία αφορούν προηγούμενες περιόδους, να βγείτε να τα δώσετε, αλλά αυτήν την αθλιότητα την οποία την ξαναζήσαμε και σε άλλες αντίστοιχες περιπτώσεις μέσω φημών, διαρροών, παραπολιτικών οι οποίες έρχονται να μας βάλουν όλους σε ένα σακούλι και να πουν ότι όλοι έχουν την ίδια ευθύνη είναι κάτι το οποίο σας καλώ να αναλογιστείτε τη ζημιά την οποία κάνει στο πολιτικό σύστημα.

Εμείς θέλουμε η δικαιοσύνη να κάνει τη δουλειά της. Αυτήν τη στιγμή η δουλειά που κάνει η Ευρωπαϊκή Εισαγγελία αφορά, κατά τα ρεπορτάζ τα οποία βλέπουμε και τη δικογραφία η οποία φαίνεται να έρχεται, δύο Υπουργούς της Νέας Δημοκρατίας. Αφορά μία συγκεκριμένη περίοδο από το 2016 μέχρι το 2024. Αφορά 5.000 ΑΦΜ τα οποία ξεμπλόκαρε η δικιά σας Κυβέρνηση και τα οποία ήταν μπλοκαρισμένα από δικό σας διοικητή. Δεν αφορά ούτε τη δεκαετία του 1980 ούτε τη δεκαετία του 1990 ούτε τη δεκαετία του 2000. Αφορά την περίοδο της διακυβέρνησης της χώρας από τη Νέα Δημοκρατία, την περίοδο στην οποία αλλάξετε έξι Υπουργούς, έξι διοικητές του ΟΠΕΚΕΠΕ και σήμερα κινδυνεύουν να πληρώσουν αυτοί την ανικανότητα και την ανεπάρκεια και ό,τι άλλο μπορεί να κρύβεται από κάτω -το οποίο θα δούμε τι μπορεί να είναι- οι έντιμοι καθαροί αγρότες και κτηνοτρόφοι.

Και πρέπει ταυτόχρονα, κύριε Υπουργέ, να κάνετε ό,τι περνάει από το χέρι σας, για να μην πληρώσουν οι χιλιάδες έντιμοι και καθαροί αγρότες και κτηνοτρόφοι τη δικιά σας ανικανότητα και ανεπάρκεια, γιατί αυτά τα πρόστιμα και όλα τα υπόλοιπα τα οποία έρχονται θα τα πληρώσει όλος ο ελληνικός λαός για πέντε χιλιάδες εκλεκτούς οι οποίοι έκαναν μπίζνες με τα χρήματα του ελληνικού λαού. Αυτό είναι απαράδεκτο, είναι αδιανόητο. Σε αυτούς πρέπει να καταλήξει το πρόστιμο, όχι στον ελληνικό λαό ο οποίος μοχθεί να τα βγάλει πέρα σε πολύ δύσκολες συνθήκες.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χρηστίδη.

Και να καλέσω τώρα στο Βήμα τον Κοινοβουλευτικό Εκπρόσωπο του Κομμουνιστικού Κόμματος Ελλάδος τον κ. Νικόλαο Καραθανασόπουλο.

Μετά τον λόγο θα πάρει ο Κοινοβουλευτικός Εκπρόσωπος της Νέας Αριστεράς κ. Δημήτρης Τζανακόπουλος, στη συνέχεια ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας και θα κλείσει ο κύκλος των Κοινοβουλευτικών Εκπροσώπων με τον Κοινοβουλευτικό Εκπρόσωπο της Νέας Δημοκρατίας κ. Λαζαρίδη. Στο τέλος, τη διαδικασία θα ολοκληρώσει με την τοποθέτηση του ο Υπουργός.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Βεβαίως, οι εξελίξεις δεν αφήνουν κανένα περιθώριο για εφησυχασμό. Έχουμε μια πρόσκαιρη και αβέβαιη ιμπεριαλιστική εκεχειρία με το πιστόλι στον κρόταφο των λαών. Δεν έχουμε καμία απολύτως εμπιστοσύνη στην ιμπεριαλιστική εκεχειρία. Μια τέτοια, άλλωστε, εκμεταλλεύτηκε και το κράτος τρομοκράτης και κατακτητής του Ισραήλ, για να συνεχίσει την ολομέτωπη επίθεση στη Γάζα και να κλιμακώσει τη γενοκτονία των Παλαιστινίων στις αρχές του χρόνου.

Γιατί είναι αβέβαιη αυτή η εκεχειρία; Γιατί, βεβαίως, δεν μπορεί να συγκαλύψει τη μεγάλη εικόνα. Και η μεγάλη εικόνα δεν είναι τα πυρηνικά του Ιράν. Η μεγάλη εικόνα είναι οι εντεινόμενοι, σφοδροί ανταγωνισμοί ανάμεσα στα ιμπεριαλιστικά κέντρα για τον έλεγχο των ενεργειακών πηγών και διαδρομών, για τον έλεγχο των παγκόσμιων εμπορικών διαδρομών. Άλλωστε, είναι εν εξελίξει ο εμπορικός πόλεμος ανάμεσα στις Ηνωμένες Πολιτείες και στην Κίνα. Γι’ αυτό ακριβώς και οι Ηνωμένες Πολιτείες στηρίζουν τον δρόμο τον ινδικό που είναι ανταγωνιστικός προς τον κινεζικό.

Αυτά ακριβώς επιβάλλουν και τις αλλαγές των συνόρων στη Μέση Ανατολή. Άλλωστε, η πρόταση η αμερικανονατοϊκή για τη νέα Μέση Ανατολή έχει εδώ και δύο δεκαετίες ζωή. Επί της ουσίας για τι μιλάει αυτή η νέα Μέση Ανατολή; Για αλλαγή συνόρων και η δημιουργία κρατών-προτεκτοράτων. Σε ένα σχέδιο που είχε βγει στη δημοσιότητα το Ιράν τεμαχίζεται σε τρία κρατίδια. Αυτό ακριβώς τον σχεδιασμό τον εφάρμοσαν αρχικά στα Βαλκάνια με τη διάλυση της ενιαίας Γιουγκοσλαβίας. Το εφαρμόζουν στη Μέση Ανατολή. Και βεβαίως, μην έχετε καμία αυταπάτη ότι όλο αυτό δεν θα επεκταθεί και στην Ανατολική Μεσόγειο όπου ακριβώς βρίσκονται υπό αμφισβήτηση και κυριαρχικά δικαιώματα της χώρας μας στα πλαίσια των ανταγωνισμών με την τουρκική αστική τάξη.

Και δεν είναι μόνο οι αλλαγές των συνόρων, είναι και οι ανατροπές ηγεσιών στη Λιβύη, στο Ιράκ και πρόσφατα στη Συρία με την άνοδο των τζιχαντιστών στην εξουσία μετά το σχέδιο των Αμερικανών, των Τούρκων και του Ισραήλ, για να ανατρέψουν την κυβέρνηση του Άσαντ. Και αυτό, βεβαίως, οδήγησε στο νέο στυγερό έγκλημα, στην αποκρουστική επίθεση αυτοκτονίας ενάντια στην ελληνορθόδοξη εκκλησία του Προφήτη Ηλία με είκοσι δύο νεκρούς και δεκάδες τραυματίες.

Ποιοι ευθύνονται γι’ αυτό; Πρώτα απ’ όλα, η κυβέρνηση των τζιχαντιστών που έχει αναγνωριστεί και από την Ελλάδα και από την Ευρωπαϊκή Ένωση και τις Ηνωμένες Πολιτείες και τους υπόλοιπους συμμάχους ανά τη γη. Είναι μια κυβέρνηση η οποία στρέφεται ενάντια στον συριακό λαό και ενάντια στις εθνικές και θρησκευτικές μειονότητες. Γι’ αυτό ακριβώς το λόγο και μιλάμε για ένα τεράστιο έγκλημα, στο οποίο βεβαίως έχει ευθύνες και η Ελληνική Κυβέρνηση και όχι μόνο αλλά και άλλα κόμματα που πανηγύρισαν για την ανατροπή του Άσαντ.

Από αυτήν την άποψη αποτελεί πρόσχημα τα πυρηνικά που έχει το Ιράν. Άλλωστε, το Ισραήλ έχει και πυρηνικά όπλα, άσχετα αν αυτό δεν το αναγνωρίζει επίσημα, δεν συμμετέχει στη η συμφωνία για τη μη διάδοση των πυρηνικών όπλων και αρνείται οποιονδήποτε έλεγχο στο εσωτερικό του αυτό το κράτος-τρομοκράτης. Έτσι, λοιπόν, επί της ουσίας και η μεγάλη εικόνα δεν είναι τίποτε άλλο παρά η σύγκρουση ανάμεσα στον ευρωατλαντικό άξονα και στον υπό διαμόρφωση ευρωασιατικό. Γι’ αυτό ακριβώς και οι σχεδιασμοί, αυτό που είπε ο Γερμανός Μερτς, «το Ισραήλ κάνει τη βρόμικη δουλειά για λογαριασμό μας». Γι’ αυτό ακριβώς και οι σχεδιασμοί του κράτους-κατακτητή στηρίζονται από τις Ηνωμένες Πολιτείες, το ΝΑΤΟ και την Ευρωπαϊκή Ένωση.

Και η Ελλάδα εμπλέκεται άμεσα στον πόλεμο. Η Σούδα, η βάση αυτή η οποία εκσυγχρονίζεται και ανανεώνεται έχει παίξει κομβικό ρόλο στη σύγκρουση αυτή που εξελίσσεται στη Μέση Ανατολή. Οι φρεγάτες που έχουμε αποστείλει, η συστοιχία των Patriot στη Σαουδική Αραβία, αυτές οι εξελίξεις αλλά και η στάση της χώρας μας βάζουν σε κίνδυνο τους στρατευμένους μας οι οποίοι υπάρχουν στις νατοϊκές αποστολές, αλλά και τους εκατοντάδες εγκλωβισμένους ναυτεργάτες που βρίσκονται αυτήν τη στιγμή στα στενά του Ορμούζ. Η Ελλάδα όχι μόνο με τη στήριξη της Κυβέρνησης, αλλά και των υπολοίπων κομμάτων -και του όλου ΣΥΡΙΖΑ και του ΠΑΣΟΚ- μετατράπηκε τα τελευταία χρόνια σε ορμητήριο των αμερικανονατοϊκών ιμπεριαλιστικών σχεδιασμών και ταυτόχρονα την ίδια στιγμή μετατρέπεται και σε στόχο αντιποίνων από μεριάς των αντιμαχόμενων αυτών ομάδων και συγκρούσεων.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Γι’ αυτόν ακριβώς το λόγο στις σημερινές συνθήκες, αν κάτι απαιτείται, είναι η άμεση απεμπλοκή της χώρας μας από αυτές τις ιμπεριαλιστικές συγκρούσεις, η επιστροφή όλων των στρατευμένων στην Ελλάδα, το κλείσιμο των βάσεων και βέβαια η επιστροφή με ασφάλεια των ναυτεργατών στη χώρα μας και ταυτόχρονα η καταγγελία της στρατηγικής συμφωνίας με το Ισραήλ που ξεκίνησε από το ΠΑΣΟΚ, ο ΣΥΡΙΖΑ την πήγε ένα βήμα παραπέρα και την απογείωσε η Κυβέρνηση της Νέας Δημοκρατίας, για να εκφραστεί με αυτό τον τρόπο η μαχητική αλληλεγγύη των λαών στους λαούς της περιοχής, αλλά και ιδιαίτερα στον παλαιστινιακό λαό.

Είναι γνωστό, κύριε Πρόεδρε, ότι το κόμμα μας έχει καταθέσει αίτηση για προ ημερησίας διάταξης συζήτηση στη Βουλή γι’ αυτά τα ζητήματα. Και μάλιστα, η επικαιρότητα είναι ακόμη μεγαλύτερη, από τη στιγμή που τα τύμπανα του πολέμου ηχούν όλο και πιο δυνατά. Γιατί σήμερα και αύριο συγκαλείται η Σύνοδος Κορυφής του ΝΑΤΟ με τη συμμετοχή και του Έλληνα Πρωθυπουργού, όπου επί της ουσίας το ΝΑΤΟ επικαιροποιεί το πρόγραμμά του, στοχοποιώντας ακόμη πιο ανοιχτά τον υπό διαμόρφωση ευρωασιατικό άξονα και ιδίως την Κίνα.

Γι’ αυτόν ακριβώς τον λόγο στην ατζέντα αυτής της Συνόδου Κορυφής δεν είναι τίποτε άλλο παρά η συζήτηση του επικαιροποιημένου σχεδίου πολεμικής ετοιμότητας του ΝΑΤΟ, το οποίο βασίζεται, όπως λέει το ίδιο, πρώτον, σε ένα κατάλληλο μείγμα πυρηνικών, συμβατικών και πυραυλικών αμυντικών δυνατοτήτων, τα οποία συμπληρώνονται από διαστημικές και κυβερνοδυναμικές δυνατότητες και δεύτερον, μαζί με αυτό, στην αύξηση, στον υπερδιπλασιασμό των πολεμικών δαπανών των κρατών-μελών του ΝΑΤΟ στο 5%: 3,5% για βασικές αμυντικές δαπάνες, για νέα εξοπλιστικά προγράμματα και 1,5% του ΑΕΠ ετησίως στις λεγόμενες επενδύσεις διττής χρήσης που μπορούν να αξιοποιηθούν και για πολεμικούς σκοπούς.

Βέβαια, ο λογαριασμός δεν σταματάει εδώ, αν νομίζει κάποιος ότι σταματάει μόνο με το 5% αύξηση των αμυντικών δαπανών. Είναι και τα 800 δισεκατομμύρια της Ευρωπαϊκής Ένωσης για την ερχόμενη πενταετία, τα οποία βεβαίως θέλουν να μετατρέψουν σε «αστακό», επί της ουσίας, την Ευρωπαϊκή Ένωση για να μπορεί να συμμετέχει και αυτή πιο αποτελεσματικά σε αυτούς τους ιμπεριαλιστικούς σχεδιασμούς.

Αυτό θα οδηγήσει σε νέες περικοπές του κρατικού προϋπολογισμού που αφορούν στοιχειώδεις ανάγκες λαϊκές και βεβαίως σε νέα κλιμάκωση των αντιλαϊκών, αντεργατικών μέτρων. Ήδη ετοιμάζεται το νέο εργασιακό σχέδιο για να έρθει στη Βουλή, όπου επί της ουσίας νομιμοποιεί τη δεκατριάωρη απασχόληση την ημέρα ακόμη και σε έναν εργοδότη, κατ’ εξαίρεση πάντοτε, αλλά οι εξαιρέσεις γίνονται κανόνες. Και βέβαια κλιμακώνει ακόμη περισσότερο τον αυταρχισμό και την αστυνομοκρατία και τη βία απέναντι στα συνδικαλιστικά δικαιώματα των εργαζομένων. Πρόσφατο περιστατικό είναι οι ναυτεργάτες στα πλοία της Αδριατικής, οι οποίοι συνεχίζουν για μία ακόμη μέρα την εικοσιτετράωρη απεργία, παρά τις διώξεις και την υπόθεση ποινικοποίησης της απεργίας τους.

Βεβαίως, «πλυντήριο» στην κυβερνητική πολιτική -και όχι μόνο στην κυβερνητική πολιτική, αλλά και στις επιδιώξεις των Αμερικάνων, του ΝΑΤΟ και της Ευρωπαϊκής Ένωσης- είναι και το ΠΑΣΟΚ και ο ΣΥΡΙΖΑ. Δεν τόλμησαν να πουν κουβέντα για όλα αυτά σήμερα, παρά τις τοποθετήσεις τις οποίες έχουν. Γιατί; Γιατί έχουν βάλει τη σφραγίδα τους σε όλα αυτά τα ζητήματα και τιμούν την υπογραφή τους και στη στρατηγική συμφωνία με το Ισραήλ, αλλά και στη στρατηγική συμφωνία με τις Ηνωμένες Πολιτείες και τη μετατροπή της χώρας μας σε ορμητήριο των αμερικανο-νατοϊκών σχεδιασμών.

Βεβαίως, υπάρχουν και άλλα ζητήματα της επικαιρότητας, όπως είναι η υπόθεση του ΟΠΕΚΕΠΕ…

**ΠΡΟΕΔΡΕΥΟΥΣΑ (Όλγα Γεροβασίλη):** Να θυμίσω τον χρόνο, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω σε ενάμισι λεπτό, αν μου επιτρέπετε.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Βεβαίως, είναι το σκάνδαλο του ΟΠΕΚΕΠΕ, το οποίο πρέπει να διερευνηθεί. Άλλωστε, είναι σκάνδαλο της Κοινής Αγροτικής Πολιτικής και όχι μόνο της διαχείρισης των χρημάτων από τη σημερινή Κυβέρνηση. Βεβαίως, είναι και αυτό. Και βεβαίως, πρέπει να σταματήσει οποιαδήποτε κουβέντα και οποιοσδήποτε σχεδιασμός από τη μεριά της Κυβέρνησης αυτό το πρόστιμο να το πληρώσουν οι αγροτοκτηνοτρόφοι ή ο φορολογούμενος λαός. Πρέπει να το πληρώσουν όσοι παράνομα πήραν αυτές τις επιδοτήσεις, καθώς και αυτοί που τους τις έδωσαν.

Βεβαίως, το δεύτερο σημαντικό γεγονός, ιδιαίτερα επίκαιρο, είναι η κατάσταση με την πυρκαγιά στη Χίο, η οποία μαίνεται ανεξέλεγκτη για τρίτη μέρα, αναδεικνύοντας για ακόμη μια φορά την παντελή έλλειψη σχεδίου πρόληψης και προστασίας από τις πυρκαγιές, όπως έγινε και στην περίπτωση της Χίου. Γι’ αυτόν ακριβώς τον λόγο, αν κάτι απαιτείται, είναι να ληφθούν όλα τα αναγκαία μέσα -επίγεια και εναέρια- και χωρίς καμία καθυστέρηση για να μπορέσει να αντιμετωπισθεί αυτή η πυρκαγιά, να προσφερθούν ήδη οι πρώτες βοήθειες στους πληγέντες με φαγητό, νερό και στέγη και να αποκατασταθούν άμεσα οι ζημιές σε κατοικίες, σε υποδομές, σε αγροτικές εκτάσεις, χωρίς «κόφτες», με πλήρη αποζημίωση 100% και χωρίς γραφειοκρατική χρονοκαθυστέρηση. Και βεβαίως, στα πλαίσια αυτά πρέπει να ενισχυθεί ακόμη περισσότερο η Πυροσβεστική Υπηρεσία με μόνιμες προσλήψεις και σύγχρονο εξοπλισμό.

Ευχαριστώ πολύ, κυρία Πρόεδρε, και για την ανοχή.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο κ. Δημήτρης Τζανακόπουλος, Κοινοβουλευτικός Εκπρόσωπος της Νέας Αριστεράς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, θα προσπαθήσω να είμαι σύντομος και μέσα στον χρόνο των πέντε λεπτών που έχουμε σε αυτήν την ειδική διαδικασία κυρώσεων θα μιλήσω μόνο για την εξαιρετικά επικίνδυνη κατάσταση που διαμορφώνεται με επίκεντρο τη Μέση Ανατολή, αλλά είναι επικίνδυνη σε πλανητική κλίμακα πλέον.

Η υποτιθέμενη εκεχειρία που ανακοινώθηκε πριν από λίγες ώρες από τον Πρόεδρο Τραμπ φαίνεται ότι είναι εξαιρετικά πιθανό ότι θα καταρρεύσει ακόμα και μέσα στις επόμενες ελάχιστες ώρες. Φυσικά, δεν μπορεί αυτό να εμφανίζεται ως ξαφνικό. Ο ίδιος ο Πρόεδρος Τραμπ ήταν αυτός που έλεγε πριν από λίγες μέρες ότι θα σκεφτεί σε δεκαπέντε μέρες τι θα κάνει σε σχέση με το Ιράν και επιδεικνύοντας μια ασύγγνωστη, όχι απλά ανευθυνότητα, αλλά μια επικίνδυνη συμπεριφορά, προχώρησε στον βομβαρδισμό προχθές.

Όμως, εδώ το κρισιμότερο το οποίο πρέπει να επισημανθεί στη σημερινή συζήτηση είναι ότι πλέον έχουμε εισέλθει σε μια νέα δομή, σε ένα νέο παράδειγμα λειτουργίας του παγκόσμιου, του αυτοκρατορικού συστήματος. Να σας θυμίσω ότι όταν έγιναν οι βομβαρδισμοί στην πρώην Γιουγκοσλαβία το 1999, όταν έγιναν οι επεμβάσεις στο Ιράκ και στο Αφγανιστάν, υπήρξε μια προσπάθεια εκ μέρους του ΝΑΤΟ ή και των Ηνωμένων Πολιτειών να παρουσιάσουν αυτές τις πολεμικές επιχειρήσεις ως συμβατές με το Διεθνές Δίκαιο. Έγινε αυτή η προσπάθεια. Στη Γιουγκοσλαβία αναπτύχθηκε ένας ολόκληρος νομικός λόγος περί της προστασίας των ανθρωπίνων δικαιωμάτων και διαμορφώθηκε για πρώτη φορά η έννοια της «humanitarian intervention», της ανθρωπιστικής παρέμβασης. Προσπάθησαν τουλάχιστον να τηρήσουν το πρόσχημα της διεθνούς νομιμότητας. Το ίδιο έγινε και όταν επεχείρησαν να δείξουν ότι στο Ιράκ υπάρχουν όπλα μαζικής καταστροφής ή όταν στο Αφγανιστάν επιχείρησαν να δικαιολογήσουν την επέμβαση στη βάση της κατασκευασμένης, ούτως ή άλλως, θεωρίας ότι βρίσκονται σε νόμιμη άμυνα, επειδή στο Αφγανιστάν δήθεν υπήρχε η βάση της Αλ Κάιντα.

Προσέξτε ποια είναι η διαφορά εδώ: Μέχρι και το Ιράκ υπήρχε η προσπάθεια να πείσουν ότι γίνονται οι επεμβάσεις, αλλά τηρούν τουλάχιστον το Διεθνές Δίκαιο. Σήμερα, μετά την επιχείρηση του Ισραήλ στο Ιράν και μετά τη συμμετοχή των Ηνωμένων Πολιτειών με τους τρεις βομβαρδισμούς στο Ιράν, δεν υπάρχει τέτοια προσπάθεια έστω και προσχηματικής δικαιολόγησης του πολέμου. Δεν υπάρχει καν προσπάθεια συγκρότησης, κατασκευής, ακόμα και ενός ακραίου νομικού επιχειρήματος, το οποίο μπορεί να μην είναι πειστικό. Δεν υπάρχει, όμως, τίποτα.

Χτυπήσαμε γιατί θέλαμε να χτυπήσουμε! Αυτό είναι τεράστια μετατόπιση για το διεθνές σύστημα παγκόσμιας ασφάλειας.

Και ποιο είναι εδώ το προβληματικό; Αντί η Κυβέρνηση να καταγγείλει αυτές τις παραβιάσεις της διεθνούς νομιμότητας, οι οποίες δεν αμφισβητούνται από τους επιτιθέμενους -δεν λένε ότι τηρούμε το διεθνές δίκαιο, αλλά ότι επιβάλλουμε το δίκαιο του ισχυρού-, και οι οποίες παραβιάσεις είναι παραδεδεγμένες από αυτούς οι οποίοι επιτίθενται, δεν σιωπά απλώς, αλλά φαίνεται να τις στηρίζει. Και τις στηρίζει και εμπράκτως. Έχουμε τον βομβαρδισμό, κατά παράβαση κάθε έννοιας διεθνούς νομιμότητας, του Ιράν από τις Ηνωμένες Πολιτείες και από το Ισραήλ και τι βγαίνει και λέει η Κυβέρνηση; Ότι συστήνουμε αυτοσυγκράτηση και στις δύο πλευρές.

Αλήθεια; Αυτή είναι η τοποθέτηση της Κυβέρνησης όταν έχουμε τέτοιου τύπου παραβίαση της διεθνούς νομιμότητας;

Σας μιλάω τη γλώσσα που καταλαβαίνετε ή τη γλώσσα που ισχυρίζεστε ότι και εσείς μιλάτε, τη γλώσσα του διεθνούς δικαίου, που υποτίθεται ότι είναι το βασικό εργαλείο στο οποίο η Ελληνική Δημοκρατία στηρίζει την υπεράσπιση των κυριαρχικών της δικαιωμάτων. Κι όταν έχουμε μια τέτοια παραβίαση του διεθνούς δικαίου, σιωπάτε.

Καταλαβαίνετε τι σημαίνει αυτό που συμβαίνει αυτή τη στιγμή για τον τρόπο της δόμησης και της εξέλιξης των διεθνών σχέσεων στο εξής; Ποιον εξυπηρετεί; Προφανώς εξυπηρετεί τις μεγάλες περιφερειακές ή κεντρικές δυνάμεις, οι οποίες στο εξής δεν θα δίνουν λογαριασμό σε κανέναν για το τι κάνουν και για το πώς το κάνουν.

Το χειρότερο όμως είναι το εξής. Δεν περίμενα – νομίζω, ελάχιστοι περίμεναν- μια διαφορετική στάση από την Ελληνική Κυβέρνηση, η οποία έχει στηρίξει το εγκληματικό καθεστώς Νετανιάχου, έχει στηρίξει τη γενοκτονία στη Γάζα στο όνομα –προσέξτε- της διασφάλισης των εθνικών μας συμφερόντων. Και αναρωτιέται κανείς, ποιο εθνικό συμφέρον μπορεί να μπει στη ζυγαριά με μια γενοκτονία; Ποιο εθνικό συμφέρον μπορεί να δικαιολογήσει τη γενοκτονική πολιτική του Ισραήλ; Αυτό είναι το πολιτικό ερώτημα.

Τι λέτε; Ότι δεν τα βάζουμε με το Ισραήλ γιατί μας εξυπηρετεί –φαντασιωσικά- στις αντιπαραθέσεις που έχουμε με την Τουρκία. Και είστε έτοιμοι να βάλετε στη ζυγαριά αυτή την «εξυπηρέτηση» –εντός εισαγωγικών- του εθνικού συμφέροντος με μια γενοκτονία. Αυτή είναι η στρατηγική. Επομένως, δεν περιμέναμε κάτι διαφορετικό από τη μεριά της Κυβέρνησης.

Το περίεργο είναι η στάση του ΠΑΣΟΚ. Άκουσα τον Κοινοβουλευτικό Εκπρόσωπο του ΠΑΣΟΚ σήμερα σε μια τέτοια κρισιμότατη παγκόσμια συνθήκη, που –ξαναλέω- δημιουργεί κινδύνους πλανητικής κλίμακας, και δεν βρήκε να πει μία κουβέντα για την πολιτική της Κυβέρνησης να στηρίζει τις πολεμικές επιχειρήσεις. Ούτε μία κουβέντα για να καταδικάσει, να καταγγείλει!

Νομίζω ότι εδώ δεν έχουμε να κάνουμε με στάση η οποία είναι αποτέλεσμα αμέλειας από τη μεριά ειδικά του ΠΑΣΟΚ. Είναι στάση στρατηγικής σύγκλισης με τη Νέα Δημοκρατία. Όπως στρατηγικά συγκλίνει το ΠΑΣΟΚ με τη Νέα Δημοκρατία στα ζητήματα των εξοπλισμών, στα ζητήματα της αύξησης των αμυντικών δαπανών στο 5%, όπως δεν τολμά να πει μια κουβέντα για τη μετατροπή της χώρας και της Ευρώπης σε πολεμική οικονομία, κατά τον ίδιο τρόπο στρατηγικά συγκλίνει στη στήριξη της εξωτερικής πολιτικής της Κυβέρνησης, η οποία, όχι απλώς αρνείται κατηγορηματικά να καταγγείλει τις παραβιάσεις και αυτά τα πρωτοφανή πράγματα τα οποία συμβαίνουν αυτή τη στιγμή στη Μέση Ανατολή, αλλά εμπράκτως στηρίζει τους πολιτικούς σχεδιασμούς Ισραήλ και Ηνωμένων Πολιτειών. Και αυτό δεν μπορεί να συγκροτήσει προοδευτική δημοκρατική λύση απέναντι στην Κυβέρνηση, απέναντι στη στρατηγική του καθεστώτος Μητσοτάκη.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η εύθραυστη εκεχειρία που ανακοίνωσε σήμερα το πρωί ο Αμερικανός Πρόεδρος Ντόναλντ Τραμπ φαίνεται πως την τελευταία ώρα, τα τελευταία λεπτά, κατέρρευσε. Και κατέρρευσε διότι η Κυβέρνηση Νετανιάχου, η Κυβέρνηση του Ισραήλ, αποφάσισε να χτυπήσει νέους στόχους στην Τεχεράνη, συνεχίζοντας έτσι τη σύρραξη Ισραήλ - Ιράν που ξεκίνησε πριν από δώδεκα μέρες.

Η εξέλιξη αυτή, δηλαδή η κατάρρευση της εκεχειρίας, επιβεβαιώνει πόσο ψευδείς ήταν η δήλωση του Μπενιαμίν Νετανιάχου λίγο νωρίτερα, όταν αποδέχτηκε την εκεχειρία του Προέδρου Τραμπ, ότι όλοι οι στόχοι που είχε το Ισραήλ απέναντι στο Ιράν είχαν επιτευχθεί. Αυτό δεν ήταν ακριβές και βεβαίως τώρα φάνηκε γιατί επανέρχεται στη σύρραξη με το Ιράν, παρά το γεγονός ότι ο ίδιος πριν από λίγες ώρες δήλωσε ότι έχει πετύχει όλους τους στόχους του.

Ο ισχυρισμός του Ισραήλ ότι η Τεχεράνη είναι εκείνη που έχει παραβιάσει την εκεχειρία διαψεύδεται από το καθεστώς του Ιράν και διαψεύδεται και από ανεξάρτητους αναλυτές. Με άλλα λόγια, έχουμε μια συνέχιση αυτού του πολέμου, ο οποίος στην πραγματικότητα δεν έχει τον σκοπό που διακηρύσσει το Ισραήλ, δηλαδή να καταστρέψει το ειρηνικό πυρηνικό πρόγραμμα του Ιράν.

Πρέπει να υπογραμμίσουμε ότι σύμφωνα με τους διεθνείς οργανισμούς που έχουν την ευθύνη να το επιτηρούν, δηλαδή τον Διεθνή Οργανισμό Ατομικής Ενέργειας και τον Πρόεδρό του κ. Γκρόσι, δεν υπάρχει κανένα στοιχείο που να επιβεβαιώνει ότι το Ιράν έχει αποκτήσει πυρηνικά όπλα ή ότι κατασκευάζει πυρηνικά όπλα.

Με άλλα λόγια, ο σκοπός της συνέχισης αυτής της σύρραξης από την πλευρά του Ισραήλ είναι κατ’ αρχάς να αποπροσανατολίσει την παγκόσμια κοινή γνώμη από το πραγματικό πρόβλημα, από τον πυρήνα του προβλήματος στη Μέση Ανατολή, που είναι το παλαιστινιακό και αυτή τη στιγμή η γενοκτονία που συντελείται στη Γάζα από τον περασμένο Οκτώβριο. Και ο δεύτερος στόχος του κ. Νετανιάχου είναι να εμπλέξει τις Ηνωμένες Πολιτείες σε έναν πόλεμο με το Ιράν, τον βασικό αντίπαλο του Ισραήλ στην περιοχή αυτή τη στιγμή, με σκοπό να πετύχει αυτό που έκαναν καταστροφικά οι Ηνωμένες Πολιτείες το 2003 στο Ιράκ, δηλαδή μια αλλαγή καθεστώτος.

Όπως βλέπουμε τελικά, ούτε φαίνεται να έχει υπάρξει ολοσχερής καταστροφή του ειρηνικού πυρηνικού προγράμματος του Ιράν, σύμφωνα με ανεξάρτητους αναλυτές. Δεν φαίνεται βεβαίως, ως τώρα τουλάχιστον, να έχει καταφέρει ο κ. Νετανιάχου να εμπλέξει τις Ηνωμένες Πολιτείες σε μία εκστρατεία με στόχο την αλλαγή του καθεστώτος του Ιράν.

Δυστυχώς για την παγκόσμια κοινή γνώμη, ενώ στιγμιαία αποπροσανατόλισε την προσοχή από το πραγματικό πρόβλημα, που είναι η γενοκτονία στη Γάζα, ο κόσμος ωστόσο συνεχίζει να παρακολουθεί τα έκτροπα που συμβαίνουν εκεί και θα επανέλθει σύντομα η Γάζα στο προσκήνιο, γιατί αυτό είναι το βασικό πρόβλημα.

Η άποψη της Πλεύσης Ελευθερίας είναι ότι η ειρήνη στη Μέση Ανατολή δεν θα επιτευχθεί μέσα από τέτοιες επιχειρήσεις όπως αυτές του Ισραήλ, αλλά θα επιτευχθεί μέσα από μια δίκαιη λύση του Παλαιστινιακού που προϋποθέτει βεβαίως να υπάρξει παύση πυρός στη Γάζα και τερματισμός της πολιτικής της γενοκτονίας.

Στο διάστημα αυτό φάνηκε ότι η Κυβέρνηση Μητσοτάκη έχει υιοθετήσει μια προβληματική πολιτική, μια αδιέξοδη πολιτική, η οποία ήταν γεμάτη από αστοχίες και λανθασμένες επιλογές το τελευταίο δωδεκαήμερο.

Η Κυβέρνηση Μητσοτάκη αρνήθηκε να καταδικάσει τις επιθέσεις του Ισραήλ κατά του Ιράν, παρά το γεγονός ότι παραβιάζουν κατάφωρα το διεθνές δίκαιο. Ρωτήσαμε εδώ χθες σε επίκαιρη ερώτηση τον Υφυπουργό Εξωτερικών και πάλι αρνήθηκε να καταδικάσει αυτές τις επιθέσεις. Αρνήθηκε να καταδικάσει και τον βομβαρδισμό του Ιράν από τις Ηνωμένες Πολιτείες, κάτι που είναι άλλη μία παραβίαση του διεθνούς δικαίου.

Αγνόησε η Κυβέρνηση τις διαβεβαιώσεις του κ. Grossi, του Προέδρου του Διεθνούς Οργανισμού Ατομικής Ενέργειας που ανήκει στον ΟΗΕ, ο οποίος διαβεβαίωνε ότι δεν υπάρχουν πυρηνικά όπλα στο Ιράν. Αντιθέτως, ο κ. Γεραπετρίτης παραπλανητικά είπε σε συνέντευξή του ότι το Ιράν έχει οπλοστάσιο πυρηνικών, ένα ψεύδος για να αποπροσανατολίσει την κοινή γνώμη. Συνέχισε όλο αυτό το διάστημα η ελληνική Κυβέρνηση να ταυτίζεται ουσιαστικά με την καταστροφική μιλιταριστική πολεμοχαρή πολιτική του Μπενιαμίν Νετανιάχου, καταζητούμενου βεβαίως από το Διεθνές Ποινικό Δικαστήριο για εγκλήματα κατά της ανθρωπότητας.

Αυτήν τη στιγμή η επικεφαλής της Πλεύσης Ελευθερίας Ζωή Κωνσταντοπούλου βρίσκεται στη Χάγη, συμμετέχοντας μαζί με τον πρώην Πρωθυπουργό της Ιταλίας Giuseppe Conte σε μία αντινατοϊκή πρωτοβουλία, ένα ευρωπαϊκό κάλεσμα κατά του μιλιταρισμού, με στόχο την προάσπιση της ειρήνης, την προώθηση του διαλόγου και της διπλωματίας ως μέσα επίλυσης των διαφορών. Η πρωτοβουλία αυτή εναντιώνεται στο «ράλι» των εξοπλισμών που ενθαρρύνεται από τις Ηνωμένες Πολιτείες τους τελευταίους μήνες στην Ευρώπη και είναι κατά της αύξησης των αμυντικών δαπανών των κρατών-μελών του ΝΑΤΟ στο 5%, όπως διατύπωσε ότι επιθυμεί ο Πρόεδρος Τραμπ, γιατί κάτι τέτοιο θα οδηγήσει την Ευρώπη σε μία πολεμική οικονομία.

Η Πλεύση Ελευθερίας είναι κατά αυτών των επιλογών και θεωρεί ότι πρέπει η Ευρώπη να μη χάσει την επαφή της με τη διπλωματία ως το βασικό εργαλείο επίλυσης των διαφορών και να μη χάσει την προσήλωσή της στην παγκόσμια ειρήνη.

Θα ήθελα να αναφερθώ τώρα σύντομα στην πυρκαγιά που περνάει το τρίτο εικοσιτετράωρό της στη Χίο και η οποία έχει καταστρέψει ένα σημαντικό τμήμα του νησιού. Δάση, καλλιέργειες, σπίτια έχουν καταστραφεί. Υπήρξαν εκκενώσεις κατοίκων σε χωριά και συνοικισμούς. Φαίνεται πως έχουν καταστραφεί περί τα 60.000 στρέμματα από τις πυρκαγιές οι οποίες αναζωπυρώθηκαν χθες το βράδυ και οι τοπικές αρχές αναφέρουν ότι απειλούνται ξανά τα Μαστιχοχώρια, με κίνδυνο να επιστρέψουμε στις καταστροφές που είχαμε το 2012 στο νησί. Η πόλη της Χίου επίσης βρίσκεται σε κίνδυνο και όλα αυτά μας ανησυχούν.

Χθες η Ζωή Κωνσταντοπούλου έκανε δηλώσεις σχετικά με αυτό το θέμα και υπογράμμισε την ανάγκη άμεσων προσλήψεων στο Πυροσβεστικό Σώμα, το οποίο έχει τεράστιες ελλείψεις σε οργανικές θέσεις, περί τις τρεισήμισι χιλιάδες ακόμα, μετά από πολλά χρόνια διακυβέρνησης της Νέας Δημοκρατίας, καθώς και σε ενίσχυση της Πολιτικής Προστασίας, για να μην έχουμε πάλι ένα καλοκαίρι γεμάτο καταστροφές από πυρκαγιές.

Η ηγεσία του Υπουργείου Πολιτικής Προστασίας έκανε λόγο για ύποπτες συνθήκες όσον αφορά το ξέσπασμα των πυρκαγιών στη Χίο. Θεωρούμε ότι αυτές οι συνθήκες πρέπει να διερευνηθούν πλήρως και να εντοπιστούν οι τυχόν ένοχοι, διότι ο κίνδυνος από τους εμπρησμούς είναι ένας κίνδυνος ο οποίος απειλεί πλέον πάρα πολύ σοβαρά και την ασφάλεια των κατοίκων της χώρας, αλλά και την ασφάλεια του φυσικού περιβάλλοντος και αυτά τα φαινόμενα πρέπει να αντιμετωπιστούν πολύ αυστηρά, με μηδενική ανοχή από τις αρχές.

Κλείνοντας, κυρία Πρόεδρε, θα ήθελα να αναφερθώ στο σκάνδαλο του ΟΠΕΚΕΠΕ, ή για να είμαι πιο ακριβής στο κουβάρι σκανδάλων που σχετίζεται με τον ΟΠΕΚΕΠΕ. Την Πέμπτη, πριν από πέντε μέρες, μάθαμε ότι διαβιβάστηκε δικογραφία από την Ευρωπαία Εισαγγελέα στη Βουλή αναφορικά με δύο πολιτικά πρόσωπα για τα οποία έρχεται αυτή η δικογραφία. Πληροφορούμαστε ότι αυτή η δικογραφία ακόμη δεν έχει φτάσει στη Βουλή πέντε μέρες μετά και ανησυχούμε γι’ αυτήν τη μεγάλη καθυστέρηση.

Ταυτόχρονα, στην κυριακάτικη ανάρτησή του ο κ. Μητσοτάκης έκανε εκτεταμένη αναφορά στα σκάνδαλα του ΟΠΕΚΕΠΕ, τα οποία όμως αρνείται να αποκαλέσει με το πραγματικό τους όνομα ως σκάνδαλα. Μίλησε για ζήτημα του ΟΠΕΚΕΠΕ και επιχείρησε μέσα από την ανάρτησή του μια πλήρη διάχυση ευθυνών. Μίλησε για παθογένειες του παρελθόντος, λες και η Νέα Δημοκρατία δεν κυβερνά τα τελευταία έξι χρόνια. Μίλησε για ευθύνες προηγούμενων κυβερνήσεων, λες και η Νέα Δημοκρατία δεν κυβερνά, με το σκάνδαλο ή τα σκάνδαλα που αφορούν τον ΟΠΕΚΕΠΕ να έχουν οξυνθεί ιδιαίτερα τα τελευταία έξι χρόνια, όπως γνωρίζουμε. Μίλησε για άλλες χώρες της Ευρωπαϊκής Ένωσης οι οποίες αντιμετωπίζουν –λέει- παρόμοια κατάσταση, άρα αφού και οι άλλοι αντιμετωπίζουν τέτοια κατάσταση, γιατί εμείς είμαστε ανήσυχοι; Προσπάθησε μάλιστα να ζητήσει εύσημα γιατί –λέει- «η Κυβέρνηση της Νέας Δημοκρατίας είμαστε η πρώτη Κυβέρνηση που έχει επίγνωση του προβλήματος». Να του δώσουμε και παράσημο! Μα, βεβαίως είστε η πρώτη Κυβέρνηση, γιατί εμπλέκεστε στο πρόβλημα από την αρχή, άρα το ξέρατε από την αρχή.

Η Πλεύση Ελευθερίας έχει καταθέσει και συζητήσει δύο επίκαιρες ερωτήσεις ήδη γι’ αυτό το θέμα τον τελευταίο μήνα, τη μία από τη συνάδελφό μας κ. Καραγεωργοπούλου και την άλλη από εμένα. Κατέθεσα και χθες νέα ερώτηση για τα σκάνδαλα του ΟΠΕΚΕΠΕ. Αυτά τα σκάνδαλα είναι πολλά. Υπάρχουν και ζητήματα τα οποία δεν έχουν ερευνηθεί και αφορούν την περίοδο ’22-’23, όπως κατήγγειλε και ο τελευταίος Πρόεδρος του ΟΠΕΚΕΠΕ, όταν κατέρρευσε το πληροφοριακό σύστημα του Οργανισμού.

Θα πρέπει πλέον να καταλάβουμε όλοι ότι αντί να λέει η Κυβέρνηση «είμαστε οι πρώτοι που εντοπίσαμε το σκάνδαλο και οι πρώτοι που έχουμε επίγνωση αυτού», πρέπει να εξηγήσει πλέον ξεκάθαρα στον λαό γιατί έξι χρόνια μετά, ακόμη δεν έχει κάνει τίποτα ούτως ώστε να εξυγιανθεί ο ΟΠΕΚΕΠΕ, παρά τις αλλεπάλληλες ανακοινώσεις σχεδίων, προγραμμάτων και στόχων εξυγίανσης του Οργανισμού.

Η μη εξυγίανση του ΟΠΕΚΕΠΕ είναι δική σας ευθύνη και εμείς θα σας ελέγχουμε διαρκώς μέχρι να φανεί όλη η αλήθεια και να πάψετε -γιατί δυστυχώς κάνετε το ίδιο πράγμα και εδώ-, να πάψετε να συγκαλύπτετε τα σκάνδαλα αυτού του Οργανισμού, για τα οποία έχετε τεράστιες ευθύνες.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Μακάριος Λαζαρίδης, Κοινοβουλευτικός Εκπρόσωπος της Νέας Δημοκρατίας.

Κύριε συνάδελφε, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, πριν από λίγες ημέρες τέσσερα κόμματα, δύο από την άκρα αριστερά και δύο από την άκρα δεξιά, ένωσαν τις δυνάμεις τους καταθέτοντας μία πρόταση για τη σύσταση Προανακριτικής Επιτροπής αναφορικά με την ανείπωτη εθνική τραγωδία των Τεμπών.

Σήμερα παρακολουθήσαμε πάλι αυτά τα άκρα λίγο-πολύ να ενώνονται για άλλα ζητήματα, τα οποία έχουν να κάνουν με την εξωτερική μας πολιτική, ζητήματα τα οποία έχουν να κάνουν με δήθεν σκάνδαλα της Κυβερνήσεως της Νέας Δημοκρατίας. Φαίνεται ότι κάπως έτσι, με αυτόν τον τρόπο θα πορευτούμε μέχρι τις εκλογές του 2027, καθώς τα κόμματα αυτά αντιλαμβάνονται ότι δεν μπορούν να πείσουν τον ελληνικό λαό και δεν έχουν ουσιαστικές προτάσεις για το αύριο της χώρας μας, οπότε θα πάμε σε μια προεκλογική περίοδο γεμάτη από υποτιθέμενα σκάνδαλα.

Αλλά εκείνο το οποίο πραγματικά με προβληματίζει περισσότερο είναι αυτά τα οποία λίγο πολύ άκουσα και τα οποία ταυτίζονται από το ΠΑΣΟΚ αλλά και από τον ΣΥΡΙΖΑ, χωρίς όμως να τα θεωρώ κόμματα των άκρων. Θα ξεκινήσω καταρχάς με τα ζητήματα της εξωτερικής πολιτικής και την κριτική η οποία ασκήθηκε και ασκείται το τελευταίο διάστημα στην Κυβέρνηση για έλλειψη πρωτοβουλιών. Μα, μόλις χθες στο Συμβούλιο Εξωτερικών Υποθέσεων της Ευρωπαϊκής Ένωσης, ο Υπουργός Εξωτερικών, κ. Γεραπετρίτης κατέθεσε συγκεκριμένες προτάσεις που δείχνουν ότι η χώρα μας όχι μόνον είναι απούσα από την κρίσιμη αυτή κατάσταση που υπάρχει στην ευρύτερη περιοχή αλλά καταθέτει και συγκεκριμένες προτάσεις. Πιθανώς να διέλαθαν της προσοχής σας. Θα σας τις επισημάνω πάρα πολύ γρήγορα.

Η πρώτη πρόταση αφορά την ανάγκη μιας πολιτικής λύσης η οποία θα έρθει μέσα από την αποκλιμάκωση της έντασης. Η δεύτερη είναι η ανάγκη προστασίας όλων των αμάχων και βεβαίως η προστασία της ελευθερίας της ναυσιπλοΐας. Η τρίτη είναι η ανάγκη έντονης παρουσίας και συμμετοχής της Ευρωπαϊκής Ένωσης στις διεργασίες οι οποίες γίνονται τη στιγμή αυτή. Το τέταρτο -και εδώ είναι μια πολύ καθαρή απάντηση σε αυτά τα οποία άκουσα πριν από λίγο αναφορικά με τη Γάζα- είναι ότι η Ελληνική Κυβέρνηση πιστεύει ότι πρέπει να ενισχύσουμε ακόμα περισσότερο την προσπάθεια μας έτσι ώστε να υπάρξει απρόσκοπτη ροή ανθρωπιστικής βοήθειας στη Γάζα και επιπλέον πρέπει να ενισχυθεί η παλαιστινιακή αρχή για να μπορέσει να ανταποκριθεί σε ό,τι διακυβεύεται. Το πέμπτο είναι ότι, κακά τα ψέματα, τα ζητήματα τα οποία συνδέονται με τη Μέση Ανατολή αφορούν επίσης και τη Συρία και τη Λιβύη όπου παρατηρούνται αυξημένες μεταναστευτικές ροές. Και είναι ευθύνη της Ευρωπαϊκής Ένωσης να μπορέσει να ελέγξει αυτές τις παράτυπες μεταναστευτικές ροές με οποιονδήποτε τρόπο. Και βεβαίως πρέπει να υπάρχει πλήρης σεβασμός στο διεθνές δίκαιο και ειδικότερα στο διεθνές δίκαιο της θάλασσας.

Αναφέρθηκε νωρίτερα ο κ. Νικητιάδης ο καλός συνάδελφος από τα Δωδεκάνησα -αντιλαμβάνομαι πλήρως κύριε Νικητιάδη την ευαισθησία την οποία έχετε όπως άλλωστε την έχουμε και όλοι μας εδώ μέσα- στο γεγονός ότι έξι κράτη του Οργανισμού Ισλαμικής Συνεργασίας, η Αίγυπτος, η Σαουδική Αραβία, ο Λίβανος, το Ιράκ, το Κουβέιτ και το Μπαχρέιν, χώρες οι οποίες θα έλεγα ότι έχουν σημαντικό γεωπολιτικό αποτύπωμα στην ευρύτερη περιοχή εξέφρασαν την αντίθεσή τους στις τουρκικές θέσεις για τη μουσουλμανική μειονότητα στη Θράκη και βεβαίως για το ζήτημα του Κυπριακού. Αυτά δεν γίνονται εν κενώ. Παραλείψατε να πείτε τον ρόλο και το πόσο έχει προσπαθήσει η Ελληνική Κυβέρνηση μαζί με την Κυπριακή Κυβέρνηση για να μπορέσουμε να φτάσουμε σε αυτή τη διατύπωση η οποία έγινε στον Οργανισμό Ισλαμικής Συνεργασίας απέναντι στις συνολικές προθέσεις της Τουρκίας.

Επίσης, άκουσα κάτι βαρύγδουπες δηλώσεις και τοποθετήσεις οι οποίες για μένα είναι πραγματικά εκτός πραγματικότητας από τον κοινοβουλευτικό εκπρόσωπο του ΠΑΣΟΚ ότι η Ελλάδα χάνει εθνικό και ιστορικό απόθεμα με αυτή την Κυβέρνηση. Με την Κυβέρνηση –προσέξτε, κύριε Νικητιάδη- η οποία μεγάλωσε τη χώρα μέσα από οριοθέτηση θαλασσίων ζωνών, επέκταση χωρικών υδάτων στο Ιόνιο, συμμαχίες με τη Γαλλία την οποία ψάχναμε από το 1974 με τη ρήτρα αμοιβαίας συνδρομής. Θωρακίζει τις ελληνικές Ένοπλες Δυνάμεις. Τέτοιες δηλώσεις, λοιπόν, ειδικά από την πλευρά του ΠΑΣΟΚ και μάλιστα, πρέπει να σας πω, την επόμενη μέρα όπου κορυφαίο στέλεχος, η κ. Πωλίνα Λάμψα, κάθισε στο ίδιο τραπέζι με τον Τατάρ, πάνε πολύ. Πραγματικά περίμενα από το ΠΑΣΟΚ στα ζητήματα τα οποία συνδέονται με την εξωτερική μας πολιτική και με ζητήματα άμυνας και ασφάλειας να είναι πολύ προσεκτικό. Δεν μπορεί να πέφτετε στον ίδιο λαϊκισμό με τα άλλα πολύ μικρότερα κόμματα. Καταθέτω τη φωτογραφία στα Πρακτικά όπου σημαίνον στέλεχος του ΠΑΣΟΚ βρέθηκε στο ψευτοπροεδρικό μέγαρο των Κατεχομένων.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω τώρα να κάνω δύο σχόλια για το ζήτημα του ΟΠΕΚΕΠ. Καταρχάς έχουμε μία αναφορά σε μία δικογραφία την οποία περιμένουμε και εμείς να έρθει στο Ελληνικό Κοινοβούλιο. Μόλις έρθει είμαι σίγουρος ότι θα ανακοινωθεί. Κατά την άποψή μου δεν σημαίνει ότι συνιστά απαραιτήτως και περιγραφή ποινικής ευθύνης. Η Ευρωπαϊκή Εισαγγελία έπεσε πάνω σε ονόματα δύο πρώην Υπουργών και σύμφωνα με το άρθρο 86 του Συντάγματος όφειλε αμελλητί να τη στείλει στον Άρειο Πάγο, ο Άρειος Πάγος στο Υπουργείο Δικαιοσύνης και το Υπουργείο Δικαιοσύνης στο Ελληνικό Κοινοβούλιο. Δεν μπορώ να καταλάβω, λοιπόν, πως χωρίς να έχετε διαβάσει την δικογραφία, χωρίς να την έχουμε μελετήσει όλοι μας τη δικογραφία, σπεύδετε να βγάλετε καταδικαστικά μάλιστα συμπεράσματα για το ζήτημα αυτό.

Επίσης, άκουσα ότι η Κυβέρνηση λίγο πολύ προσπαθεί να αποποιηθεί τις ευθύνες της. Τα κόμματα της αντιπολίτευσης κάνουν λόγο ότι επιχειρούμε να διαχύσουμε τις ευθύνες. Αυτό έχετε καταλάβει τόσες ημέρες; Αυτή η κυβέρνηση, η Κυβέρνηση της Νέας Δημοκρατίας έχει ξεκαθαρίσει από την αρχή ότι «ναι, αναλαμβάνουμε τις πολιτικές ευθύνες που μας αναλογούν». Και είναι αυτή η Κυβέρνηση η οποία από τον Σεπτέμβριο του 2024 -όχι μετά την Ευρωπαϊκή Εισαγγελία, όχι μετά από τις όποιες τοποθετήσεις πρώην προέδρων του ΟΠΕΚΕΠΕ- από το Σεπτέμβριο του 2024 σε συνεργασία με την αρμόδια γενική διεύθυνση της Ευρωπαϊκής Επιτροπής έχει βάλει τον ΟΠΕΚΕΠΕ υπό την εποπτεία της Ευρωπαϊκής Επιτροπής έτσι ώστε να μπορέσουμε να αντιμετωπίσουμε τα διαχρονικά και διακομματικά ζητήματα τα οποία έχουν προκύψει.

Δεν θέλω το ΠΑΣΟΚ να εξανίσταται ξεχνώντας ότι την πενταετία 1999-2004 τα πρόστιμα τα οποία επιβλήθηκαν στη χώρα μας ήταν 860 εκατομμύρια ευρώ. Προσέξτε, δεν έχω καμία διάθεση συμψηφισμού γιατί είμαστε εμείς οι πρώτοι που έχουμε πει ότι αναλαμβάνουμε τις πολιτικές μας ευθύνες σε ό,τι αφορά στο ζήτημα του ΟΠΕΚΕΠΕ το οποίο εμείς είμαστε η Κυβέρνηση που, όπως έχουμε λύσει διαχρονικά και διακομματικά προβλήματα στο παρελθόν, θα τα λύσουμε και σήμερα. Και δεν ακούω κάποια ουσιαστική πρόταση πέρα από την κριτική «γιατί να πάει στην ΑΑΔΕ ο ΟΠΕΚΕΠΕ;». Δεν ακούω μια άλλη ουσιαστική πρόταση από τα άλλα κόμματα.

Βεβαίως την ίδια στιγμή υπάρχουν ευθύνες και στην προηγούμενη Κυβέρνηση του ΣΥΡΙΖΑ. Θέλω να θυμίσω ότι η τεχνική λύση για τα βοσκοτόπια χωρίς πρόβατα υιοθετήθηκε επί ημερών του ΣΥΡΙΖΑ. Τότε βέβαια ειπώθηκε -εδώ ενδεχομένως, κυρίες και κύριοι συνάδελφοι, να υπάρχουν ευθύνες και στην Ευρωπαϊκή Επιτροπή- ότι υιοθετήθηκε αυτή η λύση ακριβώς για να μην χαθούν οι επιδοτήσεις. Προσέξτε τώρα. Πρόκειται για τεχνική λύση στην οποία αυτή η Κυβέρνηση και το Υπουργείο Αγροτικής Ανάπτυξης έχει βάλει οριστικό τέλος. Δεν υπάρχει επομένως τεχνική λύση στις μέρες μας. Και να τονίσω ακόμα ότι από τα 415 εκατομμύρια ευρώ, τα 100 και πλέον εκατομμύρια ευρώ αφορούν την περίοδο του ΣΥΡΙΖΑ. Και επειδή άκουσα και κάποια καταστροφολογία αναφορικά με το ζήτημα των επιδοτήσεων των αγροτών θέλω και από αυτό το Βήμα όπως το έχει κάνει και ο Πρωθυπουργός, το έχει κάνει και η πολιτική ηγεσία του Υπουργείου Αγροτικής Ανάπτυξης, να γνωρίζουν οι αγρότες μας, οι άνθρωποι πραγματικά του μόχθου, ότι δεν υπάρχει κανένας απολύτως κίνδυνος να χαθούν οι επιδοτήσεις τους.

Δεν θα μπω στην ουσία του νομοσχεδίου, άλλωστε το έχει κάνει με εξαιρετικό τρόπο ο εισηγητής μας, ο κ. Μάξιμος Σενετάκης, θα μιλήσει σε λίγο και ο αρμόδιος Υφυπουργός ο κ. Καλαφάτης. Αυτό το οποίο απλά θέλω να πω, κλείνοντας, είναι ότι όσο εσείς τα κόμματα της αντιπολίτευσης όλα μαζί ενωμένα θα συνεχίζετε με μια καταστροφολογία και με μια ανέξοδη κριτική στην Κυβέρνηση ότι όλα είναι μαύρα, αυτή η Κυβέρνηση και ο Πρωθυπουργός και οι Υπουργοί και οι Βουλευτές θα δίνουμε καθημερινά τη μάχη μας ούτως ώστε να κάνουμε τη ζωή των πολιτών καλύτερη. Και είμαι πεπεισμένος ότι στις εκλογές του 2027 αυτό θα λάβει και την απάντηση των Ελλήνων πολιτών στην κάλπη υπέρ της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα, μετά την ολοκλήρωση του κύκλου των Κοινοβουλευτικών Εκπροσώπων, ο Υφυπουργός ο κ. Σταύρος Καλαφάτης.

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Ευχαριστώ πολύ, κυρία Πρόεδρε.

Όπως συνήθως γίνεται κατά τη διάρκεια διαδικασιών στο Ελληνικό Κοινοβούλιο, πολλές φορές η επικαιρότητα -και είναι και πολύ λογικό αυτό- καλύπτει το αντικείμενο της συζήτησης και αδικείται ενδεχομένως και το νομοσχέδιο. Παρά ταύτα, εγώ θα προσπαθήσω να μιλήσω για το νομοσχέδιο, κάνοντας δυο, τρεις μονάχα παρατηρήσεις, παρότι βεβαίως τοποθετήθηκε ο Κοινοβουλευτικός μας Εκπρόσωπος πλήρως και επαρκώς.

Θα ήθελα, κατ’ αρχάς, να εκφράσω τον αποτροπιασμό τον δικό μου και της Κυβέρνησης για το τρομακτικό κτύπημα στην ελληνορθόδοξη Εκκλησία του Προφήτη Ηλία στη Δαμασκό. Θεωρώ πως είναι απολύτως αναγκαίο η νέα κυβέρνηση της Συρίας να μεριμνήσει εμπράκτως, ώστε να προστατευτούν όλες οι εθνοτικές και θρησκευτικές μειονότητες.

Όσον αφορά το θέατρο των επιχειρήσεων στο Ιράν, είναι εκπεφρασμένη η βούληση της Κυβέρνησης και της Ευρωπαϊκής Ένωσης αλλά και της Ελλάδος, ώστε να μπορέσουν να αποφευχθούν περαιτέρω κλιμακώσεις των στρατιωτικών επιχειρήσεων, διότι αυτό θα μπορέσει να φέρει καταστροφικά αποτελέσματα. Είναι απαραίτητο, λοιπόν, καίριας σημασίας, να αποφευχθεί μια περαιτέρω στρατιωτική κλιμάκωση.

Για τα ζητήματα του ΟΠΕΚΕΠΕ αναφέρθηκε, επίσης, ο Κοινοβουλευτικός Εκπρόσωπος. Δυο, τρεις μονάχα παρατηρήσεις σαν επικεφαλίδα. Πρώτον, αυτά τα οποία έχουμε αυτήν τη στιγμή μπροστά μας και τα οποία δεν μπορούμε να τα αρνηθούμε, κυρίες και κύριοι της Αντιπολίτευσης, είναι ότι υπάρχει εμπράκτως αποδεικνυόμενη η βούληση της Κυβέρνησης να τεθεί ένα τέλος στον τρόπο λειτουργίας του ΟΠΕΚΕΠΕ, ο οποίος λειτουργούσε σε ένα θολό τοπίο για πολλές δεκαετίες. Και αυτό γίνεται και με τη βούληση αυτής της Κυβέρνησης και αυτού του Πρωθυπουργού, βάζοντας την ΑΑΔΕ σε κεντρικό ρόλο λειτουργίας των όσων είχε υπό την εποπτεία του ο ΟΠΕΚΕΠΕ.

Δεύτερον, αυτό το οποίο δεν μπορεί να αρνηθεί κανείς είναι ότι τα ζητήματα στη λειτουργία του ΟΠΕΚΕΠΕ υπήρχαν εδώ και πολλά χρόνια.

Τρίτον, αυτό δεν αποτελεί διάχυση ευθυνών, αλλά αποτελεί μία αποτύπωση της πραγματικότητας και νομίζω ότι είτε υποκρίνονται είτε εθελοτυφλούν τα κόμματα της Αντιπολίτευσης, τα οποία δεν αποδέχονται και δεν παραδέχονται μια πραγματικότητα που υπήρχε. Και νομίζω ότι αυτό είναι πολύ πιο θαρραλέο να το κάνει κανείς, ιδιαίτερα όταν βλέπεις μια Κυβέρνηση σε καταστάσεις οι οποίες ή οργανισμοί ή διοικήσεις, δημόσιες διοικήσεις, που ταλαιπωρούνται από παθογενή χαρακτηριστικά δεκαετιών, να έχει το θάρρος και την παρρησία να έρθει και να τα επιλύσει. Απαιτείται, όμως, το ίδιο θάρρος να έχουν και τα κόμματα της Αντιπολίτευσης.

Για να έρθουμε, λοιπόν, και στο προκείμενο. Κυρίες και κύριοι συνάδελφοι, γιατί λέω ότι αδικείται ένα νομοσχέδιο; Θα μπορούσε να πει κανείς -το είπαμε, το υπαινίχθηκαν και κάποιοι συνάδελφοι στην Επιτροπή- ότι δεν είναι και τόσο καίριας σημασίας η τροποποίηση που κάνουμε, η επικύρωση της τροποποιημένης Συμφωνίας, αφού οι λεπτομέρειες δεν έχουν και μεγάλη ενδεχομένως σημασία. Προφανώς, το ELIXIR έχει πολύ μεγάλη σημασία, άρα, αυτό το οποίο κάνουμε με το νομοσχέδιο δεν έχει πολύ μεγάλη σημασία.

Εγώ θα σας τραβήξω και θα σας πω για τη μεγάλη εικόνα, για να καταλάβετε πώς πολλές φορές αυτή η Κυβέρνηση δένει τα κομμάτια του παζλ για να σχηματίσουμε τη μεγάλη εικόνα και να προχωρήσουμε και για το επόμενο βήμα το πώς, δηλαδή, ερευνητικές υποδομές, ερευνητικά κέντρα, νέες τεχνολογίες και καινοτομική κουλτούρα, ουσιαστικά έρχονται και παντρεύονται για να μπορέσουμε ως χώρα να διαμορφώσουμε ένα νέο παραγωγικό μοντέλο, το οποίο θα μιλήσει διαφορετικά στο μέλλον. Για να είμαι ακριβής, θα μιλήσει τη γλώσσα του μέλλοντος, όσον αφορά την ανάπτυξη, τη διάχυση της ανάπτυξης, την εμβάθυνση της ανάπτυξης και τα οφέλη της ανάπτυξης, τα οποία πρέπει να διαχέονται σε όλη την κοινωνία και σε όλους τους πολίτες.

Σχετικά με το συγκεκριμένο σχέδιο νόμου, λοιπόν, συζητούμε για την Κύρωση της Τροποποιημένης Συμφωνίας Κοινοπραξίας ELIXIR για την Ίδρυση Ευρωπαϊκής Ερευνητικής Υποδομής Βιολογικών Δεδομένων. Πρόκειται για μια κύρωση είναι αναγκαία για να ενταχθεί η Γαλλία στην κοινοπραξία ELIXIR.

Εγώ θέλω να σας πω, όμως, πάνω σε αυτά ποιες είναι αυτές οι αλλαγές που αφορούν κυρίως σημεία διατύπωσης και προσαρμογές στο γλωσσικό σκέλος της Συμφωνίας. Η Κύρωση –πιστεύω, έχετε διαβάσει- είναι περιορισμένη σε έκταση τεχνικά σαφής και χωρίς αδιευκρίνιστα σημεία, γι’ αυτό είπα προηγουμένως ότι μπορεί να είναι λεπτομέρειες οι οποίες ενδεχομένως να μην είχαν μεγάλο βάρος. Όμως, επιτρέψτε μου, και μέσα από αυτήν τη Συμφωνία και γενικότερα για το πώς μπορεί αυτή η Συμφωνία να αποτελέσει ένα κομμάτι ενός γενικότερου παζλ και μιας γενικότερης πολιτικής που χαρακτηρίζει αυτήν την κυκβέρνηση, η οποία βλέπει την ανάπτυξη όχι με όρους του σήμερα αλλά με όρους του αύριο, να αναδείξω πέντε βασικούς λόγους ουσίας για τη σημασία αυτής, η οποία υπερβαίνει μια τυπική διαδικασία έγκρισης διεθνούς συμφωνίας.

Πρώτον, η Κύρωση αποτελεί συνέχεια και επιβεβαίωση της αρχικής μας επιλογής να συμμετέχουμε ενεργά στις μεγάλες ερευνητικές υποδομές. Η κοινοπραξία ELIXIR, στην οποία η Ελλάδα συμμετέχει ως πλήρες μέλος από το 2021, είναι μία από τις σημαντικότερες ευρωπαϊκές δομές στον χώρο των βιοεπιστημών. Η χώρα μας με την κύρωση της Τροποποίησης επιβεβαιώνει ότι δεν είναι απλώς παρούσα, αλλά παίζει ενεργό ρόλο στον πυρήνα της ευρωπαϊκής επιστημονικής συνεργασίας.

Δεύτερος λόγος: Μέσω της συμμετοχής του ELIXIR ενισχύεται η ψηφιακή πρωτοπορία της χώρας μας στον τομέα των βιολογικών δεδομένων, η ανάλυση, η διαχείριση και η ασφαλής αποθήκευση βιολογικών δεδομένων, ιδίως γονιδιωματικών δεδομένων είναι, πλέον, βασική προϋπόθεση για την έρευνα στην ιατρική ακρίβεια, στη βιοτεχνολογία, στη διατροφή και στο περιβάλλον.

Η Ελλάδα διαθέτει έναν ισχυρό εθνικό κόμβο με τη συμμετοχή δεκαεπτά ακαδημαϊκών και ερευνητικών φορέων υπό το συντονισμό του ΕΚΕΒΕ Αλέξανδρος Φλέμινγκ μέσω του ELIXIR. Αυτό το οικοσύστημα συνδέεται, πλέον, με τις ισχυρότερες ερευνητικές υποδομές της Ευρώπης.

Τρίτος λόγος: Η Κύρωση αποτελεί ένδειξη θεσμικής σοβαρότητας και διεθνούς αξιοπιστίας. Η συμμετοχή μας στις μεγάλες ευρωπαϊκές ερευνητικές δομές πρέπει να συνοδεύεται από θεσμική υπευθυνότητα η οποία ενισχύει την αξιοπιστία μας. Η έγκαιρη κύρωση τροποποιήσεων, η τήρηση των υποχρεώσεων, η νομική συνέπεια, όλα αυτά είναι προϋποθέσεις για να μας εμπιστεύονται οι εταίροι μας.

Στέλνουμε σήμερα το μήνυμα, λοιπόν, ότι η Ελλάδα είναι σταθερός, σοβαρός, υπεύθυνος, αξιόπιστος εταίρος στην ευρωπαϊκή επιστημονική συνεργασία.

Τέταρτος λόγος: Επιβεβαιώνουμε την πολιτική μας βούληση να επενδύσουμε στη γνώση, την καινοτομία και τη διεθνή συνεργασία. Δεν μπορούμε να οικοδομήσουμε βιώσιμη ανάπτυξη, χωρίς να στηριχθούμε σε μια οικονομία της γνώσης και η συμμετοχή μας στο ELIXIR ανοίγει δρόμους για πρόσβαση σε ευρωπαϊκά προγράμματα, ενίσχυση του ανθρώπινου δυναμικού και μεταφορά τεχνολογίας, καθώς βεβαίως και για προσέλκυση ερευνητικών επενδύσεων. Η έρευνα και η καινοτομία δεν είναι πολυτέλεια. Είναι εργαλείο ισχύος για τη χώρα μας.

Πέμπτος λόγος: Αναδεικνύεται η συνοχή της εθνικής στρατηγικής για την έρευνα και την καινοτομία. Μιλάμε για μια ερευνητική υποδομή που ενώνει το εθνικό Μετσόβιο Πολυτεχνείο, το ΑΠΘ, το ΕΚΠΑ, τα ερευνητικά κέντρα της χώρας, την ΕΔΥΤΕ, σε ένα κοινό ψηφιακό περιβάλλον συνεργασίας, με διεθνή διασύνδεση, με εστίαση στην ποιότητα και στην επιστημονική αριστεία. Το ELIXIR είναι η απόδειξη ότι όταν υπάρχει συνέργεια, τότε η Ελλάδα μπορεί να σταθεί με αξιοπρέπεια στην ευρωπαϊκή πρωτοπορία.

Τελειώνοντας, το ELIXIR είναι ένα χαρακτηριστικό παράδειγμα του πώς η επιστημονική έρευνα και η καινοτομία αποκτούν ουσιαστικό αντίκτυπο στην κοινωνία. Δεν πρόκειται απλώς για μια βάση δεδομένων ή για έναν ακόμα ευρωπαϊκό οργανισμό, αλλά για ζωντανό μηχανισμό συνεργασίας, που συνδέει εργαστήρια, επιστήμονες και ερευνητικά κέντρα από όλη την Ευρώπη, με στόχο να δώσουν λύσεις σε σύγχρονες προκλήσεις, όπως την ιατρική ακριβείας και τη βιοτεχνολογία και τις εφαρμογές τους στην αντιμετώπιση ασθενειών στο περιβάλλον, τη διατροφή, τη θαλάσσια βιολογία.

Κυρίες και κύριοι συνάδελφοι, σας καλώ λοιπόν να υπερψηφίσουμε την Τροποποιημένη Συμφωνία Κοινοπραξίας ELIXIR. Δεν πρόκειται απλώς για μια συμβολική κίνηση. Μέσα από το ELIXIR η Ελλάδα δεν παρακολουθεί απλώς τις εξελίξεις, βρίσκεται στο τραπέζι όπου οι εξελίξεις σχεδιάζονται. Και αυτό δεν είναι απλώς τιμή για τη χώρα. Είναι δείγμα ωριμότητας και τεκμήριο ουσιαστικής συμμετοχής σε ένα κοινό ευρωπαϊκό μέλλον, που βασίζεται στη γνώση, με μακροπρόθεσμο όφελος για τη χώρα.

Είμαστε σε φάση, κυρίες και κύριοι συνάδελφοι, όπου συζητούμε, αλλά και διαμορφώνουμε ένα νέο παραγωγικό μοντέλο που βασίζεται στην παραγωγή της νέας γνώσης, στην έρευνα η οποία στο τέλος της ημέρας συνδέει το υψηλό ερευνητικό προϊόν που παράγεται από τα ερευνητικά μας κεντρικά και τα πανεπιστήμια, συνδέεται με την αγορά, με τη βιομηχανία, με την κοινωνία, με την οικονομία, έτσι ώστε αυτός ο πλούτος της γνώσης να αποκτήσει απτά χαρακτηριστικά και συστατικά που να ακουμπούν την κοινωνία, να βελτιώνουν και να βοηθούν την εύρυθμη λειτουργία της κοινωνίας στην καθημερινότητά της, αλλά και να βοηθούν την εξέλιξη και την ανάπτυξη.

Είμαστε σε μία εποχή που πράγματι πολλά συμβαίνουν στον κόσμο και στην Ευρώπη. Ο κόσμος επενδύει στη γνώση. Υπάρχει μια έντονη κινητικότητα στην Ευρωπαϊκή Ένωση. Η χώρα μας είναι παρούσα σε αυτή την κινητικότητα. Γίνεται μια έντονη προσπάθεια να μπορέσει να διασυνδεθεί ακόμη περισσότερο και ακόμα πιο αποτελεσματικά η έρευνα με τη βιομηχανία και με την αγορά. Η έννοια της καινοτομίας μπαίνει όσο γίνεται και πιο καθημερινά και επιτακτικά. Είναι και δική μας διάθεση στην Κυβέρνησή μας να αποκτήσουμε μια κουλτούρα καινοτομίας όσο γίνεται πιο έντονη παντού. Η καινοτομία φέρνει το νέο, το νέο φέρνει την εξέλιξη, η εξέλιξη φέρνει την πρόοδο και η πρόοδος βοηθά την ευημερία του λαού.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Κύρωση της Τροποποιημένης Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)».

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.

Η ψήφιση περιλαμβάνει την αρχή, το άρθρο πρώτο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |
| --- |
| Κύρωση της Τροποποιημένης Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς, το σχέδιο νόμου του Υπουργείου Ανάπτυξης: «Κύρωση της Τροποποιημένης Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Το Σώμα παρέσχε τη ζητηθείσαεξουσιοδότηση.

Έχω την τιμή να ανακοινώσω στο Σώμα το Δελτίο Επικαίρων Ερωτήσεων της Τετάρτης 25 Ιουνίου 2025 το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1097/20-6-2025 επίκαιρη ερώτηση του Βουλευτή Α’ Θεσσαλονίκης της Κ.Ο. «ΝΕΑ ΔΗΜΟΚΡΑΤΙΑ» κ. Ευστράτιου Σιμόπουλου προς τον Υπουργό Εθνικής Οικονομίας και Οικονομικών με θέμα: «Λειτουργία Φορέα Απόκτησης Επαναμίσθωσης και αύξηση ακατάσχετου τραπεζικού λογαριασμού για χρέη στις τράπεζες».

2. Η με αριθμό 1087/17-6-2025 επίκαιρη ερώτηση του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς την Υπουργό Παιδείας, Θρησκευμάτων και Αθλητισμού με θέμα: «Άλυτο παραμένει το κρίσιμο ζήτημα αποκλεισμού αποφοίτων Ειδικής Αγωγής λόγω καθυστερήσεων στο Αυτοτελές Τμήμα Εφαρμογής της Ευρωπαϊκής Νομοθεσίας (ΑΤΕΕΝ)».

3. Η με αριθμό 1110/23-6-2025 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής με θέμα: «Για τα τέλη ελλιμενισμού που επιβάλλονται στους βιοπαλαιστές ψαράδες στο λιμάνι του Ηρακλείου».

4. Η με αριθμό 1086/16-6-2025 επίκαιρη ερώτηση του Βουλευτή Σερρών της Κ.Ο. «ΕΛΛΗΝΙΚΗ ΛΥΣΗ» κ. Κωνσταντίνου Μπούμπα προς τον Υπουργό Εθνικής Άμυνας με θέμα: «Αίτημα για θεσμοθέτηση της θερινής στολής εκστρατείας».

5. Η με αριθμό 1089/17-6-2025 ερώτηση της Βουλευτού Αχαΐας της Κ.Ο. «ΝΕΑ ΑΡΙΣΤΕΡΑ» κυρίας Αθανασίας Αναγνωστοπούλου προς την Υπουργό Παιδείας, Θρησκευμάτων και Αθλητισμού με θέμα: «Ανάγκη διαφάνειας και αντικειμενικότητας στις μεταθέσεις και αποσπάσεις των εκπαιδευτικών Μουσικών και Καλλιτεχνικών Σχολείων».

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 13.10΄ λύεται η συνεδρίαση για αύριο, ημέρα Τετάρτη 25 Ιουνίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**